
POSEBNI OTISAK IZ “HRVATSKE REVIJE“ 
GOD. XX, SV. 1 i"2 (77 i 78) 


PRED AUSTRIJSKIM gradićem Bleiburgom 15. svibnja 1945. glav- 
nina hrvatske vojske predala se je, engleskim jedinicama, čiji je zapovjed- 
nik hrvatsku vojsku predao partizanima i svojim oružjem osigurao izvr- 
šenje te predaje. Jedan dio zarobljenika pobili su partizani već u okolici 
Bleiburga; drugi je dio zaglavio u «marševima smrti», koji su bili organi- 
zirani, da bi se pokolj izvršio na što većem prostoru, te time otežalo 
utvrdjenje istine i ublažio, ako ne rasplinuo, impakt zločina; treći, naj- 
manji, nakon mjeseci i godina stradanja, preživio je, da svjedoči. 

Mnogi su okušali um, naoštrili pero, pustili krila mašti, da pridonesu 
poznavanju bleiburške tragedije,' ili njenom iskrivljavanju, osvjetljenju 
istine ili zamračenju, utvrdjivanju odgovornosti, ili neodgovornom optu- 
živanju diktiranom osobnim simpatijama, stranačkim predrasudama, ambi- 
cijama, neupućenošću ili zlom vjerom. Neki su dali oduška literarnim 
nemirima; drugi su uhvatili priliku da dokažu svoje vidovnjaštvo; treći 
su ukrstili mačeve političkih analitičara. Predstavili su se tako hrvatskoj 
javnosti raznovrsnim spisima samozvani žreci, neumoljivi sudci, samodo- 
padni odvjetnici, promućurni politički nomadi u vječnom lutanju za ko- 
risnim stranačkim smještajem, uglati ideolozi, koji dehumaniziraju život 
ukalupljujući sve njegove manifestacije u rigidne definicije i formule; dr- 
žavnički aspiranti, salonski stratezi i politički virtuozi post festum, junaci 
propuštenih bitaka, koje je tudje herojstvo trebalo dobiti; zavidnici, koji 
su se istaknutim ljudima htjeli osvetiti zbog vlastitog mediokriteta; žrtve 
katastrofe, koje su svoj očaj utapale u neprekidnom žigosanju prave ili 
fiktivne odgovornosti. 

Prave odgovornosti, medjutim, postoje, kao za sve što ljudi rade ili 
uzrokuju. Pokušaj utvrdjivanja tih odgovornosti usko je vezan s poku- 


! Tim pojmom obuhvaćamo cjelokupno povlačenje hrvatskog naroda i njegove 


vojske poslije sloma Nezavisne Države Hrvatske, te sudbinu svih skupina poslije 
zarobljavanja, bez obzira na vrijeme i prostor. 

šajem objektivne analize dogadjaja oko Bleiburga, bližih i daljih uzroka 
i povoda. Iz nepristrane ocjene zbivanja mogu se povući dragocjeni za- 
ključei o načinu vodjenja hrvatske politike, o njezinim uspjesima, koje 
treba u budućnosti nastojati ponoviti, o pogreškama, koje valja izbjeći. 

U razgraničenju utjecaja na bleiburske dogadjaje i utvrdjivanje odgo- 
vornosti za njih jasno se ističu samosvojni činioci, od kojih svaki zaslužuje 
posebnu obradu: A) Ustaški pokret, B) H. S. S., C) Italija, D) Engleska, 
E) Srbi i partizani. 


A) USTAŠKI POKRET 


U ocjenjivanju aktuelnih političkih pojava i dogadjaja dva su elementa, 
koji konstantno u većoj ili manjoj mjeri sprječavaju donošenje objektiv- 
nih konačnih sudova o ljudima i djelima: životvornost strasti i skučenost 
vidika. Kroničari vlastitog vremena uvijek su opredijeljeni. Oni redovito 
sami trpe posljedice dogadjaja o kojima pišu, ako već nisu u njihovom 
kovanju učestvovali. Oni vole i mrze, obožavaju idole, gaze neprijatelje, 
te se usprkos intelektualnom poštenju teško mogu oteti gledanju na stvari 
u crno-bijelim kontrastima, dijeljenju ljudi na andjele i belzebube. S druge 
strane, tek vrlo rijetki privilegirani duhovi mogu vremenu i prostoru, u 
kojima žive, dati prave dimenzije, mogu iz jedne više, intuicijom dostig- 
nute perspektive svesti na beznačajnost zbivanja, koja su njihovom vlasti- 
tom sudbinom odlučivala, u strahoti požara, koji ih osobno obavija, naz- 
rijeti isprazni vatromet, a u opajaj veličini uspjeha pljevu, koju vjetar 
povijesti nosi u nepovrat. Samo oni znaju u prostorno udaljenim ili šuš- 
njem dnevnog zbivanja sakrivenim dogadjajima otkriti prave miljokaze 
svog vremena. 


1) Osnutak Nezavisne Države Hrvatske 


Sva je diskusija o Ustaškom pokretu prožeta strašću proživjelih godi- 
na i suprotni sudovi na temelju crno-bijelog kontrasta gotovo isključuju 
nijanse. Kritičari, koji bi htjeli, ako ne svu, a ono bitnu krivnju za Bleiburg 
pripisati Ustaškom pokretu, idu u traženju argumenata do kategoričke 
tvrdnje, da je u samom osnutku Nezavisne Države Hrvatske jezgra apo- 
kaliptičkog sloma, te da je njezino proglašenje u onoj medjunarodnoj 
konstelaciji bilo protivno hrvatskim narodnim probitcima. 

Iako je traženje uzroka bleiburškoj tragediji u samom osnutku hrvat- 
ske države slično tumačenju, da bi netko pouzdano izbjegao nesreću, koja 
ga je zadesila, da se nije uopće rodio, ipak nije na odmet još jednom 
postaviti kriterij obćenito prihvaćen u analognim slučajevima i utvrditi 
načelno pravo svih naroda, pa prema tome i hrvatskog. Naše stoljeće ne 
pozna primjera, da bi neki narod potražio izraza i jamstva svojoj samo- 
bitnosti drugim putem nego ostvarenjem i očuvanjem vlastite države. Prin- 
cip samoodredjenja svojom je magijom u tolikoj mjeri opčinio gospodare 
svijeta, da su ne samo priznali to pravo narodima, koji se za njega bore, 

poduprli one, koji ga traže, nego su čudnom mesijanskom revnošću, koja 
je izazvala katastrofe, to pravo nametnuli i onima, koji ga nisu svijesni, 
dali neželjenu samostalnost amorfnim skupinama, koje ne znaju što bi s 
njom počele. Budući da je vlastita država tako nerazdjeljivo vezana s eg- 
zistencijom svakog naroda, da je ova u dubljoj povijesnoj perspektivi 
uvjetovana postojanjem države, ne može se zamisliti prečeg zadatka ni 
drugog cilja, koji bi se s njezinim ostvarenjem uopće dao usporediti. Pravo 
je na državu tako fundamentalno, te je za ostvarenje tog prava moralno 
opravdana upotreba sile u njezinim oblicima ustanka, revolucije ili rata. 
Nadalje, kao što svako pravo uvjetuje dužnost omogućiti ostvarenje tog 
prava, jer bi inače pravo ostalo teoretskom iluzijom, tako i pravo hrvat- 
skog naroda na vlastitu državu stvara sinovima hrvatskog naroda obvezu 
podnijeti svaku žrtvu za postignuće tog cilja. U traženju oslonca, potpore 
ili saveza u svojoj državotvornoj borbi narodni prvaci moraju biti vodjeni 
jedino kriterijem svrsishodnost. Saveznik je onaj, koji iz bilo kojih raz- 
loga ili medjunarodnih kontingencija pridonosi uspjehu te borbe, bez obzi- 
ra na njegove ideološke stavove, politička ostvarenja, socijalnu ili pravnu 
strukturu. Neprijatelj je pak svaki onaj, koji toj borbi stoji na putu, i do- 
klegod joj stoji, pa makar nas s njim vezivale kulturna tradicija, moralne 
zasade, pogledi na život, prerogative individua i zajednice. S tog je nače- 
Inog stanovišta jedino hrvatski narod pozvan suditi, da li je godine 1941. 
trebalo ostvariti Nezavisnu Državu Hrvatsku pomoću Njemačke i Italije, 
ili je trebalo propustiti tu šansu, jer su u tim zemljama vladali nacional- 
socijalizam i fašizam, koji su tudji hrvatskoj narodnoj duši. Budući da je 
hrvatski narod ne samo sankcionirao proglašenje države 10. travnja 1941., 
nego ju je i branio četiri tragične i slavne godine zanosom i herojstvom, 
koje još nije našlo pero, da ga dostojno opiše, rasprava o tom pitanju 
skinuta je s dnevnog reda za svakog Hrvata, koji dogadjaje ocjenjuje 
prema kriteriju hrvatskih narodnih probitaka i koji volju vlastitog naroda 
smatra vrhovnim zakonom. Na ovakovo stanovište nadovezuju neki kri- 
tičari, da iako je možda volja hrvatskog naroda bila ostvarena 10. travnja, 
da nisu tim činom uzeti u obranu pravi hrvatski probitci. Oni smatraju, 
da je ostvarenje hrvatske države u funkciji neprijatelja zapadnih saveznika 
ove ponukalo da hrvatski narod kazne, izloživši ga bleiburškom pomoru, 
te da bi Hrvati pasivnim prihvaćanjem okupacije pouzdano bili osigurali 
mogućnost svog samoopredjeljenja poslije savezničke pobjede. 

Preuzetno je u najmanju ruku govoriti sa sigurnošću o savezničkoj 
pobjedi iz perspektive godine 1941. Dok su pred strjelovitim njemačkim 
naletom padale jednako neosvojive tvrdjave, kao i neoborive teze vojne 
znanosti; dok se je Churchill pun gorkog sarkazma prijetio «Hunima» 
pivskim flašama, a boljševici nakon samih nekoliko mjeseci rata stajali 
pred potpisom već utanačene kapitulacije, trebalo je biti više nego vido- 
vnjak, pa da se u mraku budućnosti ugleda sigurnu pobjedu do tada 
poraženih na svim bojištima. Sama pak sumnja u pobjedu saveznika 
opravdavala je osiguranje Hrvatske na osovinskoj strani barikade. 

Nema nikakve veze s političkom stvarnošću simplicistička moralna 
pretpostavka, da bi u medjunarodnom zbivanju dobri bili nagradjeni zbog 
svoje dobrote, a zli iz analognih razloga kažnjeni. Prijateljstvo i neprija- 

teljstvo medju narodina nije rezultat etičkih zasada ni sentimentalnih 
sklonosti, nego hladne procjene časovitih ili trajnih interesa. Naravno 
je, da nije u interesu zapadnih saveznika da postoji neprijateljska hrvatska 
država. Medjutim, ako je već tu, nije jedina moguća alternativa njezino 
uništenje. Ako je morala nastati u funkciji neprijatelja, može se održati 
i ostati u funkciji saveznika, i to je prva i najrazboritija alternativa, 
s kojom se u medjunarodnoj politici računa. Suvremena povijest pozna 
mnoštvo primjera, da su velesile svim sredstvima nastojale predobiti sebi 
neprijateljske novonastale države, a nema, koliko znamo, ni jednog pri- 
mjera, da su se potrudile stvoriti neku državu samo zbog toga, što im je 
netko prethodno zajamčio njezino prijateljstvo. Puštajući za čas po strani 
stvarni razvoj dogadjaja i ostajući kod teoretske analize, moramo smatrati 
nepobitnim, da će neprijateljska država neusporedivo lakše postići svoje 
priznanje nego li nepostojeća, te da je Nezavisna Država Hrvatska kao 
faktor medjunarodne politike imala daleko veće izglede da bude uzeta 
od saveznika u obzir, nego li bi to imalo nekakvo osovinsko okupaciono 
područje, na koje bi Hrvatska bila svedena, da nije bilo 10. travnja. 
Činjenice su bitne u medjunarodnom životu. Čak i kad su apsurdne, 
u stanju su odolijevati najdubljim argumentima i najsvetijim pravima. 
Koreja je jednom geografskom paralelom privremeno iz administrativnih 
razloga podijeljena na dva dijela. Činjenica te podjele odolijeva godinama 
u cijelom svijetu priznatom pravu Koreje da se ujedini. Činjenica posto- 
janja raznih okupacionih zona Njemačke, u kojima nitko nije vidio hipo- 
teku na budućnost njemačkog naroda, uvjetovala je stvaranje dviju njema- 
čkih država, a kontradiktorni berlinski otok u sovjetskom moru nastao 
je iz činjenice, što su svi saveznici htjeli iz prestižnih razloga sudjelovati 
u okupaciji glavnog grada Njemačke. Činjenica postojanja Nezavisne 
Države Hrvatske vršila je i vrši još uvijek odlučan utjecaj na ljute pro- 
tivnike Ustaškog pokreta medju Hrvatima, koji se danas protivno svom 
dojučerašnjem držanju ne usudjuju promatrati sudbinu hrvatskog naroda 
drugačije nego u okviru hrvatske države. Snazi te činjenice ne izbjegoše 
ni zakleti neprijatelji Hrvatske, koji su pri organizaciji Jugoslavije bili 
prisiljeni uništenje hrvatske države nadoknaditi juridičkom iluzijom Na- 
rodne Republike Hrvatske, koja opet samom svojom ekzistencijom mrsi 
planove jugoslavenskih komunističkih integralaca. 

Unutar crne legende, kojom se nastoji oboriti Nezavisnu Državu 
Hrvatsku a napose Ustaški pokret, nalazi se optužba zbog idejnog povezi- 
vanja s nacizmom i fašizmom, što je opet, navodno, bio jedan od pos- 
rednih uzroka konačne katastrofe. 

Ustaški pokret bio je tajni, podzemni, revolucionarni. Sama njegova 
funkcija nametnula mu je rigidnu, auktoritativnu organizaciju, koja ni 
u najdemokratskijem sklopu ne bi mogla biti drugačija. Nisu u tom pravcu 
nikakvu ulogu igrale, niti su trebale igrati filofašističke sklonosti. Da 
su ove i postojale kod ustaša u Italiji, nekoliko godina koje su proveli 
u zatočeništvu na Liparima bilo bi ih izliječilo od te zaraze. U domo- 
vinskom dijelu Ustaškog pokreta ne može se naći ni jednog jedinog ista- 
knutijeg borca, za kojeg bi se moglo ustvrditi, da je bio fašističke orijenta- 
cije. Iako Ustaški pokret nije imao sustavno razradjenu ideološku 

strukturu, ipak su je barem djelomično konfigurirala ustaška načela, 
njihovi komentari, te razni idejno-politički spisi njegovih prvaka. Iz ovih 
se pak vidi, da je Ustaški pokret daleko upravo od onih pogleda i zasada, 
koji sačinjavaju idiosinkraciju fašizma, odnosno nacizma. Istina je, da je 
snaga nacional-socijalizma, a ne njegova ideologia, generirala stanovite 
simpatije ne samo u Hrvatskoj nego i u cijelom svijetu. Griješnici filo- 
nacizma bili su isto tako ugledni kao i neočekivani: u SAD legendarni 
avijatičar Charles Lindbergh, a u Engleskoj sam bivši kralj Eduard. 
U Hrvatskoj su takve simpatije izazivali njemački red i stega, a ne basne 
o nadčovjeku, ni efemerni pokušaj povratka pragermanskom poganstvu; 
a još manje rasizam, koji je teoretski, ako ne baš praktički, i Hrvate poga- 
djao. Fašizam pak talijanski, ne posjedujući ni jednog elementa, kojim bi 
mogao imponirati, izazivao je samo nepovjerenje, strah ili prezir. Usprkos 
svemu, postojao je jedan element, jedna zajednička crta, koja je Njemačku 
i Italiju predestinirala, da budu naši potencijalni saveznici, a hrvatske 
revolucionarce ponukala, da bez obzira na njihove režime potraže kod 
njih razumijevanje i oslonac: obadvije su te velesile bile revizionističke, 

Budući da je Jugoslavija nastala na temelju Versailleskog ugovora 
o miru, prema željeznoj logici politike hrvatski su neprijatelji bili svi jamci 
Versailleskog ugovora i, dosljedno, integriteta Jugoslavije, usprkos tome, 
što su ti jamci svečano proglasili i prihvatili načela, koja bi ih, da su ih 
oni sami htjeli poštivati, ponukala, da budu zatočnici hrvatske slobode 
i samostalnosti. S druge strane i po istoj logici, potporu za rušenje versai- 
Ileske tvorevine Jugoslavije mogli smo očekivati samo od onih, koji su 
iz vlastitih interesa težili za ukidanjem ili revidiranjem Versailleskog 
ugovora. Istina je, da ni Njemačka ni Italija nisu sve do zadnjeg časa 
imale u svojim planovima rušenje Jugoslavije. One su, u prvom redu, 
nastojale Jugoslaviju privući k sebi, što im je posebno za vladavine Milana 
Stojadinovića znatnim dijelom i bilo uspjelo. I tu je bila potvrdjena teza, 
da je rušenje neprijateljske države tek ultima ratio, nakon što su sve druge 
mogućnosti iscrpljene, a Njemačka nije smatrala te mogućnosti u pitanju 
Jugoslavije iserpljenima sve do Simovićevog puča. Ukršteni interesi dviju 
zaraćenih strana razvlačili su Jugoslaviju, koja se je nakon vrludanja 
ipak priklonila taboru, u kojem je i nastala, te čije su joj garancije prema 
tome izgledale realnije, a Hrvatskoj se pružila šansa, da joj revizionisti 
rušenjem Jugoslavije postanu realni saveznici, iako to nisu zapravo ni 
namjeravali. Sušta politička logika odvela je državotvorne Hrvate, ruši- 
telje Jugoslavije, u tabor revizionista, rušitelja Versaillesa, a obnova 
hrvatske države potvrdila je ispravnost i realizam te orijentacije. Da je 
Ustaški pokret mogao birati saveznike u svojoj borbi prema vlastitim 
simpatijama, fašistička Italija bila bi medju zadnjima, na koju bi se bio 
osvrnuo. Hrvatska, medjutim, ima neusporedivo veće moralno opravdanje, 
što je u svojoj nemoći prihvatila neželjene saveznike, nego li SAD i En- 
gleska, koje su se, iako gospodari čitavog slobodnog svijeta, udružile 
s krvavim komunističkim diktatorom Staljinom. Iako je saveznička pro- 
paganda nastojala za vrijeme rata makijavelističkom elastičnošću podi- 
jeliti neprijatelje demokracije na dobre i loše (loši bi imali biti nacisti, 
a «dobri» boljševici), nema danas ni jednog ozbiljnog idejnopolitičkog 

analitičara, koji bi se usudio u antagoničnoj postavi dobra i zla smjestiti 
Hitlera i Staljina na suprotne strane barikade. Moćne demokratske vele- 
sile su se smjele udružiti s totalitarcima u obrani svojih probitaka, ali 
to isto nije smjela napraviti malena Hrvatska. Cinizam ovog stava u oči- 
tom je sukobu s osnovnim načelima etike. Naprotiv, čim je netko jači, 
i čim su mu veće mogućnosti da slobodno odlučuje svojom sudbinom, 
to teža mu je odgovornost za vlastita djela i njihove posljedice. 


2) Rimski ugovori 


Teško je naći primjera, da bi jedna mlada, tek nastala država bila 
opterećena tako ubitačnom hipotekom, kao što su bili Rimski ugovori 
Nezavisnoj Državi Hrvatskoj. Iako ni u samom Ustaškom pokretu nije 
bilo nikoga ozbiljnoga, tko bi vjerovao u iskrene simpatije Mussolinija 
prema hrvatskom narodu i njegovoj borbi za samostalnost, ipak su razni 
hrvatski politički ljudi dopuštali mogućnost, da Mussolini, inspiriran 
političkim realizmom, prihvati uspostavu savezničke hrvatske države, kao 
povoljno rješenje problema talijanske sigurnosti na Jadranu, te sve svoje 
imperijalističke ambicije kanalizira prema Africi. Za mali broj zanese- 
njaka, koji su se hvatali te iluzije, Rimski ugovori su predstavljali gorko 
budjenje. Italija je odbacila mogućnost imati na drugoj obali Jadrana 
pouzdanog, za život sposobnog saveznika, i odlučila se za na smrt osaka- 
ćenog smrtnog neprijatelja. Iako su prividnosti varale, a varaju još i danas, 
nisu se Hrvati svih nijansa, od desnice do ljevice, nikad našli tako jedin- 
stveni na bilo kojem političkom planu, kao u mržnji fašizma zbog njegove 
imanentne bezdušnosti i stostrukog nasilja nad Hrvatskom. Niz hrvatskih 
političkih promatrača, čije je rodoljublje iznad sumnji, vidi u Rimskim 
ugovorima i Bleiburgu početak i kraj naše sudbinske parabole, te dosljed- 
no tvrde, da Rimski ugovori nisu s naše strane smjeli biti potpisani. Nisu 
rijetki glasovi, da je tim potpisom poglavnik dr. Ante Pavelić počinio 
pravu izdaju, a neki bi neprijatelji Ustaškog pokreta htjeli izdajničkim 
biljegom označiti iz istog razloga i sve njegove pripadnike. U pogledu 
procjene tog čina još su i danas duboko podijeljeni čak i beskompromisni 
borci za ostvarenje i obranu Nezavisne Države Hrvatske. Jedni su imali 
stanovište, da je trebalo podvojiti Ustaški pokret, te jednim dijelom prih- 
vatiti i zastupati državu u Zagrebu, a drugi se odmetnuti i povesti rat 
protiv Talijana u Dalmaciji. Neodrživost ove alternative skače u oči. 
Rastrojstvo i anarhija bili bi naravni plod ovakvog nevidjenog pokušaja 
borbe na suprotnim stranama fronte od jednog istog političkog pokreta. 
Neprijatelj, koji bi brzo progledao igru, obezglavio bi lakoćom i državu 
i odmetnički otpor. 

Drugi su smatrali, da se je čitavi Ustaški pokret trebao odreći države, 
prepustiti cijelu Hrvatku okupaciji i povesti iz šuma i brda borbu za 
oslobodjenje. Hrvatska je država, medjutim, već postojala i do danas ne- 
mamo primjera u povijesti, da je jedna država počinila samoubistvo, da 
izbjegne vlastito sakaćenje, uvjetovano potpisom ugovora silom nametnu- 
tih. Gotovo nema države, kojoj nije bila nametnuta amputacija povodom 

izgubljenog rata ili druge katastrofe. Svaka je iz vlastitog poraza izvukla 
snagu da privremeno prihvati zlu kob, ne podliježući samoubilačkoj 
napasti vlastitog očaja, i ostavljajući žudjeni revanš za bolja vremena. 
Francuska je krvareći u srcu mirovnim ugovorom otstupila Njemačkoj 
Alzaciju i Lorenu, zalog stoljetnog ljutog antagonizma izmedju dvaju 
velikih susjeda. Francuski državnik Gambetta sažeo je svu mudrost rezig- 
nacije u sadašnjosti i pripreme za obrat u budućnosti u rečenicu, koja 
pripada povijesti: «Ne parlons en jamais, pensons y toujours!» (Ne govo- 
rimo o njima nikada, mislimo na njih uvijek!). 

Raskomadana Njemačka poslije Drugog svjetskog rata organizirala je 
svoj slobodni dio u posebnu državu i postala čak vrijednim saveznikom 
izravnih krivaca vlastitog komadanja, ne odričući se zato ni jednog časa 
težnje i rada na vlastitom ujedinjenju. Ni Nezavisna Država Hrvatska nije, 
dakle, mogla ni uzeti u obzir alternativu samoubistva, nego je bila pri- 
siljena pokoriti se krutoj sili, kanalizirajući svoje osjećaje u muklu i 
ustrajnu, iako ne krvavu oporbu fašističkom nasilju. 

Kad se, dakle, govori o Rimskim ugovorima, čini mi se osnovnim pi- 
tanje: da li su ti ugovori bili conditio sine qua non očuvanja hrvatske 
države, te da li je hrvatsko državno vodstvo imalo načina te ugovore 
ublažiti ili poništiti? Krunski, ako ne i jedini, autentični svjedok s hrvat- 
ske strane je sam državni poglavar dr. Ante Pavelić. On je u glavnom 
dijelu tih pregovora sudjelovao s&4m, počinivši time tešku taktičku po 
grješku, koja je širom otvorila vrata najtežim sumnjama, koje bi i samo 
njegovo potpuno, detaljno i vjerodostojno svjedočanstvo tek djelomice 
raspršilo. Medjutim, budući da nam i to svjedočanstvo fali, ostajemo u 
analizi tih ugovora dobrim dijelom u carstvu hipoteza, kojima ne mogu 
dati činjeničnu uvjerljivost jednostrana talijanska vrela. Nedvojbeno po- 
stoje u Poglavnikovoj ostavštini dokumenti i zapisi, koji s hrvatske strane 
osvjetljuju problematiku Rimskih ugovora. Nije jasno, zašto Poglavnikovi 
baštinici nisu taj dokumentarni materijal objavili, ne samo zbog efikasne 
obrane Poglavnikove djelatnosti, već i zbog fundamentalne činjenice, da 
taj materijal ne može nikakav baštinik smatrati svojinom, jer to moralno 
i pravno pripada hrvatskom narodu i njegovoj povijesti, te je bez snage 
čak i eventualna Poglavnikova dispozicija u protivnom smislu. 

O Rimskim ugovorima pisao je najobširnije pok. Eugen Dido Kvater- 
nik, koji je izvršio zamjeran napor, da dokaže, da je Poglavnik vodio svu 
svoju politiku na liniji izdaje hrvatskih narodnih interesa, te da je on 
osobno kriv, što nas Njemačka nije zaštitila od talijanskih presizanja. Ne 
samo da je teza trajne izdaje u načelu neodrživa, nego ni u analizi Po- 
glavnikove djelatnosti te talijanske i njemačke dokumentacije nisam našao 
snagu dokaza za gornje stanovište. Iako nije moguće iscrpiti temu tali- 
jansko — hrvatskih odnosa, čini mi se vrijednim baciti tračak svijetla na 
taj, za opstanak hrvatske države sudbonosni problem. 

Fašistička je Italija nesumnjivo od početka bila «himbeni saveznik», 
kako ju je okrstio Poglavnik, objavivši poništenje Rimskih ugovora g. 
1943. Ona je bolesne ambicije šake talijanskih iredentista u Dalmaciji 
uvrstila u svoje imperijalne planove, te je poslije sloma Srbije postala 
prvim i najopasnijim neprijateljem Nezavisne Države Hrvatske. Za nju 

su Rimski ugovori bili tek etapa k albanizaciji cijele Hrvatske. Rat s 
Grčkom, koji je Italija počela bez dogovora s Hitlerom, a koji je sanjala 
dobiti bez njegove pomoći, trebao je zaokružiti njezino balkansko carstvo. 
Svi su odgovorni čimbenici Nezavisne Države Hrvatske bili vrlo brzo na 
čistu s Italijom, te su diplomatski odnosi i tobožnja kulturno-politička 
suradnja jedva spasavali prividnosti, i dok se je antifašizam baš u ustaškim 
redovima raširio kao požar, otpor Italiji nalazio je u hrvatskoj vojsci i 
medju dužnosnicima na terenu uvijek nove oblike, sve efikasniju prim- 
jenu. Eventualne razlike u pogledima i nastupu našeg vodećeg sloja nisu 
bile diktirane različitim stepenom simpatije prema Mussolinijevoj Italiji, 
koje su utrnule potpuno i kod sviju, nego raznolikom procjenom odnosa 
snaga i eventualnih posljedica naših koraka. Ustaška politička postava, 
koja je zastupala i branila interese hrvatskog naroda u savezu s Osovinom, 
imala je u svom otporu Italiji dva očigledna ograničenja: 1) Nije smjela 
riskirati uništenje Nezavisne Države Hrvatske; 2) Nije se mogla zaratiti 
s Osovinom. Mogla je, medjutim, pokušati izigrati talijanske zahtjeve oslo- 
nom na drugog osovinskog partnera. Prema izvodima Dide Kvaternika, 
tu je mogućnost Poglavnik odbacio, čuvajući tako svoj osobni položaj i 
veze u talijanskoj sferi. I drugi su manje važni politički komentatori bili 
skloni vjerovati u efikasnost, kako se to govorilo, «igranja na njemačku 
kartu». 

Nezavisno od raštrkanih podataka, čija je interpretacija često dubioz- 
na, a dokazna snaga nedostatna, treba nastojati doći do načelnih stanovišta, 
koja proističu iz trajnih i bitnih interesa te realnog omjera snaga Njemač- 
ke, Italije i Hrvatske za vrijeme prošlog svjetskog rata. Tek onda se mogu 
povući valjani zaključci iz dogadjaja i postaviti prave medje mogućnosti- 
ma. Politička logika i adekvatna analogija svode ih na njihovu pravu 
mjeru. 

Pitanje je: da li je odgovaralo njemačkim interesima u talijansko- 
hrvatskom sukobu poduprijeti Nezavisnu Državu Hrvatsku protiv Italije? 

Fašistička Italija bila je glavni partner Njemačke u Osovini, te su njih 
dvije predstavljale, barem teoretski dvoglavo, ravnopravno vodstvo čita- 
vog osovinskog bloka, u kojem su svi ostali evropski članovi očigledno 
igrali drugorazrednu ulogu. (Posebice treba promatrati Japan, koji je, 
doduše, bio treći ravnopravni član Trojnog pakta, ali koji nije imao u 
Evropi nikakvih životnih interesa, te mu prema tome nije bila priznata ni 
izravna ingerencija u evropske poslove). Mussolinija, tvorca i ideologa 
fašizma, Hitler je smatrao svojim vlastitim učiteljem i bio mu osobno 
privržen do kraja. Imperijalne pretenzije nacional-socijalizma uvjetovale 
su prihvaćanje i potporu identičnih fašističkih prohtjeva. Sjaj njemačkih 
fulminantnih uspjeha bio je zamračen talijanskim porazima. Prestiž Oso- 
vine tražio je, da čela obaju diktatora budu ovjenčana pobjedničkim lovo- 
rima. U tu se je svrhu Hitler požurio pružiti pomoć Mussoliniju ulaskom u 
neželjenu grčku avanturu i dati mu ruku u Africi slanjem izabranih 
četa pod briljantnim Rommelom, iako je Mussolinijeva prvotna ambicija 
bila, da sim bere afričke lovorike, i da bez ikakve Hitlerove sjene u blizini 
sam ujaši na bijelom konju u Aleksandriju. 

Na drugoj strani bila je Hrvatska. Iako je Hitler u razgovorima sa 

svojim suradnicima znao tu i tamo izraziti svoje simpatije prema Hrvatima, 
obnova hrvatske države nije nikad bila u njegovim planovima. I nakon 
što je Hitler prihvatio postanak Nezavisne Države Hrvatske, smatrajući 
ga s vojničkog i propagandnog stanovišta boljim rješenjem od okupacije, 
moćni krugovi nacional-socijalizma, posebno u Gčringovoj okolini, bili 
su skloniji okupiranoj Srbiji nego li savezničkoj Hrvatskoj. Hrvatska 
država u nastajanju nije ga nikakovom prošlošću obvezivala, skoro ništa 
mu nije svojom sadašnjicom pružala, vrlo malo mu je mogla za budućnost 
obećati. Čak mu ni vladar nove države nije ulijevao veliko povjerenje, 
jer ga je, sasvim razumljivo, smatrao u prvom redu čovjekom talijanskog 
povjerenja, tako da su Hitlerovi emisari ponudili preuzimanje vlasti u 
Hrvatskoj dru Mačeku. 


Iz ovih premisa proističe, da je Hitler u talijansko-hrvatskom sporu, 

* prema logici omjera snaga, te svojih vlastitih interesa i obveza bio na 
talijanskoj strani. To pak i dokumenti potvrdjuju ?. Hitler nije čak preuzeo 
na sebe ni arbitražu, jer bi time bez sumnje bio povrijedio Mussolinijev 
ponos. Neodrživa je teza, da je Hitler želio pomoći Hrvatskoj protiv 
Italije, ali da mu je to spriječio Poglavnik, koji da je iz osobnih razloga 
prihvaćao talijanske zahtjeve i odbijao njemačku pomoć. Talijanski su 
zahtjevi doveli u pitanje sam opstanak naše mlade države, te prema tome 
i Poglavnikovu vlast i ostvarenje svih njegovih ambicija, kakvegod bile. 
Ne samo da ga njegova ovisnost o Italiji nije mogla odvratiti od traženja 
njemačke potpore, nego je upravo u toj ovisnosti po naravi stvari nalazio 
najjači potstrek za traženje drugog oslonca. I konačno, da je Hitler u 
naponu snage htio intervenirati u Hrvatskoj protiv Italije, nedvojbeno bi 
lakoćom prešao preko nedostatka Poglavnikovog poziva, ukoliko bi uopće 
tu zapreku primijetio. Hitler se, medjutim, nije slagao s talijanskim pla- 
nom albanizacije, odnosno potpune okupacije Hrvatske. Stoga se Musso- 


? U svojoj dokumentiranoj studiji: Jugoslavija i Trojni pakt (Hrvatska revija, 
lipanj 1956.) doktor Ante Smith-Pavelić navodi (str. 71): 

«..Stoga se Mussolini odlučio na dva koraka. Prije svega, htio je izravno s 
Njemačkom raspraviti hrvatsko pitanje, što mu je brzo i uspjelo. Nekoliko dana 
nakon njegove intervencije, Cianu je odgovorio, 20. ožujka 1939., njemački ambasa- 
dor u Rimu, da «Njemačku ne zanima sudbina Hrvata i da ona priznaje prven- 
stvenu važnost talijanskih interesa» (u Hrvatskoj), dok mu je Ribbentrop posebnim 
pismom javio, da Njemačka priznaje «isključiva talijanska prava na Sredozemlju, na 
Jadranu i u susjednim zonama». 

U knjizi Der Kroatiche Ustascha-Staat, str. 59., nalazi se slijedeći telegram Hit- 
lerovog opunomoćenika u Hrvatskoj Veesenmayera od 16. 4. 1941.: «Hitler je 
generalu Glaise-Horstenau dao političke upute za Hrvatsku. U pitanju granica i 
razagraničenja s Italijom Hitler je istakao kao mjerilo zajedništvo osovinske poli- 
tike. Kad je Glaise prvi put posjetio Poglavnika službeno, ovaj je izrazio želju za 
Njemačkom zaštitom prema Talijanima. Poglavnik je izjavio, da respektira zahtjeve 
osovinske politike, ali je istovremeno izrazio nadu u njemačku zaštitu u pogledu 
talijanske okupacije Dalmacije, koju hrvatski narod posebno voli, te da će ta oku- 
pacija izazvati snažno nezadovoljstvo. Potpuno otstupanje Dalmacije Italiji posijat će 
novu mržnju, dati novu snagu preživjeloj jugoslavenskoj misli, a za njegovu vladu 
bit će teško opterećenje». 

lini nije usudio prići njezinom izravnom ostvarenju, nego je putem svoje 
zloglasne Druge Armije svakovrsnim nasiljem talijanske soldateske i po- 
maganjem četničko-partizanskih bandi nastojao u Hrvatskoj dovesti do 
kaosa, te unutarnjim slomom Nezavisne Države Hrvatske opravdati nje- 
zinu likvidaciju. Druga Armija, dosljedna svojoj pravoj misiji, nije se 
brinula niti da spasi prividnost savezništva Italije i Hrvatske. Ne samo 
da je četnike štitila i naoružavala, nego je čak s njima zajedno poduzimala 
terorističke akcije protiv mirnog hrvatskog pučanstva. Borba Italije protiv 
partizana u Dalmaciji svodila se je uglavnom na deportiranje njihovih 
nevinih obitelji, čime se je samo pojačavao metež i uništavalo svaku 
mogućnost smirivanja, do kojega Italiji nikako nije bilo stalo. Tobožnje 
akcije protiv komunističke gerile sastojale su se u kaznenim pohodima 
na sela, iz kojih su partizani prethodno otišli, a da se pri tome nisu morali 
“ni žuriti, jer se ni Talijani nisu žurili da ih stignu. Ovi su u najvećem 
miru pljačkali i palili kuće, te strijeljali taoce, ukoliko nisu sve živo pod 
nož okrenuli. Gladne fašističke horde domogle su se tako laganon ratnog 
plijena, a partizanski su komesari regrutirali nove očajnike. Ova vrst 
fašističko-komunističke suradnje protiv hrvatskog naroda trajala je nepre- 
kidno do sloma Italije, kad je okrunjena masovnom predajom talijanskog 
oružja partizanima, kojima su se skupa s oružjem često stavili na raspo- 
laganje i talijanski fašistički topnici, odnosno tenkovci, koji su partizanima 
nedostajali. Za uzvrat je postupak partizana prema fašistima bio tako blag, 
te su se neupućeni snebivali nad neuobičajenom partizanskom širokogrud- 
nošću. 

Fašistička Italija, srpski četnici i komunistički partizani imali su za- 
jednički cilj: uništenje Nezavisne Države Hrvatske. Taj je zajednički cilj 
ublažio njihove suprotnosti, razvodnio neprijateljstvo i generirao stostruke 
oblike javne i tajne suradnje. Sigurno je, da bi iz razumljivih razloga 
nepristupačni partizanski arhivi za osvjetljenje ove tvrdnje pružili zanim- 
ljive i vrlo značajne podatke. Hrvatske oružane snage i Ustaški pokret 
predstavljali su jedinu organiziranu branu hrvatskog naroda protiv fašistič- 
kih nasrtaja. Rimski ugovori, za Italiju etapa k zarobljenju Hrvatske, za 
Nezavisnu Državu Hrvatsku bili su krvav zalog opstanka i predah u 
nejednakoj borbi, odgoda pada Damoklovog mača u očekivanju boljih 
vremena. Otvorili su živu ranu na našem narodnom tijelu, plemenitu našu 
Dalmaciju i njezin dobri svijet bacili u nesreću, kakvu Dalmacija nije 
upamtila od svog postanka. Iskopali su medju Hrvatima jaz, koji još nije 
zatrpan, zagorčili su prvotno oduševljenje i uzdrmali vjeru u snagu i 
trajnost mlade države. Nisu, medjutim, bili ni uvjet ni razlog bleiburške 
katastrofe. Na drugim su preslicama sudjenice prele tragičnu nit naše 
sudbine. 


3) Pravoslavci u Hrvatskoj 


Iako je prvi i glavni zadatak beogradske Patrijaršije bio srbizirati sve 
raznovrsne etničke skupine, koje su ispovijedale pravoslavnu vjeru na 
njezinom području, iako je cjelokupno srpstvo svim sredstvima radilo na 
ostvarenju tog cilja, identifikacija srpstva i pravoslavlja nije ni danas 

“ 
svršen čin, a još manje je to bilo do 1941. Osnovna je politička pogreška 
Ustaškog pokreta, što je veći dio njegovog vodstva smatrao tu identifika- 
ciju činjenicom i na temelju toga djelovao. 

Identificirajući pravoslavlje sa srpstvom, identificiralo je naše vodstvo 
dva milijuna gradjana Hrvatske s našim najgorim neprijateljem. Nema 
sumnje, da su Srbi svojim planovima i ostvarenjima dokazali neprijatelj 
stvo, s kakvim se hrvatski narod nije sukobio otkad postoji. Pravoslavci u 
Hrvatskoj igrali su u Jugoslaviji ulogu srpske pete kolone usred hrvatskog 
naroda, iako su na njegovoj zemlji živjeli i čak mu dijelom i po krvi pri- 
padali. Silovitoj i prodornoj propagandi svetosavlja mogao je zarobljeni 
hrvatski narod pružiti neznatni te skoro isključivo pasivni otpor. Medjutim, 
ta nemoć, da se uspješno suprotstavimo velikosrpskom nadiranju putem 
srbizacije pravoslavaca u Hrvatskoj, nije smjela zamračiti naše vidike na 
stostruke mogućnosti, koje se u spektralnoj lepezi otvaraju onima, koji su 
u posjedu državne vlasti. Još manje se pak smjelo zaboraviti na stvarnost 
postojanja Hrvata pravoslavne vjere, što je trebalo biti okosnicom naše 
politike prema pravoslavlju. Niz Hrvata pravoslavaca, medju njima neko- 
liko pravih vitezova, poput generala Grujića ili ministra Besarovića, služili 
su vjerno i junački svojoj hrvatskoj državi do kraja, iako razdirani teškom 
moralnom dilemom, kakva se nije postavljala ni jednom Hrvatu katoličke 
ili muslimanske vjere. Istina je, njihov je broj bio malen, ali je naša 
politika pridonijela da bude još manji. Štoviše, ta je politika sterilizirala 
njihov utjecaj, spriječila da odigraju ulogu kvasca u pravoslavnom tijestu, 
da budu živa jezgra, oko koje će se okupiti pasivno mnoštvo, naviklo da 
se pokorava državnoj vlasti i da prihvati makar i neželjeni poredak, ako 
mu jamči sigurnost i mir. Znatan dio Ustaškog pokreta u domovini zastu- 
pao je gledišta širokogrudne konstruktivne politike prema pravoslavlju u 
Hrvatskoj. Prevagnuo je, medjutim, simplicistički ekstremizam, koji je 
u pravoslavcu vidio Srbina, a u Srbinu neprijatelja, s kojim treba obraču- 
nati. Iako je ovaj ekstremizam teško opravdati sa stanovišta samih hrvat- 
skih narodnih interesa, lako ga je razumjeti u svijetlu iskustava hrvatskog 
naroda sa Srbima od 1918. do 1941. Vulkanska provala hrvatskog re- 
vanša, koji bismo mnogi bili rado obuzdali, bila je pripremana, ekspozi- 
vom nabijana, provocirana i do paroksizma razdražena bezbrojnim aktima 


* U veljači 1941. kao pripadnik Hrvatskog Ustaškog Nadzora, tajnog organiza- 
cionog centra Ustaškog pokreta u domovini, prisustvovao sam informalnoj konfe- 
renciji, na kojoj se je rasplavljalo o problemu pravoslavlja u Hrvatskoj poslije 
uspostave hrvatske države. Konferenciju je vodio dr. Mile Budak. Moje je mišljenje 
bilo, da treba jasno lučiti srpsku narodnost od pravoslavne vjere. Budući da su 
pravoslavne Crkve autokefalne, te u Rusiji postoji Ruska pravoslavna Crkva, u 
Rumunjskoj rumunjska, a u Srbiji srpska, treba, dosljedno tome, u Hrvatskoj usta- 
noviti hrvatsku pravoslavnu Crkvu, koja će okupiti ne samo Hrvate pravoslavne 
vjere, nego i pravoslavce drugih narodnosti, koji žive u Hrvatskoj. Budući da je 
pravoslavna Crkva u svakoj zemlji prema svojem ustrojstvu i idiosinkraziji jamac 
lojalnosti državnoj vlasti, i hrvatska pravoslavna crkva bi tokom vremena preuzela 
na sebe tu ulogu, usprkos teškoj zatrovanosti velikosrpstvom, koje bi u prvi čas 
dobrim dijelom naslijedila. Drugi su, medjutim, bili mišljenja, da je pravoslavlje 
tako usko povezano s velikosrpstvom, te bi uzakonjenje pravoslavlja u Hrvatskoj 
sličilo uvodjenju trojanskog konja u tvrdjavu hrvatske samostalnosti. 

nasilja i podvale, ubistva i pljačke, ponižavanja i terora, kojima je srpski 
okupator nastojao slomiti, ugušiti i zbrisati hrvatsku naciju za cijelo 
vrijeme opstanka Jugoslavije. Dok su hrvatski zanesenjaci i lutalice uzalud 
tražili braću onkraj Drine, mi do danas nismo na srpskoj strani našli ni 
jednog jedinog odgovornog političara ili javnog radnika, koji bi prihvatio 
i javno zastupao tezu ravnopravnosti hrvatskog i srpskog naroda i koji 
bi za naš neminovni razlaz tražio mirne puteve. Ni jedan istaknuti Srbin 
nije ni priznao, a kamo li požalio srpski plan iskorjenjenja hrvatskog 
naroda ili bilo koji od bezbrojnih, raznovrsnih zločina počinjenih u svrhu 
ostvarenja tog plana. 

Težnja za uklanjanjem srpskog etničkog klina, koji je zabit u srce 
hrvatskog narodnog teritorija, te ga prijeti razdvojiti, načelno je oprav- 
dana, a svaki je akt hrvatskog naroda protiv velikosrpskog imperijalizma 
tek djelo nužne samoobrane, jer nam Srbi svi i svuda uporno, složno i 
kategorički uskraćuju svaku drugu alternativu. 

Kad nas je već Srbija prisilila na borbu, prvi je naš korak trebao biti 
izoliranje autentičnih nosilaca srpske sile u Hrvatskoj od hrvatskih držav- 
ljana pravoslavne vjere, kojima je odmah dalekovidno i hrabro trebalo 
dati šansu, da zemlji svojih otaca, Nezavisnoj Državi Hrvatskoj, vrate 
vjernost za vjernost. Bilo je vrijeme izložiti se riziku, da se njima samima 
povjeri čuvanje mira vlastitih ognjišta i promicanje vlastitog napretka i 
blagostanja. Masovno prelaženje na katolicizam, koji su naše mjesne vlasti 
negdje favorizirale, a negdje sprječavale, bilo bi nepotrebno, jer bi bio 
otpao glavni razlog, koji je tim prelazima dao potstreka, a to je osjećaj 
pravoslavnog mnoštva, da time vrši akt samoobrane. Prijeko potrebno 
desolidariziranje s velikosrpstvom ne bi se poistovjetilo s napuštanjem 
pravoslavlja, nego upravo obratno: sama pripadnost hrvatskoj pravoslav- 
noj Crkvi značila bi moralni i stvarni prekid s megalomanskom prošlošću 
svetosavlja. Budući da su sve pravoslavne Crkve prožete cezaropapistič- 
kim duhom, te u vladaru vlastite zemlje vide i svog vjerskog poglavara, 
hrvatska bi pravoslavna crkva, usprkos velikim poteškoćama, u prvom 
redu psihološke naravi, usprkos razumljivim zastojima i oklijevanjima, pa 
i unutarnjim obračunima, bila postala element konsolidacije vlastite hrvat- 
ske države, jer na temelju svoje idiosinkrazije, principa i prošlosti igra 
tu ulogu u svim zemljama u kojima postoji. Pravoslavna crkva nema ni 
u jednoj zemlji medjunarodni značaj, niti igdje služi bilo kakvim ireden- 
tističkim pretenzijama. Ona u svim zemljama ima jasne nacionalne karak- 
teristike, koje je često vode u šovinizam, ali nikad u avanturu ultra- 
montanskih šurovanja s neprijateljima zemlje u kojoj živi i djeluje. U 
Sovjetskoj Rusiji bilo je dovoljno da se pravoslavnoj Crkvi prizna mini- 
malno pravo na vegetiranje pa da postane tamo gdje to Kremlju treba 
iskreni zastupnik i odlučni branitelj svojih bezbožnih tamničara. 

Dramatični su bili, iako široj javnosti skoro potpuno nepoznati, sukobi 
izmedju domovinskih ustaških dužnosnika, koji su htjeli voditi politiku 
inspiranu silom našeg prava, i ustaških povratnika iz emigracije (Lipari 
su bili ne samo teško stradanje, koje je trebalo nagraditi, nego i loša 
škola, koje se je trebalo čuvati), koji su na ključnim položajima vlasti 
vjerovali samo u pravo i efikasnost naše sile, i koji su više puta čak u 


38 


najboljoj vjeri pretpostavljali rat protiv srpskog dušmanina konsolidaciji 
hrvatske države i afirmaciji vječnih moralnih vrednota hrvatskog naroda. 
Nesigurnost, koja je iz toga proisticala, išla je na ruku četničkim i parti- 
zanskim odmetnicima, kojima je, pogotovo u prvo vrijeme, više koristila 
naša kriva politika prema pravoslavlju, nego li sva komunistička propa- 
ganda i velikosrbski amaneti. Hrvatska pravoslavna Crkva, koja nije 
osnovana u travnju 1941., kad bi to bilo pametno učiniti, organizirana je 
kasnije, kad se to više nikako nije smjelo dogoditi, jer je pretstavljalo po- 
nizavajuće priznanje poraza jedne politike, jer su joj dogadjaji oduzeli 
svaku moralnu bazu autentičnosti i uvjerljivosti, te je njezino organizi- 
ranje bilo ne samo beskorisno nego upravo kontraproducentno. Nepovje- 
renje prema nenaoružanim i potencijalno barem lojalnim državljanima 
hrvatskim pravoslavne vjere bio je jedan od uzroka, što je kasnije hrvatska 
vlada bila prisiljena zbog pritiska himbenog fašističkog «saveznika» i 
općeg nepovoljnog položaja praviti gorke i žalosne ustupke, vojničke, 
političke i teritorijalne, naoružanim bandama Massolinijevih četničkih 
štićenika. 

Naći, medjutim, u politici hrvatskog državnog vodstva prema pra- 
voslavlju i srpstvu bitni uzrok bleiburškoj tragediji znači svesti ovu na 
obračun krvavo zaraćenih neprijatelja, te u pogibiji hrvatske vojske vidjeti 
tek revanš poniženih i uvrijedjenih. Bleiburg, medjutim, i u partizanskim 
planovima i u ostvarenju izlazi iz ovako postavljenog okvira. On nije 
kaznena ekspedicija protiv pravih i izmišljenih krivaca jedne politike i 
njezinih rezultata, nego hladno i proračunano ostvarenje temeljne pret- 
postavke postojanju i učršćenju nove Jugoslavije. Ako je ustaška politika 
i povećala osvetljivost pojedinaca, nije oblikovala temeljne postulate afir- 
macije komunističke vlasti i ovjekovječenja velikosrpske okupacije, koje 
su imperativno tražile gušenje svakog antikomunističkog potencijala i 
utapanje Nezavisne Države Hrvatske u krvi njezinih najboljih sinova. 


4) Lorković-Vokić 


Pasionantna problematika prijelaza «na drugu stranu barikade», kad je 
poraz Njemačke postao manje više jasan, zaokupljala je političke krugove 
svih zemalja, koje su na ovaj ili onaj način bile povezane s Osovinom. 
U Nezavisnoj Državi Hrvatskoj, ta se je problematika izrazila kroz t, zv. 
aferu Lorković-Vokić. Iako je živa težnja hrvatske javnosti kroz labirint 
tvrdnja i pretpostavki, lažnih adaptacija i zainteresiranih šutnja ugledati 
dno istine, ima dosta sudionika i svjedoka, kojima se ne žuri u mraku 
zbivanja upaliti luč vlastitog svjedočanstva. Zbog toga će se i ovaj osvrt 
bazirati više na izvodima i zaključcima, logici i analogiji, nego li na 
dokazima, koji su nedostatni, i činjenicama, koje su tek dijelom poznate. 

Jedno je od prvih pitanja: da li su Lorković i Vokić izdali Nezavisnu 
Državu Hrvatsku, kad su se našli u zavjeri, koja nosi njihovo ime? Po- 
glavnik je u članku «Bitka na Ljevče-Polju» («Hrvatska», Buenos Aires 
od 5. 4. 1952.) napisao: 

«Njihova (četnička) namjera doći u Zagreb i tu uništiti hrvatsku drža- 
vu bila je u sporazumu s njemačkim generalom Glaise von Horstenau 
pripremana pola godine prije i tempirana na vrijeme pod konac 1944. 

godine. Bilo je sve priredjeno, da im to uspije bez ikakvog napora, a zato 

su imali poslužiti Vokić i Mladen Lorković, koje je general Glaise uveo 

u urotu, čiji je program bio sporazum s četnicima i postrojenje s njima 

zajedničke vlade u Zagrebu. Na taj bi način ispalo, da su sami Hrvati 

likvidirali svoju vlastitu državu, a velikosrbskim bi četnicima njihova 

pimjera bila uspjela himbenim i lukavim načinom bez borbe i ikakovih 
aya». 

Nevjerojatnost gornjeg izlaganja jasna je i najpovršnijem poznavaču 
ondašnjih prilika. Vjernost hrvatske vojske, a posebno hrabrih ustaških 
jedinica ne samo hrvatskoj državi uopće nego osobi državnog Poglavara 
napose, bila je tako duboka i čvrsta, da su mogućnosti dvaju ustaških 
ministara da provedu uspješan državni udar bile praktički inegzistentne. 
Iako su Lorković i Vokić bili na čelu ključnih ministarstava, unutarnjih 
poslova i oružanih snaga, nisu ni jedan ni drugi imali nikakve ekipe, koja 
bi njima osobno bila tako odana, te bi ih slijedila čak u pučističku avan- 
turu. Dok je Lorković, briljantna glava, imao prije 1941. solidnu intelek- 
tualnu reputaciju, stečenu vlastitim radom i sposobnošću, iako nije imao 
vlastitih političkih sljedbenika, Vokić je prije 1941. bio u našim ustaškim 
redovima skoro nepoznat i sva je njegova varava snaga proisticala iz polo- 
žaja i vlasti, kojima ga je Poglavnik obdario, i koje je mogao običnim 
telefonskim nazivom poništiti. Nije vjerojatno, da su Lorković i Vokić 
mogli imati tako fantastične iluzije, kako bi se to iz gornjeg citata moralo 
zaključiti. Meni se, naprotiv, čini ne samo pouzdanim nego i dokazanim, 
da su barem prvi koraci Lorkovića i Vokića bili poduzeti sa znanjem, 
to jest odobravanjem, ako ne i po nalogu Poglavnika. 

Kad je pukla afera, Poglavnik ju je sim objavio i komentirao u svom 
govoru održanom u Radničkoj komori u Zagrebu. Izlažući pojedinosti 
projektiranog puča, Poglavnik je medju ostalim kazao: 

«Došao je k meni jedan moj ministar i rekao mi, da će sa mnom kul- 
turno postupati.» 

Kako bi bilo moguće zamisliti, da neki ustaški ministar skuje urotu 
protiv Poglavnika, i onda ovoga obavijesti o uroti protiv njega i o postup- 
ku, koji će na njega biti primijenjen? 

Na dramatičnoj sjednici vlade, koja je cijelu aferu raspredala (to su 
mi potvrdila dvojica prisutnih) Vokić je vrlo uzbudjen izjavio: 

«Pa Vi znadete, Poglavniče, da sam sve radio prema Vašim uputama.» 
Kad je Poglavnik u svom rekvizitoriju protiv ministara pučista spomenuo 
«izdaju naših saveznika», ministar za oslobodjene krajeve dr. Edo Bulat 
dobacio je: «Poglavniče, samo se vlastitu državu može izdati». Iz toga 
opet proističe, da Lorković i Vokić nisu bili ni optuženi zbog izdaje 
Nezavisne Države Hrvatske. Tome u prilog govori i činjenica, što nisu 
uopće bili izvedeni pred sud, što bi bilo neizbježivo, da se je optužba zbog 
veleizdaje mogla protiv njih podići. Štaviše, Vjekoslav Luburić svjedoči, 
da ih je pred slom pustio iz Lepoglave na slobodu i skida sa sebe odgo- 
vornost za njihov tragični završetak, pripisujući ga onima koji su imali 
interesa da nestanu Vokić i Lorković, da bi tako zametnuli trag vlastitog 
djelovanja. Kako se, dakle, može govoriti o izdajstvu ljudi, koji nisu kao 
izdajice ni okrivljeni, niti smijenjeni, ni uhićeni, niti likvidirani? 

Iz poznatih svjedočanstava nije jasno, da li je na Poglavnikovu inici- 
jativu pušten pokusni balon prema saveznicima, ili je prve korake podu- 
zela saveznička obavještajna služba. Ozbiljni ljudi, čije izjave nemamo 
razloga a priori odbiti, iako nas ne uvjeravaju, tvrde, da su partizani 
satkali intrigu, kako bi izazvali hrvatsko-njemački sukob i likvidaciju 
hrvatske države. Najnerealnija je svakako kombinacija, da su Lorković i 
Vokić upali u klopku, koju su podmetnuli sami Nijemci, da bi imali povo- 
da za nove zahvate protiv hrvatskog suvereniteta. Ovakva je spletka bila 
Nijemcima nepotrebna, jer nije bilo u Hitlerovom stilu tražiti velika 
opravdanja za korake, koje je smatrao uputnima, dok bi zbrka da je puč 
izveden, samo komplicirala njemački vojni položaj na Balkanu. Čini mi 
se najbližom istini teza, da je akcija zamišljena protiv nacional-socijalistič- 
ke Njemačke, te da je preko generala Glaise von Horstenau-a imala sta- 
novitu vezu s protuhitlerovskim elementima u samoj Njemačkoj. Kad je 
njemačka obavještajna služba nanjušila stvar, logična je bila reakcija 
Poglavnikova, bez obzira na njegovu eventualnu ulogu u cijeloj aferi, 
da pučiste denuncira i poduzne protiv njih odlučne mjere. Ta makijave- 
listička igra nije, medjutim, nikako smjela biti okrunjena ubistvom Lor- 
kovića i Vokića, toviše, što se je ovo desilo u slomu, kad više nije mogao 
postojati nikakav njemački pritisak, koji je nesumnjivo igrao značajnu 
ulogu u danima otkrivanja puča. 

Drugo je pitanje, i to bitno, u vezi s aferom Lorković-Vokić: što se je 
moglo očekivati od njihovog eventualnog puča? 

Razni su naši politički kritičari zauzeli stanovište, da se je ugušenjem 
puča u zametku spriječilo prekid Nezavisne Države Hrvatske s Njemač- 
kom i njezin prijelaz u saveznički tabor, te tako utrlo put uništenju države 
i bleiburškom kataklizmu. 

Ako želimo ozbiljno vagnuti mogućnosti i šanse planova i akcija, koje 
se nisu ostvarile, ne preostaje nam drugo, nego se uteći analogiji proma- 
trajući ostvarene planove i izvršene akcije, koje se s gornjima mogu 
uporediti. 

Tko su bili Lorković i Vokić prema mišljenju i stanovištu saveznika? 
Bili su u prvom redu autentični izdanci jednog političko-ideološkog giba- 
nja, srodnog ako ne identičnog s totalitarnim nacifašizmom, kojemu su 
saveznici navijestili rat do istrage. Bili su ministri jedne «kvislinške» vlade 
u državi, koju saveznici nisu ni priznavali, jer su je smatrali marionetskom 
tvorevinom Osovine. U vlastitoj prošlosti nisu Lorković ni Vokić imali 
nikakvog aduta, na temelju kojega bi mogli steći bilo čije povjerenje u 
savezničkom taboru. Njihov je gest informiranim savezničkim krugovima 
mogao samo sličiti prezira vrijednom pokušaju štakora da pobjegnu s 
broda, koji tone. Eventualna Poglavnikova solidarnost s pučistima ne bi 
ništa promijenila na ovoj generalnoj slici u očima saveznika. 


“ Postoje raznovrsna nagadjanja o tome, kako je stvar došla do njemačkih ušiju. 
U zavjeri su, kako je poznato, sudjelovali i narodni zastupnici H. S. S. Tomašić i 
Farolfi, i oni su, prema jednoj verziji, o svojoj djelatnosti obavijestili u Londonu dra. 
Krnjevića i bana Šubašića. Ovom se drugom činilo uputnim informirati kralja Petra, 
iz čije je okoline vijest prišapnuta Titovim agentima u Londonu. Tito je pak izazvao 
eksploziju, odavši tajnu Nijemcima. 

Želimo li nakon toga ocijeniti mogućnosti Lorkovića i Vokića, da s 
uspjehom prevedu Nezavisnu Državu Hrvatsku u saveznički tabor, te joj 
u njemu osiguraju priznanje i opstanak, uputno je ispitati u kolikoj su 
mjeri osovinski prvaci i suradnici u drugim zemljama uspjeli nešto postići 
kod saveznika za svoj narod, za svoje pristaše ili za sebe same. 

Rudolf Hess, Hitlerov zamjenik, odletio je u Englesku, da ispita 
mogućnosti mira još u doba, kad njemački poraz nije izgledao sasvim 
siguran, a još manje vrlo bliz. Životni interesi Engleske mogli su ponukati 
Churchilla, da ozbiljno ispita perspektive, koje je otvarala neočekivana 
Hessova avantura. Hess je, medjutim, postigao jedino to da ga proglase 
ludim i da bude zatvoren. Iz zatvora je odveden ravno u Niirnberg, gdje 
je časovito priznat pametnim, to jest odgovornim za svoje čine, da bi ga se 
moglo bez povrede pravnih normi osuditi na doživotnu robiju. Bezuvjetna 
predaja bila je jedina alternativa, koju su saveznici ostavili nacional-soci- 
jalističkoj Njemačkoj. 

Maršal Pćtain, kojemu je u paničnom rasulu francuski parlament ugu- 
rao u ruke sudbinu poražene Francuske, neugodnog tereta, kojeg su se 
francuski narodni predstavnici htjeli pod svaku cijenu riješiti, pokušao je 
pred svemoćnim pobjednikom spasiti barem ostatke brodoloma. Žigosan 
kao Hitlerov suradnik, njegova je politička sudbina bila pred saveznicima 
zapečaćena. Ništa mu nije pomoglo, što je bio najslavniji živući general 
saveznički iz Prvog svjetskog rata, kovač zajedničke pobjede, simbol ju- 
načkog trajnog francuskog otpora njemstvu. Usprkos tome, ne samo da 
nije za Francusku mogao ništa učiniti na savezničkoj strani, ne samo 
da nije uspio ništa postići u prilog svojih suradnika, lojalnih usprkos 
svemu savezničkoj stvari poput njega samog, nego nije čak ni izbjegao 
sramoti smrtne kazne, koja je do kraja njegovog života ostala pravomoć- 
nom (De Gaulle, njegov učenik, štićenik i obožavatelj nije ga pomilovao!), 
tek joj je izvršenje suspendirano zbog visoke starosti osudjenoga. 

General Franco, iako višestruko obvezan silama Osi, koje su mu 
pomogle doći do pobjede u španjolskom gradjanskom ratu, ostao je ipak 
do kraja u stavu neutralnosti, tako dragocjene saveznicima. I samo zbog 
toga, što je smatran idejno srodnim fašizmu, bio je godinama gonjen 
inkvizitorskom upornošću od cjelokupnog savezničkog bloka, a svestrani 
ostracizam i ekonomsko gušenje ionako iscrpljene Španjolske popustili su 
tek, kad se je tuš hladnog rata prolio na usijane glave SAD, i kad je 
Pentagon osjetio imperativnu potrebu španjolskih baza, da se uspješno 
suprotstavi dojučerašnjem savezniku, Sovjetskoj Uniji. 

Slovačka je preko svog ministra osužanih snaga Čatloša i dobrog 
dijela svoje vojske pokušala zaigrati na savezničku kartu. Nije joj to 
pomoglo da spasi ni svoj opstanak, ni život svog predsjednika Tisa. Šličnu 
su nemoć iskusili madjarski predsjednik republike Horthy i rumunjski 
«conducatorul» maršal Antonescu, 

Nema ni jednog primjera, da bi bilo koja politička ekipa, kompromi- 
tirana zastupanjem vlastite zemlje u okviru Osovine, uspjela preko svojih 
vlastitih pretstavnika, odnosno prividnih ili stvarnih disidenata, uspješno 
braniti interese vlastite zemlje na savezničkoj strani. Prošli je svjetski rat 
izgubio niz humanih karakteristika, koje su kako tako očuvane u prijaš- 

njim ratovima, a ponor, koji je izmedju obje zaraćene strane iskopan, 
pokazao se je nepremostiv. Teška komunistička hipoteka uvelike je sku- 
čila mogućnosti manevriranja zapadnih demokratskih sila. Nacional-socija- 
listički zločini protiv Židova, kao i cijela suluda rasistička politika, koja 
je konačno izazvala i ogorčila sve narode izvan njemačkog, generirali su 
vulkansku osvetničku mržnju, koja je svaku pomisao na bilo kakav kom- 
promis žigosala kao neoprostivi zločin, koji se više nitko nije usudio 
počiniti. Simplifaktorna sveobuhvatna propaganda podijelila je svijet na 
dobre, predestinirane da vode borbu protiv paklenskih snaga do njihovog 
uništenja, i zle, čija je jedina sudbina mogla biti poraz i bacanje u tmine 
izvanjske. Nikoga, naoko, nije smetalo, što se je u taboru «zlih» nalazio 
čak i Pćtain, a što je tabor «dobrih» predvodio glavom Josip Staljin. 

Kroničari puča Lorković-Vokić uporno tvrde, da su zavjerenici imali 
veze s Englezima. Budući da nemamo razloga ovu tvrdnju a limine odba- 
citi, moramo se odmah zapitati: na kojoj su razini te veze bile? 

Tokom cijelog rata Engleska je zastupala postojanje Jugoslavije i 
održavala je fantomsku jugoslavensku vladu najprije u Londonu, a zatim 
u Kairu. Staviti u pitanje opstanak države, prema kojoj Engleska ima i 
javno priznate savezničke obveze, moglo se je samo na nivou vlade i 
imperijalnog glavnog stožera, ukoliko su vojni interesi mogli diktirati 
takvu mjeru. Mi, medjutim, u uspomenama upućenih i odgovornih en- 
gleskih ličnosti ne nalazimo ni traga dovodjenju u pitanje opstanka Jugo- 
slavije“ Tako fundamentalna promjena engleske politike prema jednom 
značajnom problemu morala bi biti prethodno temeljito raspravljena, 
bogatim informativnim materijalom poduprta i kao eventualnost načelnim 
odlukama različitog značaja pripremljena. S hrvatske bi pak strane, na- 
ravno, vodeću ulogu igrali hrvatski predstavnici u Londonu, koji su 
uživali englesko povjerenje i kojima je bio priznat reprezentativni značaj. 
Ovi su, medjutim, na liniji engleske, a i svoje vlastite politike, bili jugo- 
slavenski ministri, ne dovodeći nikada, ni u vezi s pučem ni bez njega, u 
pitanje opstanak Jugoslavije. Engleske veze zavjerenika očito nisu bile na 
ministarskoj razini.“ 

Sudeći po svemu, najvjerojatnije je, da su u zavjeru bili upleteni neki 
organi engleske obavještajne službe. Balkanski poluotok predstavljao je 
jedno od mogućih savezničkih invazionih područja. Prirodni je zadatak 
obavještajne službe, da eventualno buduće bojište svoje vojske ispita i 
koliko je moguće «smekša». Nema sumnje, da su engleski agenti imali 
zadatak ispitati ratni potencijal i moral hrvatske vojske, te da su ih nasto- 
jali smekšati tražeći suradnike, koje su zacijelo zavodili širokogrudnim 
obećanjima, i kojima su bez velikih skrupula otvarali ružičaste opće i 


5 Poznati plan «fifty-fifty» (pola i pola), na temelju kojega je Churchill želio 
riješiti sa Staljinom pitanje podjele englesko-sovjetskog utjecaja na području Ju- 
goslavije, nije predvidjao njezinu podjelu, nego samo izjednačenje prava Londona 
i Moskve na cijelom jugoslavenskom području. 

* U interview-u, koji je dao doktoru Milanu Blažekoviću u Buenos Airesu prof, 
Deakin, engleski povjesničar i uži suradnik Churchillov za vrijeme rata, ustvrdio je 
kategorički, da nikad tokom cijelog rata nije u engleskim vladinim krugovima bio 
stavljen u pitanje opstanak Jugoslavije. 

osobne perspektive. Bilo im je to tim lakše, što su bili svijesni, da svoju 
vladu ne obvezuju ni na što, doklegod ona službeno ignorira cijelu akciju. 
Pomno skrivajući ovu osnovnu okolnost, engleski su agenti učinili sve, da 
se predstave kao prijatelji političkih ciljeva, koje su imali pučisti, te da 
razrade prihvatljive i barem teoretski provedive planove. Englezi su se 
u toj cijeloj intrigi nalazili u zavidnom položaju, da nišu mogli ni u kojem 
slučaju ništa izgubiti. Pitanje je bilo: da li će dobiti malo ili mnogo. 
Dobili su malo, jer je puč ugušen u zametku. Kako je, osim toga, i pro- 
jektirana invazija preko Balkana otpala, za njih se je cijeli incident izgubio 
u mnoštvu beznačajnih ratnih dogodovština, koje engleski memorijalisti 
ne smatraju vrijednim spomena. 

Nije tako bilo na hrvatskoj strani. Sudjelovanje najvidjenijih ličnosti 
Ustaškog pokreta u jednom mutnom komplotu stvorilo je opći osjećaj 
mučnog uzajamnog nepovjerenja. Naglo likvidiranje niza učesnika insi- 
nuiralo je panično raspoloženje u samom vrhu državne vlasti. Iz oštrine 
represalija dalo bi se zaključiti, da se je akcija u svojoj drugoj fazi otkliz- 
nula ispod Poglavnikove kontrole, i da su se, možda baš pod engleskim 
pritiskom, vodje zavjere našli u položaju da prave koncesije, koje su 
opstanak hrvatske države ostavile u zraku. Zagušljiva atmosfera oslabila 
je polet i vjeru, porastao je utjecaj ekstremističkih nosilaca vlasti, dok je 
moralna i juridička konsolidacija države tražila potpuno ukidanje njiho- 
vih drastičnih metoda. Prokrvarila je rana fatalne podvojenosti hrvatskih 
oružanih snaga na domobrane i ustaše, nakon što su zajednički napori i 
Žrtve u obrani države bili tu ranu skoro zacijelili. 

Koji bi bio pret razvoj puča, da je ovaj ušao u fazu ostvarenja? 
Udar bi trebao biti izvršen brzo i tajno, te bi njegova kritična i kulmi- 
nantna točka bila prva noć udara, koja bi morala obezglaviti državu i 
stvoriti elementarne preduvjete, da se već ujutro uspostavi nova revolu- 
cionarna vlast, te da njoj lojalne čete brzim zahvatima neutraliziraju, razo- 
ružaju i zarobe jedinice vjerne svrgnutom vodstvu. Pretpostavivši, da bi 
neki odredi domobranstva bili pošli za svojim zapovjednicima, pristašama 
zavjere, ti bi se odredi našli iznenada, bez ikakve psihološke i vojničke 
priprave, u krvavom mezevu s ustaškim jedinicama, s kojima se ni u kojem 
slučaju nije računalo, kao s eventualnim elementima zavjere. Iako je puč 
trebao biti sinkroniziran s engleskim iskrcavanjem u Dalmaciji, propa- 
gandni impakt ove invazije ne bi nikako oslabio borbenu sposobnost i 
volju ustaških jedinica, viklih da se herojski bore i izvršavaju zapovijedi 
svojih izravno pretpostavljenih bez diskusije ili oklijevanja. Budući da bi 
puč imao, po svoj prilici, sve aspekte protudržavnog udara, odnosno bilo 
bi ga vrlo lako takvim prikazati, s ustaškim jedinicama borile bi se protiv 
ustanika upravo najelitnije, to jest najborbenije domobranske jedinice, 
naročito proslavljeni gorski zdrugovi. Najvjerojatniji ishod bio bi krvava 
kupelj bratoubilačkog obračuna, u kojoj bi puč potonuo zajedno s mno- 
štvom svojih svijesnih ili zavedenih podupiratelja. Lorković i Vokić nisu 
imali sljedbenika, koji bi za njima pošli iz osobne privrženosti, a ne bi 
imali vremena propagandno obraditi i uvjeriti široke slojeve o potrebi i 
mogućnosti, da se Nezavisna Država Hrvatska radi svog opstanka prebaci 
na savezničku stranu, čime bi jedino mogli magnetizirati barem dio hrvat- 

skih oružanih snaga. Ako bi uz to još uslijedila kakvagod intervencija 
četničkih odreda, s kojom se je, navodno, takodjer računalo, dilema za ili 
protiv četničkih koljača smrvila bi u prah sve druge alternative, a pučisti 
bi zacijelo izgubili potporu i onih jedinica, s kojima bi kao najpouzda- 
nijima računali. Ni eventualno iskrcavanje Engleza ne bi u redovima 
hrvatskih veteranskih jedinica izazvalo ni oduševljenje niti paniku, Hrvat- 
ski vojnici ne samo nisu štedjeli krvi u obrani hrvatske države, ne brineći 
se ni za snagu neprijatelja, ni za njegovo podrijetlo, nego su, zaneseni 
jedino obranom svoje zemlje, bili imuni prema ideološko-političkim speku- 
lacijama, koje su razdirale Evropu onoga doba. 

Da su, medjutim, usprkos gornjim vjerojatnostima, dogadjaji bili skloni 
pučistima, uslijedila bi, bilo na poziv svrgnutog Poglavnika, bilo bez njega, 
intervencija njemačke vojske. Zabijanje noža u ledja Njemačkoj izazvalo 
bi represalije primijenjene teutonskim bijesom. Tko zna, kako je skršen 
ustanak u Varšavi, nema razloga sumnjati, da bi Zagreb bio pretvoren u 
jezovito garište, gdje bi ubrzo bilo premalo živih, da pokapaju mrtve. 

S ovim u vezi treba istaknuti još jedan aspekt problema, koji su, 
čini mi se, analitičari puča zanemarili. Ustaški pokret osnovao je i organi- 
zirao Nezavisnu Državu Hrvatsku u savezu s Osovinom. On je pretstavljao 
hrvatsku kartu u osovinskom taboru i probitci hrvatskog naroda tražili 
su, da se i ta karta dosljedno igra te da se opstanak Nezavisne Države 
Hrvatske u osovinskoj kombinaciji brani, doklegod osovina Rim-Berlin 
ima dovoljno snage da našom sudbinom odlučuje. Izdati Njemačku i 
navući na glavu hrvatskog naroda strahovitu Hitlerovu odmazdu, a bez 
ozbiljnih izgleda i pouzdanih jamstava priznanja i efikasne pomoći u 
suprotnom taboru, značilo bi počiniti samoubilački gest ludjaka. Izvan 
svake je dvojbe, da ni Ustaški pokret, ni njegovi eventualni otpadnici nisu 
imali nikakvih uvjeta da zastupaju hrvatski narod pred saveznicima. 
Mogućnosti prijelaza N. D. Hrvatske na savezničku stranu putem puča 
Lorković-Vokić nisu postojale. Nerealna je i varava usporedba izmedju 
pokreta otpora, koji su nicali diljem Evrope, koju je okupirao Hitler, i 
zavjereničkog pokušaja Lorkovića i Vokića. Iako smo imali gorkih 
iskustava s nacional-socijalističkom Njemačkom (naročito stoga, što nas 
je uvela u vrzino kolo antisemitizma, kojemu smo mi Hrvati bili tako 
malo skloni, a koji nas je tako skupo stajao), mi ne samo da nismo od nje 
bili zarobljeni, nego smo se zahvaljujući dijelom njezinoj intervenciji 
oslobodili srpskog okupatora i uspostavili svoju državu. Ako je prirodno, 
da za tu državu daju svoje živote birani hrvatski vitezovi, onda je isto 
tako prirodno, da se država očuva lojalnošću savezu, koji joj je jedini 
uspostavu omogućio, bez obzira na naše mišljenje o kvalitetama i postup- 
cima našeg saveznika. Ustrajanje u toj ulozi bilo je to logičnije, što 
Ustaški pokret nije ni mogao nikakvu drugu ulogu preuzeti. I u slučaju 
priznanja Nezavisne Države Hrvatske od saveznika i preorijentacije čita- 
vog hrvatskog naroda bilo bi potrebno prema Njemačkoj, kojoj smo bili 
izloženi na milost i nemilost spasavati prividnosti do krajnjih granica. 
Medjutim, kao što je svaka mala nacija u ratnom vrtlogu nastojala imati 
dva gvoždja u vatri, tako je trebala i Hrvatska. Pred demokratskim velesi- 
lama, medjutim, hrvatski je narod mogla pretstavljati samo autentično 

demokratska, saveznicima oduvijek pouzdana, neustaška i antiustaška 
ekipa, koja je bila prema demokratskim principima kvalificirana nastupati 
u ime hrvatskog naroda. A takvu je ekipu Hrvatska imala. 


5) U slomu 


Kad se je ratna sreća konačno priklonila saveznicima, opća nepovoljna 
situacija odrazila se je i na hrvatskim bojištima. Iz područja, koji su 
zauzeli partizani, navirale su skupine prestravljenih izbjeglica, koji su 
donosili apokaliptičke vijesti o zločinima, koje su razulareno srpstvo i 
hladni teroristički boljševizam počinjali. Stanovništvo Zagreba se utrostru- 
čilo, a mnoge tisuće su neprestano navirale s istoka i juga, tražeći spasa na 
slobodnom području Nezavisne Države Hrvatske, koja je sve više naličila 
na slavne i tragične «reliquiae reliquiarum olim inclyti regni Croatiae». 

Poglavnik i hrvatska vlada bili su svedeni na alternativu: boriti se do 
samouništenja, ili se povlačiti na zapad i predati sudbinu naroda i vojske u 
ruke demokratskih pobjednika. 

Ključna ličnost, oko koje su se kretali dogadjaji zadnjih tjedana bio 
je zagrebački nadbiskup i hrvatski metropolita dr. Alojzije Stepinac. Po- 
glavnik je uvidio, da bez obzira na buduće odluke i prilike treba potražiti 
čovjeka ili postavu, kojoj će predati vlast. Prirodni latentni sukob izmedju 
demokracije i boljševizma hranio je iluziju o neizbježivom i neposrednom 
okrutnom sudaru dvaju neprirodnih i uzajamno sumnjičavih saveznika. 
Za tu eventualnost morala je Nezavisna Država Hrvatska imati demokra- 
tima prihvatljivu vladu. Uloga zagrebačkog nadbiskupa imala je i povi- 
jesno-pravnih temelja iz vremena, kad je ovaj bio zamjenik bana i «lo- 
cumtenens regni». S odobrenjem Poglavnikovim poveli su prve razgovore 
s Nadbiskupom ministar vanjskih poslova dr. Mehmed Alajbegović i mi- 
nistar za oslobodjene krajeve dr. Edo Bulat. Razgovarali su s njime u 
prvom redu o prijenosu vlasti. Nadbiskup Stepinac pristao je u vezi s time 
razgovarati s drom. Vladimirom Mačekom, kojemu je u ime hrvatske 
vlade i u svoje vlastito ponudio preuzimanje vlasti u Hrvatskoj, smatra- 
jući, da je to put da se izbjegnu ili bar ublaže četničko-partizanska nasilja, 
a ujedno da se ispitaju makar i vrlo blijede mogućnosti promjene savez- 


? Dobio sam na uvid i oji je napisao gen. Vjekoslav Luburić o svojoj 
djelatnosti i općoj situaciji tjedana opstanka države. To je jedan od rijetkih 
dokumenata o dogadjajima od izravnog sudionika u odlukama i odatle mu njegova 
važnost. Izvještaj je upućen prof. Ivanu Preeli, pročelniku Odbora za istraživanje 
bleiburške tragedije u Clevelandu, S.A. 

Na jednom mjestu veli Luburi 

«Stepinac je tada od sviju nas bio smatran neke vrsti Glavarom Države. Po- 
glavnik je isticao u zadnja vremena, da kada je državna vlast bilo iz kojeg razloga 
spriječena u vršenju vlasti, da tada prema starim našim zakonima vlast prelazi na 
ruke zagrebačkog nadbiskupa. I dio državnog arhiva bio je sklonjen u zgrade 
zagrebačke nadbiskupije. Sim je nadbiskup dijelio mišljenje naše vlade u pogledu 
mogućnosti otpora na široj bazi. On nije želio borbu za Zagreb, niti otpor u Zagrebu, 
niti širi organizirani vojnički otpor uopće. Svi su mi razlozi govorili, da treba 
uvažiti mišljenje onoga, koga smo, eto, u odsudnim časovima smatrali Glavarom i 
Vrhovnikom». 

ničke politike prema Jugoslaviji i priznanje Nezavisne Države Hrvatske 
pod demokratskom vladavinom. Iako je Nadbiskup odbio prihvatiti se 
državnog vrhovništva, čini se da se je ipak odlučio sudjelovati u vladi 
dr, Mačeka, koji je sudjelovanje Nadbiskupa postavio kao jedan od uvjeta 
za vlastito prihvaćanje. Uz zahtjev, da smjesta budu uklonjeni iz vlade 
ministri disidenti Hrvatske Seljačke Stranke, dr. Maček je tražio, da mu 
zapovjedništvo hrvatske vojske zajamči stabilizaciju fronte barem kroz 
dva tjedna, da bi imao vremena preuzeti vlast, reorganizirati vladu i 
tražiti od demokratskih velesila priznanje hrvatske države i svoje vla- 
davine. Da bi se raspravio ovaj fundamentalni preduvjet, organizirana je 
konferencija, na kojoj su iznijeli svoja mišljenja generali Moškov i R. 
Nakon što su izložili vojničku situaciju na bojištima, došli su do zaključ- 
ka, da nije moguće zajamčiti ustaljenje fronte kroz petnaest dana, te je 
na tome pala u vodu jedna od posljednjih političkih kombinacija, da se 
pokuša spasavanje države in extremis,? 

Nadbiskup Stepinac ispitivao je, medjutim, i vlastitim putevima (koji 
su, naravno, vodili u Rim) mogućnost spasavanja hrvatskog naroda od 
posljedica katastrofe, koja se je na njega sve većom žestinom obarala. Na 
drugom sastanku s ministrom Bulatom, Nadbiskup je vidljivo raspoložen 
saopćio dru. Bulatu, da ima povoljne vijesti iz Vatikana: vrhovni savez- 
nički zapovjednik u Italiji, engleski general Alexander obećao je primiti 
hrvatsku vojsku i gradjanske izbjeglice te im pružiti zaštitu. Nadbiskup 
Stepinac je na temelju istih vijesti čak dobio utisak, da ni sudbina same 
hrvatske države nije bila zapečaćena. 

Dogadjaji su, medjutim, slijedili ubrzanim tempom. Iako je bilo 
glasova, da se nastavi borba, i da se ni u kojem slučaju ne napušta hrvat- 
sko državno područje, prevladavalo je sve više stanovište onih, koji su 
smatrali konačno povlačenje i odlazak u emigraciju neizbježivim. Tko je 
mogao izbjeglicama, koji su znojem i krvlju poškropili sve prašne ceste i 
puteve, koji iz Dubrovnika, Mostara, Travnika, Sarajeva, Zemuna, Vuko- 
vara vode prema Zagrebu, dokazati, da njihovo mukotrpno traženje spasa 


* U stenografskim zapiscima o procesu protiv nadbiskupa Stepinca, koji su 
objavljeni u Zagrebu 1946. pod naslovom: Sudjenje Lisaku, Stepincu, Šaliću i dru- 
žini, ustaško-križarskim zločincima i njihovim pomagačima, zabilježeno je ispitivanje 
Nadbiskupa u vezi sa spomenutim kontaktima, u kojima je Nadbiskup (prema str. 
285-286) priznao, da je bio kod Mačeka, odveo ga je Moškov, da mu kaže, «neka 
se pobrine da ne dodje do zla prigodom sloma». Šam Stepinac je odbio preuzeti 
Vlast, koju mu je ponudio Pavelić, prema hrvatskim tradicijama, da u sličnim prili- 
kama zagrebački nadbiskup preuzima vlast. Vlast, po Nadbiskupovu mišljenju, 
pripadala je Mačeku «kao političkom predstavniku Hrvata». 

* Ovi podatci potječu od min. dra Ede Bulata, koji je bio jedan od posrednika 
izmedju vlade i Nadbiskupa. Značajno je, da u uspomenama dra Mačeka, objavlje- 
nim na engleskom jeziku pod naslovom: Zn the struggle for freedom, nema spomena 
o ovim razgovorima. Dr. Maček, doduše, spominje, da ga je posjetio nadbiskup Stepi- 
nac, ali ne kaže u koju svrhu, tako da se dobija utisak, da se je radilo o posjetu 
iz kurtoazije. Dr. Maček isto tako spominje svoje dodire s generalom Moškovom, 
ali samo u vezi sa svojim odlaskom u emigraciju. Usprkos ovoj simptomatičnoj 
šutnji dra Mačeka, ne može se nikako staviti u sumnju Nadbiskupova izjava pred 
sudom. 

za njih i djecu njihovu svršava u Zagrebu, i da se tamo moraju izložiti 
sudbini, kojoj su mjesecima uz nadčovječanske napore izmicali? Iako su 
romantični dilentanti strategije htjeli vidjeti u junaštvu hrvatske vojske 
neprodornu branu svim neprijateljskim nasrtajima, drugačije su morali 
osjećati naši topnici, kad su tjeskobno utvrdili, da njihovi protutankovski 
topovi uopće ne mogu probiti oklop novih tankova, s kojima je neprijatelj 
na njih jurišao. Što se pak tiče streljiva, Vjekoslav Luburić, koji je pod 
kraj igrao možda najvidniju vojničku ulogu, u spomenutom svom izvje- 
štaju kaže: «Poznato je, da Hrvatska nije imala niti jednu fabriku strelji- 
va, te smo u tom pogledu bili vezani uz njemačko vojno vodstvo. Mnoge 
jedinice živjele su sa streljivom od onoga, što su oteli partizanima. Ne će 
biti nikakva tajna ni za nas ni za Nijemce, da smo jedan dio naših potreba 
pokrivali kradjom, kupnjom ili otimanjem streljiva od Nijemaca». Dok 
su na pojedinim odsjecima naše linije bile probijene, na drugima su se 
naše jedinice morale povlačiti bez borbe, da ne bi bile zaokružene i 
uništene. Jedan od posljednjih obrambenih položaja bila je t. zv. Zvoni- 
mirova linija, koja je širokim pojasom okruživala Zagreb i njegovu oko- 
licu, a na kojoj se stvarno nikad nije fronta stabilizirala 1%, 

Bojazan, da bi Zagreb mogao biti poprište zadnjih borbi, što bi 
neprijatelju dalo željenu priliku za krvoproliće, ponukalo je nadbiskupa 
Stepinca, da poduzme niz koraka, da bi se to izbjeglo. U tu svrhu pozvao 
je k sebi na razgovor i Vjekoslava Luburića.!! 


** Čitamo u spomenutom Luburićevom izvještaju: 

«S tim je ujedno (s nalogom povlačenja iz Sarajeva, op. p.) bio likvidiran i 
plan stvaranja Hrvatskog Narodnog Odpora iza neprijateljskih linija, jer je general 
Mrkulj dobio strogu zapovijed, da se imaju povlačiti sve snage, pa i one polu- 
vojničke formacije, milicije i t. d., na prostor sjeverno od Save, a zatim u postave 
«Zvonimirove linije», koja je postojala samo na papiru, jer su jedinice prelazile tu 
liniju k Zagrebu i sjeverno od istoga prema Sloveniji, gdje da bi se pružio značajniji 
odpor». 

" Luburić o tome piše slijedeće: 

«Kardinal (tada to još nije bio, op. p.) me je tražio, da ni u kom slučaju ne 
branim grada, i da crkve, kulturne, povijesne i t. d. zgrade ne budu upotrebljavane 
u vojničke svrhe. Nijemci su tada imali zaposjednuto više takovih zgrada, koje sam 
dao odmah isprazniti, a na nekim mjestima dao sam ukloniti eksplozive i bombe. 
Dao sam Mu garancije, da ne ćemo iz Zagreba učiniti ratno poprište... Ono što je 
od mene tražio Stepinac, bilo je u duhu odredjenog od hrvatske vlade, koja je 
organizirala preko g. dra Kumičića neke vrste «narodne milicije», dala trake s 
grbom i puške, kako bi se u medjuvremenu izmedju našeg povlačenja i dolaska 
partizana spriječila pljačka, kriminal i t. d. Stepinac je bio vrlo zabrinut za Zagreb, 
jer se je bojao, da će sami četnici i partizani (pred Zagrebom su stajale četničke 
jedinice Keserovića s još starim jug. kraljevskim oznakama) sravniti Zagreb i pobiti 
pol milijuna raznih izbjeglica, koji su bili napunili Zagreb. Srbima je trebalo «dati 
zadovoljštinu» i nije bilo sumnje, da će im partizani dati «tri slobodna dana», da 
unište Zagreb. 

Posjedovali smo zapovijed generala Jovanovića, koja je bila jasna i bez dvojbe: 
«Ako bi se Zagreb odupirao odporom i neredom našoj oslobodilačkoj armiji na 
njenom završnom oslobodilačkom putu, naša pripremna vazdušna snaga pretvorit 
će ga u prah i pepeo». 

«Bilo je u skladu s nazorima vlade sve ono, što je od nas tražio naš Metropo- 
lita i logično je bilo, da sam preuzeo na sebe tu obvezu i izvršio je». 

Vlada je, medjutim, i sama odlučila odustati od obrane Zagreba 
i narediti opće povlačenje prema Austriji. Iako nam nedostaju svjedo- 
čanstva članova vlade ili Glavnog stana Poglavnika, gdje su se donosile 
odluke, čini se, da je prvotna ideja djelomičnog ili potpunog povlačenja 
prema Italiji bila odbačena, radi naglog napredovanja motoriziranih oklo- 
pnih partizanskih jedinica od Knina i Gospića, čiji je cilj upravo bio 
presjeći hrvatskim snagama otstupnicu prema Trstu. Osim toga, djelovale 
su zacijelo na Poglavnika i njegove uže suradnike vijesti o sve domi- 
nantnijoj ulozi komunističkih borbenih odreda u sjevernoj Italiji. 

lako je Poglavnik zadnjih dana tražio zamjenu za svoju vladu, nas- 
tojao je istovremeno uspostaviti dodir sa saveznicima i obrazložiti stvar- 
nost i problematiku Nezavisne Države Hrvatske, koja je bila legitimni 
izraz suverene volje hrvatskog naroda, dok su svi njezini fašistoidni 
aspekti bili tek superstruktura, diktirana obzirima i obvezama prema 
savezništvu s Osovinom. 

U Zagrebu je postojao logor zarobljenih engleskih i američkih avija- 
tičara, srušenih nad hrvatskim državnim područjem. Postupak je prema 
njima bio tako dobar, te je to graničilo s tetošenjem. Na temelju privile- 
gija, koje su imali, a koje ničiji zarobljenici tokom prošlog rata nisu 
uživali, uvijek su se smatrali više našim gostima nego li zarobljenicima. 
Bio je tu čak stanoviti nedostatak ponosa naših vlasti, u čijem su držanju 
saveznički avijatičari mogli nazrijeti nesigurnost naših budućih perspek- 
tiva, a ne samo humanu korektnost, diktiranu medjunarodnim zakonima. 
Dvojici ovih avijatičara bio je predan memorandum hrvatske vlade save- 
znicima, da ga odnesu u savezničko vrhovno zapovjedništvo Sredozemlja. 
Budući da nije bilo nikakvih vijesti o uspjehu ove misije, nekoliko dana 
prije povlačenja poslan je generalu Alexsandru ministar Vrančić s novim 
memorandumom, koji, medjutim, nije uspio stići na svoje odredište. 

Na mjestu je primjetba, da su ovi pokušaji došli prekasno. Sam je 
Poglavnik očito bio skeptičan prema svojim mogućnostima, da išta pos- 
tigne u savezničkom taboru, te je, sudeći po svemu, gornje korake podu- 
zeo «ut aliquid fieri videatur». Ne može se, medjutim, zakašnjelosti ovih 
koraka pripisati nikakva odlučujuća uloga. S obzirom na njihovo podri- 
jetlo, svi su takvi koraci već davno bili osudjeni da ostanu glas vapijućeg 
u pustinji. 

Nadovezujući na to, treba se osvrnuti na tezu, da bismo nastavkom 
borbe, makar i kratkotrajnim, nakon njemačkog sloma postigli, da save- 
znici u našem produljenom otporu vide hrvatski rat za slobodu i neza- 
visnost te bitno izmijene svoj stav prema partizanima, obnovi Jugoslavije 
i sudbini Nezavisne Države Hrvatske. 

Glavni obrisi poslijeratne Evrope bili su zacrtani na konferenciji u 
Jalti početkom 1945., gdje su Roosevelt, Churchill i Staljin u ime svojih 
vlada i zemalja preuzeli uzajamne obveze. Napustivši Jaltu, nije više ni 
jedan od Trojice Velikih bio nezavisan u svojim daljnim vanjsko-politič- 
kim odlukama i stavovima. Iako je Engleska na konferenciji najlošije 
prošla (konferencija je počela s Trojicom Velikih, a završila s Dvojicom), 
jer je Roosevelt vjerovao, da će njegova blagonaklonost prema Moskvi biti 
uzvraćena iskrenom suradnjom komunizma na ostvarenju trajnog mira, 


49 


nije Churchill ni povrijedjene engleske probitke pokušao braniti mjerama, 
koje bi bile u neskladu sa zaključcima Jalte. Sporazum Tito — Šubašić, 
na temelju kojega je ostvarena hibridna kraljevsko — komunistička ju- 
goslavenska vlada, bio je ne samo priznat od Engleske, nego i sklopljen 
njezinom zaslugom i pod njezinim pokroviteljstvom. Štaviše, tragična 
ironija sudbine je htjela, da oba potpisnika sporazuma budu podrijetlom 
Hrvati, čime je postala još nerealnijom nada, bi Englezi preko noći 
potražili neke nove i autentičnije, a njihovim štićenicima neprijateljske, 
predstavnike hrvatskog naroda. Svaki izolirani otpor savezničkim vojska- 
ma na bilo kojem bojištu bio je skršen oružjem, jer su sile Osovine i 
njezini suborci imali jedinu alternativu bezuvjetne predaje, te se saveznici 
nisu ni u kojem slučaju osjetili ponukani ispitivati političke implikacije 
neprijateljskog otpora. Kad bi saveznički odlučujući faktori i bili spremni 
na takvo ispitivanje, datum sed non concessum, mogli bi to učiniti jedino 
na temelju informacija svojih promatrača, dodijeljenih partizanskim jedi- 
nicama, te istovjetovanih s ovima zajedničkom borbom i opasnošću, Infor- 
macije iz tih vrela ne bi zacijelo pridonijele valoriziranju hrvatskog sa- 
moubilačkog očaja. 

Saveznici nisu priznali Nezavisnu Državu Hrvatsku, te se stoga nisu 
na poseban način bavili njezinom sudbinom. Medjutim, nijednoj zemlji, 
koju su saveznici priznavali, a nalazila se je u taboru Osovine, nije bila 
rezervirana druga sudbina, osim bezuvjetne predaje i prihvaćanje pobjed- 
ničkog diktata. Tko je na savezničkoj strani nešto htio znati o Hrvatskoj, 
nije trebao čekati vijesti o našoj posljednoj bitci, koje bi i u najboljem 
slučaju bile mutne i kontradiktorne. Četirigodišnju lavlju borbu hrvatskog 
naroda za očuvanje svoje države nije ni najpovršniji promatrač mogao 
pobrkati sa satelitskim sluganstvom, iz kojeg ne može nikad niknuti hero- 
jizam. Volja hrvatskog naroda da bude svoj, bila je nesumljiva, ali nije u 
savezničkom taboru uzeta u obzir, jer Engleska nije vodila rat, da bi 
samu sebe demantirala likvidacijom Jugoslavije, u čijem je stvaranju sudje- 
lovala, i čija je obnova predstavljala jedan od engleskih ratnih ciljeva. 

Nije, uostalom, hrvatska borba prestala njemačkom kapitulacijom, 
kako se to zna tvrditi. Na tragičnom putu od Zagreba do Bleiburga hrvat- 
ski su vojnici skupljali oružje, koje su njemačke jedinice odbacivale, i u 
nekoliko ljutih bitaka i okršaja krčile put hrvatskom izbjegličkom mno- 
štvu, koje je tražilo spas na zapadu. Engleski je general hrvatske izaslanike 
u Bleiburgu upravo zbog tih bitaka poslije svršetka rata najoštrije napao, 
rekavši, da je time hrvatska vojska došla u sukob s medjunarodnim zako- 
nima, a kad je stekao dojam, da bi se hrvatska vojska mogla usprkos 
svemu i dalje odupirati partizanima, ponudio je ovima kao «svojim 
saveznicima» svu oružanu pomoć, koju bi mogli trebati. 

Očajnička samoubilačka bitka, kad je rat već bio izgubljen i svršen, 
ne bi za hrvatsko državno vodstvo značila herojizam nego zločin. La- 
koumna je i prepotentna tvrdnja, koja se začudo često čuje, da bi takva 
bitka izazvala udivljenje svijeta i promjenu savezničkog stava prema 
Hrvatskoj. Svi su saveznički stavovi proisticali iz političkih ugovora 
Velike Trojice, na koje nikako nije mogao djelovati neprijateljski otpor na 
jednom dijelu bojišta, kako bi jedino mogla biti označena posljednja 

hrvatska bitka. Ratna sreća nije mijenjala savezničke političke odluke, 
nego su ove, naprotiv, u više navrata mijenjale čak i savezničkom krvlju 
plaćene rezultate ratne sreće. Tako su, na primjer, oklopne jedinice 
američkog generala Pattona bile prisiljene napustiti neka područja, osvo- 
jena u krvavim okršajima, jer su bile prešle demarkacionu liniju, do koje 
su smjeli Amerikanci napredovati prema sporazumu Roosevelta i Staljina. 
Na temelju istog sporazuma snage zapadnih saveznika bile su ustavljene 
u svom gotovo nesmetanom napredovanju prema Berlinu, jer je Staljinu 
bio prepušten privilegij, da njegove trupe osvoje glavni grad Njemačke. 

Nalog, dakle, hrvatskoj vojsci, da se bez povlačenja i predaje dade 
pobiti u Zagrebu ili oko njega, ne bi predstavljao primjer junaštva, kojemu 
bi se divila buduća pokoljenja, nego bezmisleni užas, sličan dementnom 
Hitlerovom otporu u Berlinu, čija je jedina svrha bila, da poraženi Fiihrer 
povede za sobom u grob što veći broj nesretnih Nijemaca, kad već nije 
mogao čitavu Njemačku. Ne bi se takav pothvat mogao usporediti s 
otporom Zrinskoga u Sigetu, ni sa žrtvom Spartanaca u termopilskom 
klancu. Žrtva Nikole Šubića Zrinskog u Sigetu imala je smisla, jer je 
kršćanska Evropa dobila dragocjeno vrijeme, da prikupi snage i bolje 
organizira otpor osmanlijskom nadiranju. Termopile su zatvarale ulaz u 
Grčku i njihov je pad tek epizoda u borbi za slobodu konačno okrunjenu 
pobjedom. Nezavisna Država Hrvatska imala je niz Sigeta i T. 'ermopila u 
četirigodišnjoj neprekidnoj borbi za opstanak. U toj je borbi iskovala 
vojnika, s kojim se po junaštvu i samoprijegoru jedva može usporediti 
vojnik bilo koje zemlje s obiju zaraćenih strana. Nakon četiri godine 
nevidjenog junaštva, taj vojnik nije trebao još jedne bitke, da bi svijetu, 
a još manje budućim hrvatskim generacijama, to junaštvo dokazao. Nakon 
izgubljenog rata, pred bezizglednošću daljnjeg otpora bio bi zločin žrtvo- 
vati bez smisla jedan jedini život tih hrvatskih junaka, koji su se baš u 
porazu pretvorili u najdragocjenije blago hrvatskog naroda, koje je trebalo 
za budućnost gledati sačuvati. Kapitulacija je bila logična posljedica 
sloma i jedini put, na koji su upućivale krute činjenice i zdrav razum. 
Medjutim, dok su u svim drugim ratovima pobijedjeni kapitulirali jedno- 
stavnim polaganjem oružja pred pobjedničkim neprijateljem, hrvatskoj je 
vojsci čak i taj gorki završetak bio uskraćen. Hrvatski vojnici nisu pred 
sobom imali neprijatelje, koji bi očekivali njihovu predaju, nego krvnike, 
koji su tražili njihove glave. Da bi sačuvala živote, čije žrtvovanje više 
nije imalo nikakvog smisla, hrvatska je vojska pošla na patetični križni 
put bez primjera u povijesti, u potrazi za neprijateljem, pred kojim položiti 
oružje. Tragični neuspjeh te potrage, koji, uostalom, nitko nije mogao 
predvidjeti, ne dokazuje neispravnost tog puta, u kojem se je nazrijevala 
jedina mogućnost spasa. Pokolj hrvatske vojske, koji su izvršili partizani, 
ne može biti dokazom, da bi bilo bolje dati tu vojsku potući od tih istih 
partizana u bitci, koja je mogla zadnje ostatke Hrvatske s glavnim gradom 
Zagrebom pretvoriti u prah i pepeo, ali nije mogla više ništa obraniti, ni 
sačuvati. 

B) HRVATSKA SELJAČKA STRANKA 


Sjepan Radić, pučki tribun bez premca, osvajač masa magnetske pri- 
vlačivosti, nekrunjeni kralj hrvatskog sela, osnovao je i k neslućenom 
uspjehu poveo stranku, s kojom se po značaju i odgovornosti ne može 
usporediti ni jedna druga hrvatska politička formacija. Dok je za vrijeme 
tobožnjeg parlamentarnog razdoblja prve Jugoslavije HSS bila najjača 
hrvatska stranka, nakon ubistva svog osnivača i vodje u beogradskom 
Parlamentu i uvodjenja diktature kralja Aleksandra, pretvorila se je u 
polarizacioni centar svih hrvatskih narodnih snaga, što se je izrazilo u 
jednodušnom glasovanju cijelog hrvatskog naroda za njezine liste na po- 
luslobodnim izborima 1935. i 1938. Nedostatak slobode, falsifikati i 
podvale beogradskog režima još su jače istakle vrijednost njezinih pobjeda 
i naglasile autentičnost njezinog opće-hrvatskog predstavništva. Pred licem 
svjetske javnosti HSS je bila demokratski izraz volje i težnji hrvatskog 
naroda. Beograd je u njezinom vodstvu vidio jedinog partnera na hrvatskoj 
strani za bilo kakve pregovore o odnosima Hrvatske i Srbije. Sve su 
hrvatske političke skupine, rado ili nevoljko, žrtvovale svoje vlastite 
stranačke pretenzije, da bi pridonijele jedinstvenosti hrvatskih narodnih 
redova. Oporba tom duhu bila je tek pojedinačna, sporadična, neorgani- 
zirana i nepopularna. Više put su nosioci te oporbe bili uglavljeni kao 
beogradski agenti provokateri, kojima su se jugoslavenski režimi služili 
da uspore, ako već ne mogu spriječiti, državotvornu integraciju hrvatskog 
naroda. - 

Koji je dublji razlog toj stranačkoj samozataji protivnika H.S.S.-e, 
inače tako rijetkoj u slobodnom demokratskom svijetu? Zašto su politički 
takmaci, čija je životna parabola posijana teškim sukobima i uzajamnim 

napadajima, prihvatili zajednički nastup i stav? U srži hrvatske jedinstve- 
nosti na izborima 1935. i 1938. nalazi se razbuktala svijest hrvatske na- 
rodne samobitnosti i volja hrvatskog naroda, da jednom za uvijek uzme 
u svoje ruke vlastitu sudbinu obnovom hrvatske države. Odatle discipli- 
nirano i oduševljeno svrstavanje Hrvata svih političkih boja pod vodstvo 
HSS-e, a ne u masovnoj stranačkoj preorijentaciji raznovrsnih skupina, ni 
u njihovom iznenadnom otkrivanju, da je program H.S.S.-e najprihvatlji- 
viji i najbolji. Na opće povjerenje u H.S.S.-u u tom pravcu djelovali su 
razni faktori. Mučenička smrt njezinog osnivača i vodje smatrana je i 
medju protivnicima dovoljnim jamstvom, da će se Radićeva stranka kao 
zavjeta držati njegove poruke «Nikad više u Beograd!», te iz toga izvući 
sve nužne konsekvence. Podpis glasovitih Punktacija, kojima su u najgo- 
rem mraku Aleksandrove diktature dr. Maček i ostali podpisnici tražili 
povratak na 1918., smatran je u cijeloj Hrvatskoj udarcem u glavu Jugosla- 
viji. Dr. Maček od slabo poznatog i dubioznog stranačkog prvaka postaje 
preko noći najistaknutijim hrvatskim narodnim borcem. Kad ga je pak 
Aleksandar, shvativši Punktacije isto kao i cijela Hrvatska, dao osuditi 
zbog njih na robiju, pretvorila je ta osuda dra. Mačeka u neprijepornog 
vodju cijelog hrvatskog naroda. 

U taj idealni i naoko ničim pomućeni odnos ugnijezdio se je od 
početka fatalni nesporazum. 

Dok je u hrvatskom narodu rasla težnja za nasilnim kidanjem jugosla- 
venskih okova i uspostavom vlastite države, vodstvo H.S.S.-e s dr. Mače- 
kom na čelu bilo je svaki dan sve bliže ideji sporazuma sa Srbima i 
«slobodi» Hrvatske u okviru Jugoslavije. U tom smjeru djelovala su na 
dra. Mačeka tri argumenta: 1) Hrvatski narod nema dovoljno snaga da 
sruši Jugoslaviju; 2) U slučaju raspada Jugoslavije neprijateljski susjedi 
raskomadali bi Hrvatsku; 3) Vanjska pomoć Hrvatskoj mogla bi doći 
samo od neprijatelja velikih demokratskih sila, a takva je pomoć s demo- 
kratskog stanovišta neprihvatljiva. Konačni je cilj, prema tome, očuvanje 
Jugoslavije na bazi hrvatsko-srpskog sporazuma i preuredjenja države. 
I dok je narod bio uvjeren, da ga u njegovom državotvornom oduševljenju 
predvode dr. Maček i njegovi suradnici, ovi su nevoljko glumili, da idu 
putem, kojim je narod protiv njihove volje krenuo. Sva nastojanja oko 
sporazuma, koncipiranog kao bitni preduvjet konsolidaciji Jugoslavije bila 
su po stranačkoj promičbi narodu predstavljena kao prvi koraci konačnoj 
likvidaciji Jugoslavije. Taj nesporazum, znalački organiziran u vrhu i 
vješto prikrivan u bazi, omogućio je, na primjer, da, s jedne strane, 
odredi seljačke i gradjanske Zaštite budu najvećim dijelom prožeti hrvat- 
skim oslobodilačkim duhom, i da, s druge strane, Beograd uspije na polo- 
žaj hrvatskog bana postaviti dra. Šubašića, osobu povjerenja srpskog 
kraljevskog dvora, kojega je malo tko u Hrvatskoj poznavao, a upravo 
nitko za bana želio. U duhu tog istog nesporazuma vlast Banovine Hrvat- 
ske vodila je represivnu politiku jedino protiv hrvatskih nacionalističkih 
državotvornih elemenata, dok je upravo ta vlast trebala biti žarište i 
maska prave hrvatske revolucije. Tragični klimaks ovog raskoraka iz- 
medju vodstva i naroda nalazimo u činjenici, da je dr. Maček kao podpred- 
sjednik jugoslavenske vlade pristao na pristup Jugoslavije Trojnom paktu 

nacističke Njemačke, fašističke Italije i Japana, jer je to bio jedini način 
da se očuva Jugoslavija, ali je odbio samih nekoliko dana kasnije nje- 
mačku ponudu, da preuzme vlast u Hrvatskoj Državi, jer, navodno, nije 
htio kompromitirati svoje demokratsko uvjerenje, a nije niti vjerovao u 
njemačku pobjedu. 

Ne bi ni u ovome bila sva nevolja, da su dr. Maček i njegovi uži 
suradnici usvojili načelo, da i hrvatski narod ima pravo na svoju državu, 
te da im njihov vodstveni politički položaj nameće državotvornu ulogu, 
kojoj ne mogu izmaknuti. 

Svi su narodi Evrope za vrijeme Drugog svjetskog rata imali u jednom 
ili drugom obliku dva predstavništva, koja su narodni suverenitet zastu- 
pala i narodne probitke branila u dvama zaraćenim taborima. I dok je 
Ustaški pokret tu ulogu vršio na strani sila Osovine, H.S.S. je mogla i 
morala istu ulogu vršiti na savezničkoj strani. Dok je dr. Maček ostao u 
domovini, te bio najprije skučen, a kasnije i podpuno onemogućen u poli- 
tičkom djelovanju, otišli su u slobodni svijet dr. Juraj Krnjević, dugogo- 
dišnji glavni tajnik stranke, poslije dra. Mačeka njezin najistaknutiji prvak, 
zatim hrvatski ban dr. Ivan Šubašić, te vrlo ugledni član stranačkog 
vodstva, narodni zastupnik dr. Juraj Šutej, uz niz ostalih manje istaknutih 
suradnika. Oni su u političkim krugovima zapadnih demokracija bili 
poznati kao njihovi prijatelji, a izbori, na kojima je sav hrvatski narod 
davao povjerenje H.S,Š-i, bili su autentična demokratska legitimacija 
njihove predstavničke uloge u hrvatskom narodu. Sramotni rasap Jugosla- 
vije, koja nije našla nikakvu svoju dušu, kako je to rekao Churchill, ali 
je preko noći izgubila glavu, čim su prvi topovi zapucali, samo je olakšao 
posao hrvatskim prvacima u Londonu, da se lišeni svih jugoslavenskih 
obzira i obterećenja predstave slobodnom svijetu kao autentični nosioci 
njegovih ideala u borbi za demokratsku hrvatsku državu. Namjesto toga, 
fatalni nesporazum širi se i produbljuje. U Zagrebu gotovo svi narodni 
zastupnici H.S.S.-e stupaju u Hrvatski sabor, u Londonu njihov glavni 
tajnik postaje potpredsjednik jugoslavenske izbjegličke vlade, u kojoj vo- 
deću ulogu igra njezin ministar vojske Draža Mihajlović, koji u to vrijeme 
pod vidom borbe protiv okupatora na čelu svojih četničkih bandi okreće 
pod nož Hrvate muslimane i katolike širom Bosne, Hercegovine i Južne 
Dalmacije. Dok svi drugi narodi, više ili manje okupirani po Hitleru, 
imaju u Londonu svoje izbjegličke vlade, koje Englezi iz promičbenih 
razloga priznaju, pa čak i uzdržavaju, hrvatski narod vidi svoje zakonite 
predstavnike u slobodnom svijetu, kako ne mareći za jedini državotvorni 
mandat, koji su od svog naroda dobili, svojim sudjelovanjem daju privid- 
nost legaliteta fantomskoj vladi naših dušmana, koji su od iskorjenjenja 
Hrvata napravili svoju zavjetnu misao. Kad je londonska radio-postaja 
prenijela neki napadaj dra. Krnjevića na Ustaški pokret, odgovorio sam 
na to ja u okviru uobičajenih političkih komentara preko zagrebačkog 
radija, istakavši, da mi ne zamjeravamo dru. Krnjeviću, što napada ustaš- 
tvo, njegovu vladavinu i njegove saveznike, već to, što on u slobodnom 
svijetu nije predstavnik prave hrvatske narodne volje i nije na čelu jedne 
hrvatske demokratske vlade, već svojim ministrovanjem služi srpskom 
okupatoru Hrvatske, čak i poslije njegove propasti. Dr. Krnjević se je, 

doduše, kasnije udaljio od srpskih emigrantskih krugova i njihove vlade, 
ali ni onda nije pokušao ostvariti bilo kakvo političko tijelo, koje bi 
Hrvatsku predstavljalo nezavisno od Jugoslavije i protiv nje. Odrekavši se 
uloge predstavnika hrvatskog suvereniteta i pretvorivši se istupom iz 
jugoslavenske vlade u neinteresantnog bivšeg ministra, dr. Krnjević je u 
tragičnim danima, kad se očekivala njegova titanska djelatnost, da spasava 
svoju zemlju i narod, ostao ne samo bez mogućnosti da efikasno utječe 
na odluke pobjedničkih saveznika, nego mu čak nisu bila pristupačna ni 
vrela informacija. On je za užasni genocidij u svibnju 1945. saznao tek 
nekoliko tjedana kasnije. 

Kad govorim o obrani hrvatske zemlje i naroda, ne mislim, naravno, 
na obranu ustaške vladavine i njezinih nosilaca. Jasno je, da je sudbina 
te vladavine bila u svakom slučaju zapečaćena, te da njezini nosioci 
nisu mogli izbjeći polaganju računa za svoja djela i snašanju posljedica 
samog ratnog poraza. Bilo bi čak štetno za probitke hrvatskog naroda, da 
su se vanjskopolitičke mogućnosti prvaka H.S.S.-e iscrpljivale u obrani 
ustaških ministara ili generala. Nije stoga na mjestu jetka primjetba, da 
su ustaše htjeli, da H.S.S. popravlja ono, što su oni pokvarili. Čak i kad 
ne bi hssovačka procjena ustaštva bila sasvim negativna, hrvatska djelat- 
nost u demokratskom taboru morala bi iz taktičkih razloga biti violentno 
protuustaška. Medjutim, ona je istovremeno trebala biti beskompromisno 
državotvorna: vladavinu ustašku rušimo, ali Državu Hrvatsku ne damo. 
Politički razvoj dra. Jurja Krnjevića nije, nažalost, do kraja rata dosegao 
ovaj stupanj. Njegova gorka iskustva sa srpskim političkim prvacima u 
emigraciji odvode ga, doduše, u opoziciju prema tim krugovima, ali ne 
dostaju, da ga navedu na konačno rezanje sporazumaške pupkovine, kojom 
je fatalno vezan za Jugoslaviju, pa čak i za njezinog kralja, do kraja rata.!? 

Daleko sudbonosniju ulogu odigrao je u tragičnom raspletu 1945. dr. 
Ivan Šubašić. 

Sve dok se njegovo ime nije počelo spominjati u vezi s banskim polo- 


1" «Slobodna Hrvatska», glasilo H.S.S-e za Južnu Ameriku iz Buenos Airesa, u 
broju 17. od rujna 1966., donosi članak dra Jurja Krnjevića: «Petar i Tito», u 
kojemu dr. Krnjević medju ostalim kaže: 

«U drugoj polovici 1944, ostavili su Petra (jugosl. kralja) svi oni Srbijanci, koji 
su u Beogradu proveli prevrat 27. ožujka 1941. i zadržali svu vlast u Londonu u 
doba rata. Medju njima i dvojica najodgovornijih za Petrovo proglašenje punoljetnim 
i odvodjenje u emigraciju: prvi ministar predsjednik nove vlade general Simović i 
ministar kraljevskog dvora, nekadašnji Petrov profesor, Radoje Knežević... Ostavili 
su ga samoga, mada su bili svijesni važnosti onih dana. Ništa bolje se nisu ponijela 
druga dvojica bivših ministara, predsjednik Slobodan Jovanović i Miloš Trifunović 
i po redu svi ostali vrhovi politike, diplomacije i vojske. 

U toj situaciji Petar se obratio na mene, da bih mu pomogao u borbi protiv 
Tita i sviju onih, koji su bili za Tita. Ja sam se odazvao, iako sam se već davno 
bio razišao sa srbijanskim političarima. Ja sam Petru pošteno davao savjete. Kad 
nepristrana povijest one dane temeljito ispita, potvrdit će, da bi za Petra i njegovu 
dinastiju bila sreća, da me je do kraja poslušao, kako je to činio jedno vrijeme». 

Hrvati, medjutim, bili oni pristaše ili protivnici dra Krnjevića, očekivali su u 
ono doba, da dr. Krnjević učini što može za sreću Hrvatske, pustivši mirne duše, 
da Petar i njegova dinastija propadnu. 

žajem, bio je u širokoj hrvatskoj javnosti nepoznata osoba. U hrvatskom 
političkom životu nije igrao nikakve uloge, a upućeni tvrde, da nije bio ni 
član H.S.S.-e. Bio je, medjutim, osoba povjerenja srpske kraljevske kuće, 
te je u tom svojstvu bio višekratni posrednik izmedju Beograda i dra. 
Vladka Mačeka. Njegovo imenovanje hrvatskim banom izazvalo je prene- 
raženje diljem Hrvatske, i otkrilo svu slabost hrvatskih pozicija u okviru 
t. zv. Sporazuma Maček-Cvetković. Da ga je beogradska vlada postavila na 
bilo koji drugi položaj, smatralo bi se to razumljivom nagradom za vjernu 
službu beogradskim vlastodršcima, Medjutim, njegovo nametanje za hrvat- 
skog bana, dakle nosioca hrvatskog suvereniteta, makar i simboličnog, 
osjetio je sav hrvatski narod kao pravu provokaciju, s kojom su se i 
najviši krugovi H.S.S.-e jedva pomirili. Gorke li ironije! Dr. Šubašić je 
postao banom, jer je.bio Jugoslaven i odan kući Karadjordjevića, to jest 
utjelovljena negacija one banske časti, do koje se je upravo putem te 
negacije popeo. Postojala je mogućnost, da zbog vlastitih ambicija, ako ne 
iz hrvatskih rodoljubnih osjećaja, pokuša blijedoj banskoj vlasti uštrcati 
krv stvarnih vrhovničkih prerogativa. Ban Šubašić nije pustio dugo vre- 
mena u dvojbi hrvatsku javnost. Ubrzo je djelima dokazao, da je Beograd 
znao dobro izabrati. I kad je cijeli hrvatski narod 10. 4. 1941. ustao na 
oružje, da uspostavi vlastitu državu, njegov je Ban kradom nestao iz 
Zagreba i pošao za svojim poraženim srpskim gospodarima, da dijeli 
njihovu sudbinu. ? 

U prvo vrijeme nije igrao vidniju ulogu u jugoslavenskim emigrant- 
skim krugovima. Srpski je puč od 27. 3. 1941. s generalom Simovićem na 
čelu bio u prvom redu uperen protiv Sporazuma," te je prirodno, da Srbi 
u Londonu nisu htjeli ni čuti za hrvatskog bana, makar im je osobno bio 
pouzdan prijatelj. Šubašićeve su banske prerogative i prava ostali u zraku, 
a njegov je budžet bio predmetom natezanja iza kulisa. «Cijeli službeni 
aparat emigrantske vlade», kaže A. Smith-Pavelić «bio je u srpskim ruka- 
ma i on se je odmah dao na posao, da baci kolektivnu optužbu protiv 
hrvatskog naroda, da veliča zasluge Draže i srpskog naroda za ratni napor 
saveznika, i da spremi teren za ostvarenje onog srpskog ideala, koji je 
poslije Prvog svjetskog rata Nikola Pašić uspio tek djelomično ostvariti». 
Šubašić, medjutim, nije iz te jasne situacije povukao zaključak, da mu 
ne preostaje ništa drugo, nego ustati na obranu hrvatskih narodnih prava, 
te fiktivnoj banskoj vlasti unutar Jugoslavije dati realnu sadržinu suve- 
renih banskih prerogativa, kako su ih poznavala stoljeća hrvatske povijesti. 


9 «Srpski službeni i ostali krugovi u emigraciji pokušali su kroz cijelo vrijeme 
rata uzdizati sebe, veličajući državni udar od 27. marta kao herojsko djelo svjetskih 
dimenzija. Medjutim su Hrvati ispravno taj puč smatrali balkanskim izdanjem «pro- 
nunciamientos-a» u zemljama Latinske Amerike, kojem je bio glavni cilj: oboriti 
hrvatsko-srpski sporazum od kolovoza 1939. i vratiti državni život opet u kolosjek 
srpske hegemonije i diktature... 

..Iako je vlada (jugoslavenska, op. p.) od kolovoza 1940, dva puta, u Ateni i 
Jeruzalemu, priznala, da hrvatsko-srpski sporazum predstavlja osnovni postulat 
opstanka Jugoslavije, ona ga je po dolasku u London odbila priznati, nadomjestivši 
ga radom na ostvarenju srpske hegemonije i konačnog obračuna poslije rata». (Ante 
Smith-Pavelić: Umjesto nekrologa Dru Ivanu Šubašiću. Hrvatska revija, prosinac 
1955., str. 572-3). 

On ostaje vjeran donkihotskoj iluziji jedne nove, «bolje» Jugoslavije. On 
ne tumači saveznicima, da potpora, koju je hrvatski narod pružio ustaškom 
režimu, nije posljedak filonacizma, nego osnutka «od svih Hrvata željene 
države» (A.S. Pavelić), zatajujući tako glavni argument u obrani od 
srpskih objeda pred zapadnim saveznicima, jer bi iznošenje tog argumenta 
išlo na uštrb Jugoslavije, čiji opstanak predstavlja njegovu prvu i glavnu 
brigu. 

Budući da je velikosrpska politika jugoslavenske vlade u Londonu, 
uskogrudna koliko i kratovidna, ozlovoljila odgovorne savezničke krugove, 
porasla je cijena dru. Šubašiću kao nosiocu Sporazuma, to jest ravnoprav- 
nosti i demokracije, te je postao uvaženi savjetnik Washingtona, kad su 
se počeli praviti planovi za eventualno anglo-američko iskrcavanje u Dal- 
maciji. Šef američke obavještajne službe gen. William Donovan pozvao je 
na razgovore dra. Šubašića, koji je svoje prijedloge u vezi s invazijom 
izložio u jednom memorandumu. U njemu dr. Šubašić ističe važnost uloge 
bana u hrvatskoj povijesti, te tvrdi za sebe, da mu je «autoritet medju 
Hrvatima ostao nepokoleban», i da je od bitne važnosti da se utvrdi status 
bana prema savezničkim vlastima. Dr. Šubašić se ni ne osvrće na činjenicu, 
da su hrvatski narodni zastupnici, autentični demokratski predstavnici 
volje naroda, listom stupili u Hrvatski državni sabor, te da je njegov 
autoritet u funkciji obrane Jugoslavije bio ne pokoleban, nego inegzisten- 
tan. On traži, da se za njegov rad postigne sporazum s jugoslavenskim 
kraljem Petrom, te u spomenutom memorandumu kaže: «Jedna od duž- 
nosti Bana Hrvatske je i čuvanje jugoslavenske cjeline. Radi toga, on mora 
čuvati legitimitet Krune, jer je samo s njom povezan». lako je nekoliko 
redaka prije ustvrdio, da je ustanova bana «stara kao hrvatski narod», 
te da je «ban bio suveren i vojnički vodja zemlje», on ne nalazi, da mu iz 
te činjenice izviru ikakve dužnosti, te ih prema tome u memorandumu ni 
ne spominje. Nedvoumni izraz suverene volje hrvatskog naroda ostvarene 
u vlastitoj državi za bana Šubašića predstavlja «quantitć negligeable», 
koja nije vrijedna spomena. On, medjutim, računa s vojskom te države, 
pa kaže: «Potrebno je još prije invazije pokušati sjediniti sve borbene 
elemente u Hrvatskoj pod jedno zapovjedništvo. Sadašnje prilike ukazuju 
na to, da će to biti Titov štab. Budu li Saveznici nastavljali priznavati tu 
vlast na terenu, kao što su je priznavali do sada, Ban Hrvatske bi imao 
malo teškoća, da ukloni eventualne nesuglasice medju borbenim elemen- 
tima. U Hrvatskoj postoji jedna tobož neutralna vojska, hrvatsko domo- 
branstvo. Moje je mišljenje, da bi u času invazije Ban Hrvatske mogao 
uspjeti dobiti potporu te vojske. Postoji mogućnost, da prije invazije Ban 
uspije staviti ove snage pod zapovjedništvo, koje priznaju Saveznici». 

Nije toliko važna irealna pretencioznost dra. Šubašića, koja izvire iz 
ovog teksta, koji je s obzirom na naslovnika morao biti pisan s velikim 
osjećajem odgovornosti i mjere. Dr. Šubašić redovitu vojsku Nezavisne 
Države Hrvatske predstavlja kao neki čardak ni na nebu ni na zemlji, 
koji lebdi u nekom politički zrakopraznom prostoru. Zakletva položena 
vlastitoj državi te stoput već krvlju iskupljena i posvjedočena ne čini se 
dru, Šubašiću nikakvom zaprekom, On bez oklijevanja zavodi u bludnju 
odgovorne američke krugove i obećaje im na tanjuru cijelu vojsku Neza- 

visne Države Hrvatske, koju će on, na temelju samog svog «nepokoleba- 
nog auktoriteta», staviti pod vodstvo Tita i u službu jugoslavenskog kralja 
Petra. Da je dr. Šubašić umjesto «legimiteta Krune» čuvao legimitet Bana 
Hrvatske, te da je bio istinski lojalan saveznicima, koji su ga u dobroj vjeri 
konzultirali, bio bi im rekao istinu, koju je, uostalom, lako mogao prov- 
jeriti, da je domobranstvo oružana desnica hrvatskog naroda, koje brani 
svoju državu, te da je njegovo prelaženje u protuosovinski tabor uvjeto- 
vano jedino savezničkim priznanjem prava hrvatskog naroda na samo- 
odredjenje, te uključenjem Hrvatske Države u savezničke ratne ciljeve. 
Čuje se često, da je ovakav stav bilo nemoguće zastupati u Londonu i 
Washingtonu, jer da ni Engleska ni SAD nisu htjele ni čuti o likvidaciji 
Jugoslavije. Ima, medjutim, dokaza, da barem Washingtonu nije bilo 
sasvim jasno, da li treba bezuvjetno obnoviti Jugoslaviju, ili potražiti druga 
rješenja za narode, koji su u nju uključeni. 

Izvjestitelj za štampu u Bijeloj kući za vrijeme rata Robert A. Sherwood 
napisao je knjigu «Roosevelt and Hopkins-an intimite history», u kojoj je 
obradio suradnju i odnose američkog Predsjednika s njegovim najbližim 
prijateljem i političkim savjetnikom Harry Hopkins-om. S njim i s A. Ede- 
nom, britanskim ministrom vanjskih poslova, imao je Roosevelt niz raz- 
govora u vezi s poslijeratnim uredjenjem Evrope. Pod nadnevkom 15. 
ožujka 1943. i u poglavlju, koje nosi karakterističan naslov: Srbija, kaže 
Hopkins doslovno: «Predsjednik je izrazio svoje često opetovano mišlje- 
nje, da Hrvati i Srbi nemaju ništa zajedničkog i da je smiješan svaki 
pokušaj prisiliti ta dva tako antagonistička naroda, da žive zajedno pod 
jednom vlašću. On, Predsjednik, misli, da bi se sama Srbija mogla uspo- 
staviti sama po sebi, a Hrvate bi trebalo staviti pod medjunarodnu upra- 
vu».'“ Dalje Hopkins bilježi: «Eden je mislio, da je Predsjednikovo miš- 
ljenje o nemogućnosti Hrvata, da žive zajedno sa Srbima malo pesimističko 
i da on, Eden, misli, da bi se to moglo učiniti», te dodaje: «Rekao sam 
Predsjedniku, da je važno, da s g. Edenom najotvorenije razgovaramo o 
našem mogućem razmimoilaženju u Evropi i da ja ovaj čas vidim dva: 
1. Narod Srbije i Hrvatske i 2...» 

I dok se očekuju ovi razgovori, koji imaju odlučiti sudbinom Hrvatske, 
Eden ni ne znajući dobija značajnu pomoć samog hrvatskog bana Šubašića, 
koji 19. listopada 1943. predaje generalu Donovanu pismo za predsjednika 
Roosevelta, u kojemu kaže: «...sretan sam da mi Vi, g. Predsjedniče, i 
vaša vojska pružate priliku, da radim za dobro hrvatskog naroda, a u isto 
vrijeme na jednaku korist naših bratskih naroda Srba i Slovenaca i za 
spas Jugoslavije, one moje zemlje, koja je uskrsla u posljednjem ratu nakon 
herojskih podviga slavne srpske vojske, u kojoj sam imao čast služiti», 
pa završava: «Svaku pažnju i priznanje iskazano meni smatram pažnjom 
i priznanjem hrvatskom narodu i u interesu Hrvata, Srba i Slovenaca i 
jedne sretnije i bolje Jugoslavije. Ova nova i sretnija Jugoslavija mora 
biti Commonwealth potpuno slobodnih, istinski demokratski organiziranih 
i uz isključenje svake hegemonije i dominacije ravnopravnih slavenskih 
naroda, koju će pomagati i jamčiti Veliki Saveznici». 


"R.E. Sherwood: Roosevelt and Hopkins, an intimite history, str. 711. 


U isto doba u pismu, koje dr. Šubašić piše Ronaldu Campbellu, mi- 
nistru u britanskoj ambasadi u Washingtonu, kaže: «Kao zakoniti pred- 
stavnik hrvatskog naroda i Ban Hrvatske ja sam učinio sve, i još činim sve, 
što je u mojoj moći, da preko Krune očuvam jedinstvo Jugoslavije. Ipak 
se bojim, da će mi zbog činjenica, koje su izložene u priloženom tele- 
gramu, biti nemoguće nastaviti to činiti. Na kraju krajeva, moja prva 
dužnost i odgovornost su prema narodu, Ako se jedinstvo Jugoslavije ne 
može sačuvati preko kralja Petra, treba pokušati da se očuva Kruna, a ako 
to nije moguće, mora se sve poduzeti, da se sačuva jedinstvo Jugoslavije 
preko naroda. To se može postići, ako se ukloni sve, a ja naglašavam sve, 
što smeta jedinstvu Srba, Hrvata i Slovenaca, jer bez jakog jedinstva tih 
naroda, svaki od njih osudjen je na propast».!5 
Dru. Šubašiću je bilo poznato oklijevanje predsjednika Roosevelta, 
je je uvjerenje, da Srbi i Hrvati nemaju ništa zajedničko, te da ih je 
besmisleno trpati pod istu kapu, predstavljalo realnu bazu za provodjenje 
hrvatske državotvorne politike u demokratskom svijetu. Da je predsjednik 
Roosevelt imao pri ruci po banu Šubašiću sastavljenu, saveznicima odanu 
hrvatsku vladu u emigraciji, imao bi još jedan dokaz više hrvatsko-srpske 
podvojenosti, te istovremeno stvarnije i demokratskije rješenje hrvatske 
sudbine, nego li je medjunarodna uprava, koja eventualnost nije zacijelo 
ni Roosevelta oduševljavala, a protiv koje je, kako kaže Hopkins, odlučno 
ustao Eden. Šubašić pak, umjesto da sve učini da bi se to Rooseveltovo 
mišljenje pretvorilo u žudno očekivani dar s neba hrvatske državne samo- 
stalnosti, izjavljuje u lipnju 1943. dopisniku američke agencije ONA: 

«Ja sam Jugoslaven sa stanovišta države. Smatram Jugoslaviju potre- 
bom naroda srpskog, hrvatskog i slovenskog, i svaku drugu soluciju osim 
ove smatram štetnom za svaku od sastavnih nacija Jugoslavije». Nije 
teško vjerovati, da su i na samog Roosevelta djelovali ovakvi stavovi hrvat- 
skog bana, te postigli da prevagne Edenovo mišljenje, da je Jugoslavija 
ipak moguća i poželjna. Stvorivši lažni utisak, da je autentični predstavnik 
hrvatskog naroda i kao takav nosilac jugoslavenske ideje, te iskoristivši 
potporu srpske kraljevske kuće, kojoj je jedino bio odan, Šubašić stiče sve 
veći ugled kod saveznika. U sukobu sa šovinističkim srpskim krugovima, 
usprkos povjerenju kralja Petra, on se zarana priklanja Titu, u čijim je 
partizanskim bandama gledao, valjda, novo neopasno izdanje solunskih 
dobrovoljaca iz Prvog svjetskog rata, kojima je i sm pripadao. Budući da 
nikad nije bio komunist, niti je mnogo razumio o komunističkim ciljevima 
i metodama, postao je jedna od najvećih korisnih budala jugoslavenske 
komunističke partije. Širom Amerike održao je niz zborova i konferencija 
veličajući Tita. Pod njegovom inspiracijom održan je u veljači 1943. kon- 
gres Američkih Hrvata, s kojega je komunističkom Narodno-oslobodilač- 
kom Pokretu i AVNOJ-u upućen slijedeći brzojav: 

«U ime jednog milijuna Amerikanaca hrvatskog podrijetla, delegati i 
delegatkinje prvog kongresa Američkih Hrvata, održanog 20. i 21. veljače 
1943. u Chicagu, toplo pozdravljaju AVNOJ i NOV Jugoslavije i preko 
njih sav naš hrvatski, srpski i slovenski narod, koji se junački bori, i koji 

" Hrvatska revija, prosinac 1960. str. 640. 

"A. Smith-Pavelić, Hrvatska revija, vol. 4. 1955., str. 574. 

daje svoje živote za oslobodjenje svoje domovine od tudjih okupatora i 
domaćih izdajica».!7 

Iako ovaj Šubašićev narod ima tri imena, govori se o njemu u jednini, 
dakle radi se o jednom narodu, te tako povampireni unitarizam diktatora 
Aleksandra i Petra Živkovića nalazi svog novog predstavnika glavom u 
hrvatskom banu. Saveznici pak otkrivaju, da je dr. Šubašić prikladna 
osoba i za sporazumijevanje s moskovskim pitomcem i štićenikom Titom, 
čije je samo podrijetlo u magli, a pogotovo namjere i ciljevi. Saveznički 
plan iskrcavanja na Jadranu je odpao, i nije više aktuelno nastojati predo- 
biti hrvatsko domobranstvo, da prijedje na drugu stranu barikade i stavi 
se pod komandu partizana, kako je to Šubašić predlagao. Medjutim, nije 
riješeno pitanje sudbine kraljevske kuće Karadjordjevića i tu se ban 
Šubašić pokazuje osobito zainteresiran, da se nadje povoljno rješenje. 
Nakon što je kralj Petar izredao sve ekipe, koje mu je beogradska čaršija 
mogla pružiti, hvata se Šubašića, kao svoje posljednje karte, i povjerava 
mu sastav jugoslavenske vlađe i mandat, da se u njegovo ime sporazumi s 
Titom. Šubašić je uz pomoć Engleza konačno uspio, da demokratski tabor 
odbaci Rooseveltovu sugestiju o rastavljanju Hrvatske i Srbije. Sklopljen 
je sporazum Tito-Šubašić, na temelju kojeg je obnova Jugoslavije stavljena 
izvan svake sumnje. Ni formalno nije hrvatski ban nastupio kao predstav- 
nik hrvatskog naroda, nego jedino kao opunomoćenik srpskog kralja, 
čije je dinastičke interese Šubašić mislio obraniti putem tog sporazuma. 
I dok Tito oštri kolac, da na njega natakne svoju vlastitu domovinu, ban 
Šubašić, jedini nosilac posljednjih ostataka hrvatskog suvereniteta na 
savezničkoj strani, bitno pridonosi konačnom brisanju tog suvereniteta, 
ostavljajući hrvatski narod, koji se on još uvijek usudjuje nazivati svojim, 
bez ikakve pravne ili moralne zaštite, bez ikakvog političkog oslonca, bez 
ikakvog jamstva za poštivanje osnovnih ljudskih prava, koja su demo- 
kratske velesile bile svečano zajamčile svim narodima kugle zemaljske. 
Sastavlja se nova jugoslavenska vlada, u koju sada pod Titovim vodstvom 
ulaze Šubašić i Šutej. Šubašiću je prepušteno ministarstvo vanjskih poslova, 
kao i dru Trumbiću kod stvaranja prve Jugoslavije. Prava je vlast u oba 
slučaja u srpskim rukama. Hrvatima je u oba slučaja namijenjena mučna 
uloga, da pred stranim svijetom posluže kao maska nasilju, kojemu je 
njihov narod izložen. S vladom, medjutim, u kojoj sudjeluju istaknuti 
prvaci H.S.S.-e, zajednički je kompromitirano cjelokupno stranačko vod- 
stvo s dr, Mačekom na čelu. Prema uobičajnim demokratskim kriterijima, 
vladu Tito-Šubašić treba smatrati koalicionom vladom partizana i H.S.S.-e. 
Kad ugledni pripadnici bilo koje demokratske stranke sudjeluju kao mi- 
nistri u nekoj vladi, smatra se čitavu stranku odgovornim učesnikom u 
vladi. Ukoliko pak pojedinci protiv volje i odluka svog političkog vodstva 
stupe u vladu, u kojoj njihova stranka ne želi sudjelovati, prvi je čin 
dotične stranke, da se od takve vlade javno ogradi, te da protiv svojih 
nevjernih članova poduzme odgovarajuće sankcije. Do danas, medjutim, 
nije poznat nikakav službeni akt, kojim bi se vodstvo H.S.S. od vlude 


"Matica — Iseljenički Kalendar 1965., str. 100. u članku: Iseljeništvo 1 lselja 
vanje iz Hrvatske, od Zvonka Komarice. 


Tito-Šubašić ogradilo, niti se zna za bilo kakav stranačko — disciplinski 
postupak protiv Šubašića, Šuteja i njihovih suradnika iz redova H.S.S.-e. 
Najzamašniji pak i najužasniji dio genocida nad hrvatskim narodom posli- 
je sloma N.D.H. 1945. izvršen je upravo za vrijeme koalicione vladavine 
Tito-Šubašić. Iako je vjerojatno, da su H.S.S.-ovci u Titovoj vladi malo 
znali o partizanskim planovima, a nikako na njih utjecali, oni su, a naro- 
čito ban Šubašić, bitno pridonijeli, da demokratski saveznici dadu Titu 
slobodne ruke i da svladaju svoju prirodnu nepovjerljivost prema čovjeku 
Moskve i njegovim komunističkim ortacima. London i Washington su, 
zahvaljujući u prvom redu Šubašiću, smatrali, da hrvatsku vojsku izručuju 
jednoj pravnoj vladi, kao izrazu demokratsko-ljevičarske koalicije na bazi 
novog srpsko-hrvatskog sporazuma. Nije stoga ni čudo, što su engleski 
visoki časnici na terenu striktno primjenjivali instrukcije svoje vlade, ne 
uzimajući u obzir nikakve argumente, ni tjeskobne apele vojničkih ili 
političkih ličnosti N.D.H., koje su za njih bile ne samo neprijatelji pob- 
jedničkih velesila, nego i izdajice svojih vlastitih naroda, zreli da budu bez 
ikakvih obzira bačeni u tmine izvanjske. 

Prava, autentična hrvatska karta na savezničkoj strani bila je u ruka- 
ma predstavnika H.S.S. u Londonu. Oni su tu kartu mogli i trebali igrati 
bez Ustaškog pokreta i protiv njega. Oni su mogli lako dokazati, da njima 
pripada demokratsko predstavništvo hrvatskog naroda, a ne ustašama.-Na 
njima je bilo, da, vjerni demokratskim načelima i poštujući jasno izraženu 
volju svoje domovine, odbiju sudjelovanje u bilo kojoj jugoslavenskoj 
kombinaciji i manifestiraju pravo i volju Hrvata, da žive u vlastitoj državi. 
Tragično je i apsurdno, da je Rooseveltovom uvjerenju o potrebi rastav- 
ljanja Srba i Hrvata najviše pridonio srpski ambasador u Washingtonu 
Konstantin Fotić svojim neprekidnim i teškim napadajima na hrvatsku 
zemlju i narod, a da je bitnu ulogu u konačnom prihvaćanju jugoslavenske 
teze odigrao hrvatski Ban zle uspomene. Pa i kad je Jugoslavija postala 
stvarnost, protiv koje se više nije moglo boriti, da je na mjestu hrvatskog 
bana bio netko drugi, a ne Šubašić, bio bi mogao pred svojim demokrat- 
skim prijateljima i zaštitnicima, koji su priznavali njegov naslov, prero- 
gative i prava, postići da se vojsci njegovog naroda koncedira barem zaštita 
medjunarodnih zakona, koji štite i odredjuju sudbinu poražene neprija- 
teljske vojske. Iako je dr, Šubašić saveznike uvjeravao, da bi na sim 
njegov poziv hrvatsko domobranstvo prešlo s oružjem u ruci na stranu 
zapadnih saveznika, nije učinio ništa, da bi barem ova, demokratskom 
taboru lojalna hrvatska vojska bila sačuvana od uništenja. Iz svih doku- 
menata u vezi s djelatnošću dr. Šubašića proističe njegova čvrsta volja 
i glavna briga, da sačuva Jugoslaviju. U nizu tih dokumenata dr, Šubašić 
odlučno ustaje u obranu Krune Karadjordjevića. U nijednom pak nema 
traga Šubašićevoj zabrinutosti za sudbinu hrvatske vojske i cijelog hrvat- 
skog naroda u danima apokaliptičkog sloma. U memorandumima savez- 
ničkim vladama on svoju bansku vlast povezuje s lojalnošću srpskom 
Kralju, dok je u duhu samog sporazuma hrvatski Ban predstavljao makar 
i embrionalno ostvarenje hrvatskog suvereniteta, nasuprot suverenitetu 
srpske Kraljevske kuće. Njegova je, dakle, lojalnost moralno i politički 
pripadala samo hrvatskom narodu, te eventualno njegovom autentičnom 

političkom izrazu: Hrvatskoj Seljačkoj Stranci. Zanemarivši osnovne 
postulate svoje visoke časti, on se je odkotrljao padinom, na kojoj se više 
nije ni znao, ni mogao zaustaviti. Umjesto da udje u povijest i zauzme 
mjesto u galeriji velikih hrvatskih banova, postavši mačem i štitom svog 
naroda, on se je u kulminaciji fatalnog raskoraka izmedju njegovih ambi- 
cija i životnih težnji Hrvatske, našao medju vodstvom zatirača hrvatskih 
te je putem sporazuma s Titom i sudjelovanja u njegovoj vladi moralno 
i pravno integrirao binomij bleiburškog genocidija. 


C) ITALIJA 


Demografski pritisak u Italiji i prirodjene imperijalističke težnje 
malih sinova velikoga Rima inkubatori su latentne talijanske opasnosti za 
sve njezine susjede, a u prvom redu za Hrvatsku. Ta je opasnost u cijeloj 
Hrvatskoj izazvala konačno nepovjerenje u Italiju i duboke osjećaje ne- 
prijateljstva, koji su se do maksimuma razvili u Dalmaciji, prvoj na udaru 
i najvećoj žrtvi konstantnih talijanskih prohtjeva. Protutalijanstvo je pos- 
talo druga narav Hrvata u Dalmaciji, jer je bilo istovjetovano s nagonom 
za nacionalnim samoodržanjem. 1 zaraza jugoslavenstva, koja je toliko 
zla nanijela duhu hrvatske cjelokupnosti i samobitnosti, proširila se je u 
Dalmaciji u prvom redu kao refleks samoobrane od talijanske opasnosti. 
Jugoslavenstvo i panslavizam bili su u maštama mnogih brane poplavi 
talijanskog imperijalizma. Vanjska politika boraca za hrvatsku državu 
našla se je zbog toga od samog početka u mučnom procijepu. S jedne 
strane, bilo je politički logično u borbi za uništenje Jugoslavije, stvorene 
Versailleskim mirom, tražiti oslonca kod onih velesila, koje su i same 
zbog vlastitih probitaka tražile reviziju, odnosno poništenje versailleskih 
ugovora, a te su bile Njemačka i Italija. S druge strane, izgledalo je doista 
neizvedivo poput kvadrature kruga postići talijansku potporu uspostavi 
hrvatske države i ovu obraniti od talijanske pohlepe za Dalmacijom. U 
okviru suvremenih zbivanja pojavile su se onda dvije, više ili manje plau- 
zibilne političke teze: 1) Osvajanjem Abesinije Italija postaje kolonijalna 
velesila, te će svoje ekspanzionističke težnje potpuno usmjeriti prema 
Africi; 11) Za izgradnju kolonijalnog imperija Italija treba u prvom redu 
mira i sigurnosti na svojim granicama, te je moguće da se odrekne preten- 
zija na Dalmaciju, da bi u Hrvatskoj Državi stekla tako pouzdanog i 
trajnog prijatelja. U dimu ohole fašističke pohlepe rasplinule su se ove 
političke teze i nade, koje su iz njih izvirale. Kratkovidni i gramzivi Musso- 
lini nametnuo je tek nastaloj Nezavisnoj Državi Hrvatskoj Rimske ugo- 
vore, koji su u teoriji trebali predstavljati medjusobno uredjenje odnosa 
dvaju saveznika, a ustvari su bili cinična otimačina, kojom bezobzirni 
pobjednik na smrt sakati poraženog neprijatelja, kojega hoće uništiti. 
Rimski ugovori su izbrisali zadnje iluzije o mogućnosti mirne koegzisten- 
cije Hrvatske i Italije. Okrutna i kukavna talijanska soldateska pretvorila 
je obalno područje N.D.H_-e, okupirano po Drugoj Armiji, u pravi pakao. 
I dok je mržnja na Italiju baš u ustaškim redovima narasla do paroksizma, 
kategorički imperativ spasavanja prividnosti nekakvog savezništva stvorio 

je lažnu i revoltantnu sliku Ustaškog pokreta u službi podlog fašističkog 
neprijatelja i okupatora hrvatske zemlje. Jaz, koji je Italija iskopala iz- 
medju onih Hrvata, koji su na svom živom mesu osjetili bič Rima, koji 
kroti (po dalmatinskim gradovima fašisti su crtali bičeve s natpisom: 
Roma doma: Rim kroti) i hrvatske vlade u Zagrebu, predstavlja jedan od 
najtežih atentata na integritet i samu dušu hrvatske nacije. Znatan dio 
Dalmacije gledao je Nezavisnu Državu Hrvatsku kroz prizmu fašističkih 
nasilja i zadojio se razumljivom mržnjom prema nosiocima hrvatske vla- 
davine, koja je u svojoj bezizlaznosti nastavljala, uostalom, neuvjerljivu 
igru savezništva prema Italiji. U tom jazu medju Hrvatima, koji je Musso- 
lini uporno kopao, pripremajući povoljnu priliku za okupaciju i aneksiju 
cijele Hrvatske, treba tražiti zametak najjezovitijem aspektu bleiburškog 
sloma: bratoubilačkom hrvatskom obračunu. Bič fašističkog Rima, koji 
je tako nemilo izbrazdao tijelo izmučene Hrvatske, nastavio je tući po 
njoj čak i poslije nestanka fašizma. Kao vukodlak iz jezovitog narodnog 
pričanja, preminuli fašizam našao se je kod Bleiburga, da nastavi sisati 
hrvatsku krv, koju su i kao odmazdu za njegove vlastite zločine proli- 
jevale žrtve fašističkog nasilja po Dalmaciji i ostalim hrvatskim zemljama. 


D) ENGLEZI & 


Općenito cijenjeni, rijetko voljeni, Englezi su na svom putu kroz 
povijest utisnuli u svijest ostalih naroda dvostruku, kontradiktornu sliku. 
Poput boga Janusa, imaju lice, koje oduševljava, i naličje, koje odbija. 
Hrvatski politički mislilac dr. Vinko Krišković piše knjigu pod naslovom, 
koji nedvoumno odaje sadržaj: Anglia docet, želeći predstaviti Englesku 
uzorom svakoj zemlji, koja teži slobodi i demokraciji. I dok se naš 
Krišković bavi licem Engleske, veliki talijanski pisac Giovanni Papini, 
koji je po svojim bezobzirno iskrenim analizama i formulacijama postao 
snažnim intelektualnim buntovnikom svog stoljeća, razotkriva joj naličje: 
«Svi narodi imaju trgovaca i bogataša, ali je samo engleski narod smatrao 
svojim glavnim zanimanjem i poslanjem gomilanje bogatstva svim sred- 
stvima i pod svaku cijenu: gusarstvom i trgovinom, otimanjem tudjih 
zemalja, iskorištavanjem potrebnih, industrijom i novčarstvom. Britanskim 
puritancima, samo da bi naslagali strline, nije bilo odvratno nijedno sred- 
stvo: napadali su španjolske galije, prodavali Afrikance kao robove sjeve- 
roameričkim naseljenicima, nametnuli su Kini čak silom oružja kupnju 
opijuma iz Indije, koji je poživinčio i degradirao kineski narod». I na 
drugom mjestu: «Vidjeli smo, kako je rasizam sastavni dio prirode En- 
gleza, koji su pobijali njemački rasizam upravo zato, jer čvrsto vjeruju, 
i to svojim činima i gestima dokazuju, da su jedini superiorni uzorci 
ljudskog roda»? 

Izmjenično i istovremeno upoznavao je svijet lice i naličje Engleske. 
I dok je njezino lice dalo Grčkoj u borbi za slobodu lorda Byrona, a 


" G. Papini: La spia del mondo. 
% Ibid. 

Žrtvama Krimskog rata Florence Nightingale, Hrvatskoj je bilo sudjeno, 
da joj u danima Križnog puta Engleska pokaže svoje naličje preko lovaca 
na ljudske glave MacLeana i Clissolda, preko generala, koji je izvršio 
predaju hrvatske vojske partizanima kod Bleiburga, preko svog vrhovnog 
zapovjednika u Italiji Alexandera, koji nije održao riječ, datu Svetoj 
dola u vezi sa sudbinom hrvatskih oružanih snaga i gradjanskog pu- 
'anstva. 

Nije nam namjera predbaciti Englezima ni u najmanjem dijelu odgo- 
vornost, koja na njima ne leži, ali treba odbaciti kao nemoralan kriterij, 
da su Englezi imali pravo na svoj postupak, jer su dobili rat, i jer se je 
N.D.H. našla na drugoj strani barikade. Moralni su zakoni jednaki za sve, 
te ako smije postojati neka razlika u njihovom poštivanju, ona se može 
sastojati samo u tome, da čim je jedna nacija moćnija, tim su veće njezine 
mogućnosti poštivanja moralnih zakona i tim je veća njezina odgovornost 
za njihovu primjenu. Kad su Englezi i njihovi demokratski saveznici ispi- 
sali na svoje ratne barjake principe slobode čovjeka i samoodredjenja 
naroda, onda su pred licem čovječanstva i povijesti preuzeli dobrovoljno 
na sebe obveze, koje su bili dužni poštivati i čije gaženje predstavlja 
nasilje, protiv kojega moraju hrabro i bezobirno ustati barem žrtve tog 
nasilja, medju koje spada i hrvatski narod. Da Englezi iskreno zastupaju 
svoja vlastita načela, bili bi prirodni saveznici Hrvatske, koja je uvijek 
tražila dosljednu primjenu tih načela. Medjutim, ti demokrate, koji sma- 
traju, da je demokracija rezervirana za obale Temze, nisu se nimalo ustru- 
čavali podupirati Jugoslaviju, tamnicu hrvatskog naroda i satrapsku dik- 
taturu kralja Aleksandra, pod kojom su ljudska i narodna prava bila 
gažena gore nego u zadnjoj afričkoj koloniji. Kad je Churchill izjavio, da 
će se Englezi udružiti i s Belzebubom, pod jedinim uvjetom, da ubije što 
više Huna, kako je on nazivao Nijemce, razumjeli smo taj krik očaja 
zemlje u smrtnoj opasnosti, ali ta izjava implicira fundamentalno nemo- 
ralan kriterij. Spasiti, naime, Englesku u savezu s onima, koji su još 
gori od Huna, znači za uzvrat ovima omogućiti pobjedu u drugim zemlja- 
ma, koje su od Engleske na temelju svečanih engleskih jamstava s pravom 
očekivale slobodu i demokraciju. Može se razumjeti, da su Englezi, zado- 
jeni duhom svetog nacionalnog egoizma, prihvatili krilaticu: Right or 
wrong, England (U pravu ili krivu, najprije Engleska), ali se ne može 
razumjeti, da tu krilaticu prihvati bilo tko, tko nije Englez. 

Kada je zapovjednik hrvatske vojske na povlačenju izvršio pred en- 
gleskim generalom kod Bleiburga predaju hrvatske vojske, onda je na 
engleske vojne vlasti prenesena moralna odgovornost za sudbinu te vojske, 
Medjunarodni zakoni, koji propisuju postupak s ratnim zarobljenicima, 
trebali su biti poštivani od svih engleskih političkih i vojnih organizama, 
jer su ti zakoni od dana njihovog sankcioniranja postali i engleskim zako- 
nima. Istina je, da su zapadne demokracije pod pritiskom Staljina prihva- 
tile, da svaku neprijateljsku vojsku izručuju onom savezniku, protiv kojeg 
se dotična vojska borila. Medjutim, utanačenje, koje krši postojeće medu- 
narodne propise, nije valjano, ni moralno ni pravno, i manji je prekršaj 
takva utanačenja pogaziti, nego li ih se držati. Englezi su poznavali komu- 
nizam i znali su dobro s kim su se udružili. Jasno im je bilo, da predajom 

hrvatske vojske partizanima ovu izlažu svim bezakonjima, pa i masovnom 
pokolju. Kad jedna zemlja predaje drugoj kakvogod zločinca, na temelju 
medjudržavnih ugovora o izručenju, medjunarodni propisi jasno utvrdjuju, 
da država izručiteljica ostaje i dalje obvezana brinuti se za sudbinu izru- 
čenoga i spriječiti sudjenje ili kaznu za bilo kakav drugi zločin, osim 
onoga, zbog kojega je izručenje zatraženo. Ovaj minimum pravne zaštite, 
koji uživa bilo kakav kriminalac, nije Engleska priuštila cjelokupnoj hrvat- 
skoj vojsci, dignuvši potpuno ruke od onih, koji su bitke bili samo zato, 
da se do njezinih jedinica probiju i pod zaštitu ili udar engleskih zakona 
stave, Naši anglofili, koji od Engleza uče sve, osim kako se vlastitu domo- 
vinu voli i služi, u predaji hrvatske vojske Englezima vide kontradiktoran 
i ponižavajući pokušaj, da se postigne pomoć i zaštita od onih, kojima je 
Nezavisna Država Hrvatska navijestila rat. Iako je činjenica, da Hrvatska 
nije Engleskoj nanijela ni tisući dio nevolja, koje su Englezi skrivili 
Hrvatima do Bleiburga i od Bleiburga te su Hrvati, usprkos platonskom 
navještenju rata, mogli čiste savjesti pogledati u oči svakom Englezu, 
nije nikada bila namjera hrvatskog vojničkog vodstva tražiti pomoć, niti 
ikakvu zaštitu, koju ne bi Engleskoj nametali njezini vlastiti zakoni. 
Predavši hrvatsku vojsku partizanima, nije nam Engleska uskratila pri- 
jateljski gest, koji ne bismo zasluživali, nego je pogazila svoje vlastite 
zakone, osnovne moralne principe i pravo, koji obvezuju sve ljude i naro- 
de, i čije kršenje predstavlja zločin, koji nijedan Hrvat ne može zanijekati, 
niti ga bilo koji pojedinac smije u ime hrvatskog naroda oprostiti i predati 
zaboravu. Predaja hrvatske vojske kod Bleiburga ljaga je na engleskom 
imenu, i vjerujem, da bi Hrvati u samoj Engleskoj bili prezreni, kad se 
ne bi usudili takvo zlodjelo pred savješću čovječanstva denuncirati. 

Kad je general McLean, engleski izaslanik kod Tita, izrazio svoju 
bojazan, da će zemlje u okviru Jugoslavije poslije rata pasti u mrak 
boljševizacije, Churchill ga je upitao: «Zar Vi mislite u toj zemlji živjeti? 
Ne? Onda se ne brinite za to». Ovaj cinizam prvog čovjeka Engleske 
dovodi u pitanje cijelo zdanje engleskih ideala, načela i brige za bilo 
čiju sudbinu, osim svoje vlastite. 

Englezi nisu preuzeli na sebe, da kroje sudbinu neprijateljskoj 
hrvatskoj vojsci. Oni su se ograničili na to, da je predadu u ruke njezinim 
krvnicima. Ima u tom postupku nešto jezovito, što u dnu duše čovjek 
osjeća gorim od samog pokolja. Englesko izvršavanje nemoralne obveze, 
da hrvatske bjegunce izručuju Titu, svelo je visoke engleske časnike 
i funkcionere na razinu afričkih lovaca na ljudske glave. 

U tri su etape i na tri načina Englezi sudjelovali u bleiburškom geno- 
cidiju. 

U prvoj etapi kod samog Bleiburga zaustavili su oružanom silom 
hrvatsku vojsku. Engleski tankovi u borbenom rasporedu stajali su suče- 
lice hrvatskim divizijama i umornom izbjegličkom mnoštvu, nad čijim 
su glavama u niskom prijetećem letu grmjeli engleski ratni zrakoplovi. 
I dok su u patetičnom nesporazumu mnogi hrvatski izbjeglice prijateljski 
mahali zlokobnim čeličnim pticama, engleski general diktirao je hrvat- 
skom predstavništvu svoj jedini uvjet: bezuvjetna predaja partizanima. 
Bio je potpuno ravnodušan prema činjenici, da su te neprijateljske 

hrvatske jedinice u krvavim kreševima sebi  otvarale put do njegovih 
četa, da bi mogle predati oružje neprijatelju, a ne glave krvniku. Nije ga 
zanimalo ni koji su ti, koji mu se hoće predati, ni koliko ih ima. Odbio 
je sugestiju, da bi avionom nadletio našu kolonu, koja se je vijugala kroz 
cijelu Sloveniju; odbacio je prijedlog, da u tako izvanrednoj situaciji 
zatraži nove preciznije upute od generala Alexandera iz Italije; uskratio 
je englesko izaslanstvo, koje bi barem nadziralo uvjete i način predaje, 
te kasniju sudbinu zarobljeničkih kolona. Očajni napori hrvatskih iza- 
slanika, da ga uvjere, izazvali su kao jedinu reakciju ponudu daljnje 
oružane pomoći partizanima. Svi su izlazi bili zatvoreni, svaki ljudski 
kontakt blokiran. Rijetko je kada bilo tko tako tešku odluku donio o 
sudbini tolikog mnoštva i tako malo zanimanja pokazao za posljedice 
svojih odluka. H 

U okviru druge etape Englezi su na raznim sektorima kapitulacione 
fronte zarobljavali manje hrvatske odrede te ih sprovodili do jugoslavenske 
granice, ili su pak organizirali vlakove, koje su napunili hrvatskim voj- 
nicima i civilima, prevarivši ih, da će ih voziti u Italiju i smjestiti 
u logore za izbjeglice, a noću su ih kradom upućivali u Jugoslaviju. Neg- 
dje su pozivali hrvatske vojnike, da se prijave za vojničku izobrazbu pod 
engleskim zapovjedništvom, te takve, koji su povjerovali engleskoj riječi, 
na prevaru odpremali u Sloveniju, -gdje su ih preuzimali već pripremljeni 
partizanski odredi za istrjebljivanje hrvatske vojske. 

U trećoj etapi glavnu je ulogu igrala engleska komisija za ratne zlo- 
čince, kojoj se nalazio na čelu general McLean, uz kojega je najodiozniji 
lovac na hrvatske glave bio major Stephen Clissold. 

Nikad nije bila objavljena lista hrvatskih «ratnih zločinaca», koju 
bi Englezi službeno priznali. Nitko nije znao po kojem kriteriju Englezi 
hvataju i izručuju Hrvate, niti da li uopće kakav kriterij postoji. Zbog 
toga se je sumorna tjeskoba spustila na sve logore hrvatskih izbjeglica, 
i na pojedince, koji su u strahu od logora lutali bespućima Austrije, 
Njemačke i Italije. Svi su se osjećali poput divljači, za koju nema lovostaje. 
Trzali su se noću na svaki šum, jer je mogao odati dolazak engleskih 
vojnika, usprkos njihovim gumenim cipelama, koje su nosili, da se ne bi 
lovina prije reda alarmirala i razbježala. Na svaku glasinu, a te su bile 
svakodnevne, oni, koji su se smatrali ugroženijima, a bilo ih je na tisuće, 
napuštali su svoje nastambe i noćivali po štagljima, u grmlju, medju šašom 
onkraj potoka. Sva je ta živčana napetost, kojoj nije bilo kraja, dotjerala 
do ludila mnogo Hrvata, o kojima ne postoji nikakva statistika. S vremena 
na vrijeme, usprkos svim mjerama opreza, upadale su iznenada jedinice 
engleskih lovaca na ljudske glave, stjerale hrvatsku divljač na gomilu 
i probirale svoje žrtve. Jednom su ove bile odvodjene na temelju popisa, 
koji je engleski časnik donio sa sobom, drugi put su bile prepoznavane 
pomoću hrvatskog izdajice, koji je, pokriven crnom maskom, klimanjem 
glave odvajao vlastite drugove i prijatelje i slao ih u smrt. 

Ispitivanja uhićenih bila su rijetka, površna i sumarna. Svodila su se 
uglavnom na utvrdjivanje identiteta, pa i u tome je bilo čestih i fatalnih 
zabuna, koje su se odkrivale tek kad je žrtva platila glavom sličnost svog 
prezimena s onim, koji je bio doista tražen. A traženi su bili u načelu svi 

Hrvati, koji su na bilo koji način pridonijeli stvaranju, obrani i izgradnji 
Hrvatske Države. 

Major Clissold, koji je kao lektor engleskog jezika na Sveučilištu u 
Zagrebu, funkcioner engleskog konzulata i usput istaknuti engleski špijun 
postao stručnjakom za hrvatske «ratne zločince», napisao je poslije rata 
knjigu «Whirl Wind» (Vihor), u čijem je predgovoru rekao: «Na strani- 
cama ove knjige ne kanim nešto dokazivati ili moralizirati... Hoću samo 
da pokušam iznijeti ono, što se dogodilo u Jugoslaviji za vrijeme ratnih 
godina i kakvi su bili ljudi, koji su htjeli ropstvo ili veličinu zemlje». 

Englez Clissold suvereno je presjekao gordijski čvor jugoslavenskog 
vrtloga. Nema u Jugoslaviji raznih naroda, ni suprotnih državnih ideja. 
Hrvati, Srbi, Slovenci, Makedonci, Crnogorci, Albanci, za Clissolda su ime- 
na bez sadržaja, a oni, koji ih nose, nemaju vlastite fizionomije ni prava. 
Postoji samo Jugoslavija, i Clissold, koji ne «kani ništa dokazivati», smatra 
dokazanim, da su rodoljubi i, što je daleko važnije, prijatelji Engleske, 
oni, koji traže veličinu Jugoslavije, dok su oni, koji ustaju protiv nje, 
izdajice, koji «traže ropstvo svoje zemlje». Kolikogod Clissold bio površan 
i dalek od stvarnosti, morao je osjetiti i upoznati težnje i volju hrvatskog 
naroda kroz godine boravka u njegovoj sredini i saobraćanja s istaknutim 
hrvatskim publicistima i javnim radnicima. Zašto je poslao u smrt čak i 
istaknute hrvatske antifašiste, krive samo zbog svog rodoljublja i državot- 
vorne svijesti? Zašto je izručio partizanima briljantnog Milivoja Magdića, 
bivšeg komunistu, koji je kroz burne intelektualne i duševne lomove 
našao Boga i svoju domovinu Hrvatsku, a čija je oporba svakom desnom 
totalitarizmu, nakon što se je lijevog s mukom otresao, bila dokazana i no- 
torna? U kojem je mračnom zakutku svog intelekta našao Clissold opray- 
nara i matematičara visokih kontura, Danijela Uvanovića? Još u Zagrebu 
su bili intimni i pravili zajedničke planove o Uvanovićevom odlasku u 
Englesku. U Rimu je poslije rata Clissold nastavio tako vješto glumiti 
svoje prijateljstvo, te je Uvanović sama dva dana prije vlastitog uhićenja 
večerao s Clissoldom, da bi posredovao za neke uhićene znance. Kad je 
pak sam bio uhićen, nije više mogao «prijatelja» Clissolda vidjeti. Znao 
je Uvanović zašto ga Titovi partizani ubijaju, ali su mu preneraženom 
zadnji časovi bili zagorčeni sviješću, da su ga krvniku predali oni, kojima 
je godinama nastojao biti lojalnim prijateljem. 

Nije istinito opravdanje Engleza, da su postupali protiv Hrvata mimo 
vlastite volje i pod pritiskom obveza preuzetih prema svojim komunistič- 
kim saveznicima. Amerikanci su imali jednake obveze, ali su njihovi 
postupci prema Hrvatima bili drugačiji, pa čak i suprotni. Kad su uslijedile 
intervencije za grupu Magdić-Uvanović, s kojom je bio povezan i general 
Moškov, državni tajnik S.A.D. Dean Acheson dao je najkraćim putem 
informirati Američko poslanstvo u Rimu o službenom stavu američke 
vlade: od sedam ljudi povedenih na izručenje nitko osim gen. Moškova 
ne može biti smatran ratnim krivcem, prema tome ne može ni biti izručen. 
danje i podstrek, da izruči čak i svog najboljeg hrvatskog prijatelja, novi- 
Kad je, medjutim, ova obavijest stigla do generala McLcana, on je oholo 
odgovorio: «Nismo navikli primati zapovijedi iz Američke ambasade». 
Sveo je tako duboki pravno-moralni i humani problem na isprazno pitanje 

prestiža, i predao je njihovim ubojicama ljude, koje su američki odgovor- 
ni čimbenici htjeli spasiti, iako su obveze Londona i Washingtona prema 
Staljinu i Titu bile iste. 

Nema sumnje, da bi bilo dragocjeno za budućnost hrvatskog naroda 
postići razumijevanje, simpatije i politički oslonac Engleske. Ne će se, 
mislim, u tome pravcu ni koraka napraviti, ako se dostojanstvena, pa i 
hrabra obrana svoje zemlje i njezinih prava zamijeni fetišističkim oboža- 
vanjem Engleske, nalazeći u njoj sve odlike stvarne i imaginarne i pre- 
krivajući šutnjom ili čak lažju njezine mane, zablude ili zlodjela. Bez 
obzira na naše buduće odnose s Londonom, kad dodje dan, hrvatski će 
sudovi morati zatražiti izručenje engleskih gradjana Clissolda, McLeana 
i drugih ratnih krivaca, da bi im sudili zbog zlodjela, koja su nad hrvat- 
skim narodom počinili. Načelno će Hrvatska Država ustati protiv amo- 
ralne i praktički tako često primijenjene nekažnjivosti velikih. Kakvagod 
bila moć Engleza, njihov ugled ili vrline, veličina ili zasluge, svaka njihova 
djelatnost protiv života i opstanka, probitaka i prava Hrvatske predstavlja- 
la je i predstavlja nasilje, protiv kojega se treba boriti svim sredstvima. 
Njihovo jatakovanje s mračnom balkanskom hajdučijom, najprije četnič- 
kom a kasnije s partizanskom, pridonijelo je bitno hrvatskoj narodnoj 
tragediji, te poslije Srba i Talijana nema naroda, koji bi nam napravio 
toliko zla, koliko Englezi, a s tako malo razloga i prava. 


E) SRBI I PARTIZANI 


U jednim srpskim emigrantskim novinama objavljen je prije nekoliko 
godina članak pod naslovom: «Na odstojanju motke». U njemu člankopi- 
sac sažima u nekoliko redaka srž srpske politike prema Hrvatima, izjav- 
ljujući, da Srbi uvijek i dosljedno moraju ustati protiv svega, što Hrvati 
traže i uporno ostvarivati i podupirati sve, protiv čega Hrvati ustaju. On 
je pristaša Jugoslavije ne zbog bilo kakvog bratstva i jedinstva, koje s 
prezirom i odvratnošću odbija, nego zato, jer Hrvati Jugoslaviju ne će i 
jer u Jugoslaviji Srbi imaju Hrvate «na odstojanju motke». 

Pratimo li srpsku politiku prema Hrvatskoj od 1918. do danas, ne 
možemo se oteti dojmu, da je gore spomenuti Srbin surovom iskrenošću 
definirao intimnu misao i pravi motor srpskih odnosa prema nama. Oku- 
pacija Hrvatske i zator hrvatskog naroda te rasprostranjenje Srbije od 
Temišvara do Bara postali su konstantom srpske zavjetne misli, protiv 
koje nije javno i djelom ustao ni jedan srpski javni radnik vrijedan spo- 
mena, ni jedan njihov političar od imena. Svi su oni htjeli imati Hrvatsku 
«na odstojanju motke» i putem motkine rabote po ledjima hrvatskog na- 
roda postići, da Hrvati prema zlogukoj krilatici Svetozara Pribićevića 
«postanu manji od makova zrna», dok sasvim ne iščeznu. Smjesa prezira 
i mržnje bila je glavna sastojina srpskih osjećaja prema Hrvatima, koja 
je sve dublje kopala ionako duboki jaz izmedju Srbije i Hrvatske i vodila 
oba naroda prema ponoru uzajamnog uništenja. Od Stojana Protića, koji 
je još prije stvaranja Jugoslavije svojim hrvatskim sugovornicima iz Ju- 
goslavenskog odbora mirno najavio, da će srpska vojska, kad udje u Bosnu, 
okrenuti pod nož sve Hrvate muslimanske vjere, ako se u roku od 48 sati 

ne prekrste, pa do inteligentnog i mondenog Milana Stojadinovića 2 Srbi 
se razlikuju samo u taktici, koju treba primijeniti za što uspješnije brisanje 
Hrvatske sa zemljovidne karte. Kraljevska kuća Karadjordjevića, srpska 
vojska i Srpska Pravoslavna Crkva, tri temeljna stupa Srbije, bili su tri 
glavna izvora balkanski primitivnog i totalitarnog hrvatožderstva. Jadni 
hrvatski fantaste jugoslavenstva, koji nisu onkraj Drine nalazili nikoga, 
tko bi dijelio njihove iluzije, na raskršću razočaranja razilazili su se u dva 
pravca: jedni su samoprijegorno povukli konsekvence iz gorke stvarnosti 
i vratili se svom narodu, dok su drugi odkliznuli padinom renegatstva do 
razine okupatorovih žbira i najamnika. Svijesni Hrvati, koje je neprija- 
teljska propaganda zločesto i lažno nazivala ekstremistima, tražili su i 
traže razlaz naroda, uklopljenih u Jugoslaviji, i uspostavu Hrvatske 
Države. I dok u Hrvatskoj nije nikad postojala ni jedna stvarno ekstre- 
mistička politička skupina, koja bi tražila uspostavu države, u kojoj bi 
Hrvatska vladala nasilno pripojenom Srbijom, dotle u Srbiji nije moguće 
naći stranke, koja ne bi bila ekstremistička, koja ne bi tražila, da Srbija 
podjarmi Hrvatsku svim mogućim sredstvima, koja ne bi u krajnjem pos- 
ljedku težila, da ima Hrvate «na odstojanju motke». 

Mnogo je toga napisano o hrvatsko-srpskim odnosima i nije ovdje 
mjesto produbljivati tu temu, a kamo li je iscrpsti. Nekoliko ovih oskudnih 
reminiscencija, izvadjenih nasumce iz crne knjige hrvatskih stradanja u 
Jugoslaviji, osvježene su, da podsjete one rijetke Hrvate, koji su to mogli 
zaboraviti, ili one mladje i brojnije, kojima to još nitko nije kazao, da 
pohod srpstva, da nakon sloma Nezavisne Države Hrvatske potamane 
Hrvate, nije počeo nekoliko mjeseci prije Bleiburga, već godine 1918. 
Nije ga uzrokovao siloviti hrvatski revanš 1941., koji je isto tako neoprav- 
dan sa stanovišta hrvatskih moralnih zasada, pravog tkanja hrvatske na- 
rodne duše, kao što je razumljiv iz perspektive suza, znoja i krvi hrvatske, 
prolivenih pod srpskom vlašću do 1941. Srpstvo je tek nastavilo nakon 
kraćeg zastoja davno zacrtanim putem Garašaninovih «Načertanija» i 
svetosavskog amaneta. Bleiburg je u svom bitnom aspektu kulminacija 


? U kojoj su mjeri prezir i mržnja prema Hrvatima zarazili srpstvo, posvjedočit 
će nam neki izvatci iz uspomena dra Milana Stojadinovića, objavljenih 1963. u 
Buenos Airesu. Premda je Stojadinović bio svijestan, da je Stjepan Radić najemi- 
nentnija žrtva srpskog terora nad Hrvatskom, te da i na njemu samome leži moralna 
suodgovornost za tragičnu Radićevu sudbinu, on bez truna pijeteta i elegancije ovako 
crta velikog hrvatskog narodnog vodju i mučenika: 

«Radić je u prvoj audijenciji kod Kralja učinio ovome čitavo more komplime- 
nata, predao mu neke svoje knjige sa posvetom i za vreme audijencije, stojeći, igrao 
se čeprkajući prstima po ordenu Karadjordjeve zvezde, koja je visila na Kraljevim 
grudima. Kralj se samo smeškao ovom dečačkom gestu narodnog tribuna-republi- 
kanca, Kako je bio kratkovid, Radić se uvek unosio u lice svoga sagovornika da bi 
ga bolje video, što je bilo vrlo neprijatno, jer je prskao pljuvačkom kad govori, te 
su mu brkovi uvek bili vlažni, a usta, zbog neprestanog govora, kao da su bila 
balava». (Str. 219-20). 

Iako je Stojadinović znao hiniti neko razumijevanje i širokogrudnost prema 
Hrvatima, nije se ustručavao u istim uspomenama ustati u obranu samog Radićevog 
ubojice Puniše Račića, falsificirajući potpuno scenu atentata i tvrdeći, da je Račić 
pucao u naglosti izazvan od hrvatskog narodnog zastupnika Pernara. 

rabote krvave srpske motke, koja je počela odmah prvih dana zlosretne 
zajedničke države strijeljanjem na Jelačićevom trgu, u srcu Zagreba. Nema 
objede, kojom se srpstvo nije nabacilo na Hrvatsku: nema ortaka, s kojim 
se nije nastojalo udružiti, da nam dodje glave. Kad je Stjepan Radić otišao 
čak u Moskvu, da potraži razumijevanja za hrvatsku sudbinu, Beograd je 
terorom prignječio cijelu Hrvatsku u ime tobožnje borbe protiv komuniz- 
ma. Dok Hitleru nisu narasla krila, srpska je propaganda nasilja u Hrvat- 
skoj pred svjetskom javnošću opravdavala suzbijanjem fašizma, da malo 
kasnije prvak Srpske Radikalne Stranke dr. Milan Stojadinović odlučno 
zaplovi u prijateljstvo s Osovinom Rim-Berlin,', da bi na vanjsko-politič- 
kom planu sabotirao hrvatske pokušaje oko revizije Versailleskog mira, a 
na unutarnjem osigurao nastavak Aleksandrove diktature, stisnuvši Hrvat- 
sku u kliješta izmedju fašističkog Rima i Beograda. Kad se je Jugoslavija 
neslavno raspala, Srbi su preko noći zaboravili, da im je i Mussolini zabio 
nož u ledja Jugoslaviji i provalio po svoj dio plijena. Za Srbe je bilo bitno, 
da su Mussolinijev plijen samo hrvatske zemlje. Najvidjeniji srpski poli- 
tičari iz Dalmacije, Niko Novaković-Longo, prota Urukalo, Uroš Desnica 
i ostali, uputili su memorandum Mussoliniju, nudeći mu u ime dalma- 
tinskih Srba, da zauzme i pripoji fašističkoj Italiji cijelu Dalmaciju. Čet- 
nici pak, tradicionalne hajdučke bande za krvavo ostvarivanje svih srpskih 
amaneta, stupili su u službu fašističkih okupatora, čim su ovi provalili u 
Dalmaciju. Mussolini, koji je želio u kaosu potopiti Nezavisnu Državu 
Hrvatsku i tako utrti put njezinoj aneksiji, koju mu Hitler iz čista mira 
nije htio koncedirati, našao je u četnicima suradnike, kakve je samo mogao 
poželjeti. Od njihovih bandi organizirao je pravu najamničku vojsku, koju 
je hranio i oblačio, naoružavao i plaćao. Mussolini, čije su bjesomučne 
pretenzije bile nadmašene jedino kukavnošću njegove vojske, bio je prezren 
na svim stranama, a da nigdje nije uspio pobuditi straha. Zato nije mogao 
ni u jednoj zemlji, ni milom ni silom, postići spomena vrijedan oslonac ili 
suradnju. Stoga će u povijesti ostati zabilježeno, da je samo srpstvo 
pružilo jedine Mussoliniju odane jedinice u cijeloj Evropi. 

Draža Mihajlović uspio je u početku predstaviti saveznicima svoju 
djelatnost, kao «otpor fašističkom i nacističkom okupatoru». On je bio 
ministar vojske u jugoslavenskoj vladi, koju su Englezi uzdržavali u Lon- 
donu. Ubrzo su, medjutim, saveznički izaslanici u Dražinom štabu proči- 
tali igru. Draža Mihajlović postavio je dva cilja: 1. Ekonomija srpske krvi, 
što ga je u prvoj etapi navelo da postepeno obustavi svaku oružanu 
djelatnost protiv njemačke ili talijanske okupacijone vojske; 2. Istrje- 
bljenje Hrvata i konačno uništenje Nezavisne Države Hrvatske, u koju 
je svrhu u drugoj etapi najprije sklopio primirje s okupatorom, a zatim 
prihvatio njegovu oružanu pomoć i suradnju. Prije nego su ga zapadni 


# Stojadinović je osnovao «Plave košulje», falšističku organizaciju za jugosla« 
vensku omladinu, koja je bila siromašna, ali vjerna kopija «crnih košulja» Mussoli- 
nijevih. Njegovo naglo i izazovno dodvoravanje Mussoliniju zaprepastio je i indig- 
niralo London i Pariz, u čijim je sanjarenjima «mon petit Serbe» bio najpouzdaniji 
saveznik Francuske na Balkanu, i kojemu je kao bakšiš Francuska omogućila, da 
uz potporu velikih zapadnih demokracija zatre svaki trag slobodi i demokraciji u 
Jugoslaviji. 

saveznici napustili, bio je Draža sklopio čak i efemerni savez s komunis- 
tima i dogovorio zajednički plan akcije protiv Nijemaca i Talijana. Medju- 
tim, isto kao što je prevario zapadne saveznike i partizane, čuvajući se 
dobro, da ne zada mnogo glavobolje okupatorima njegove vlastite domo- 
vine, tako je varao, dokle je mogao, i Berlin i Rim svojim tek prividnim 
akcijama protiv partizana. Njegovi sporazumi i s jednim i s drugim tabo- 
rom imali su istu svrhu, da dobije što slobodnije ruke za pokolj Hrvata, 
jedinih neprijatelja, protiv kojih se je stvarno i do kraja borio, kao što je 
sam istakao za vrijeme svog sudjenja, vjerujući očito, da će mu taj argu- 
ment spasiti glavu pred jugoslavenskim komunističkim sudom. 

Kad se je ratna sreća jasno priklonila savezničkoj strani, četničke su 
jedinice redom prilazile partizanima. Partizanstvo im je, doduše, donosilo 
komunizam, koji ih nije oduševljavao, ali je obnavljalo Jugoslaviju, to jest 
predratno srpsko carstvo, koje je partizane i četnike u bitnome ujedinja- 
valo. I dok su Hrvati, nemajući alternative na savezničkoj strani, ostvarili 
herojsko jedinstvo oko zadnjih ostataka Hrvatske Države, srpstvo je pod 
partizanskim i četničkim oznakama, koje neki nisu dospjeli, ili nisu htjeli 
zamijeniti, ognjem i mačem gnjelo Hrvatsku, napredujući prema fatalnom 
bleiburškom obračunu, koji je srpstvo desetke godina prije htjelo i pri- 
premalo. 


Vladimir Iljič Uljanov zvani Lenjin, obradjujući principe boljševizma, 
nadopunjujući, odnosno ispravljajući Marxa i Engelsa, postavio je dvije 
definicije. Prva, raširenija i poznatija, odredjuje komunistički stav prema 
religiji: Vjera je opijum naroda. Prirodno je, da ta definicija implicira 
navještaj rata svim religijama, koji može završiti samo njihovim iskorje- 
njenjem. Druga pak utvrdjuje odnos komuniste najprije prema vlastitom 
narodu, a onda i prema svima ostalima: Nacije su kapitalistička izmišljo- 
tina za podjelu radničke klase. Iz ove definicije jasno proističe, da svi- 
jestan komunist ne može imati nacionalnog osjećaja, isto kao što ne 
može pripadati nikakvoj religiji. Obje su ove definicije postale komunis- 
tičkim dogmama i, dosljedno njima, medjunarodni komunizam pod vod- 
stvom boljševičke Rusije vodio je svestranu borbu protiv ovih dviju 
osnovnih duhovnih vrednota čovječanstva, koje je smatrao samo stupovima 
trulog buržujskog društva, osudjenog na uništenje zajedno sa svim njego- 
vim tekovinama. 

Medjutim, kao što su se teoretičari marksizma prevarili u procjeni 
problema privatne svojine i viška vrijednosti, tako su i slabo vagnuli 
otpornu snagu vjere i nacije. Odvratni protuvjerski plakati, na kojima je 
Presveto Trojstvo pljuvalo s neba i plazilo jezike, a Majka Božja zauzima- 
la indecentne poze, revoltirali su konačno čak i ateiste, a religija, iako 


"* Ima tome 35 godina, što sam na Sveučilištu u Zagrebu imao jednu od uobi- 
čajenih, čestih i beskonačnih rasprava s kolegom s Filozofskog fakulteta, komunis. 
tom J. «Slušaj», velim ja, «ti si barem po rodjenju Hrvat. Ne misliš li na to, kako 
bi hrvatski narod, koji je sav protiv komunizma, stradao, da komunistička revolucija 
pobijedi?» 

Na to mi J. uzvrati: 

«Što se mene tiče, ako u našoj revoluciji nastradaju tri milijuna Hrvata? Doći 
će na njihovo mjesto tri milijuna Kineza. Ja se borim za čovječanstvo» 

stjerana u katakombe, našla je ipak puta i do mladih srdaca. Narodi se 
nigdje na svijetu nisu osjetili ozbiljno ugroženi komunističkom antinacio- 
nalnom propagandom, a u samom Sovjetskom Savezu, iako su bili zbrisani 
svi nacionalni simboli i ugušene sve javne nacionalne manifestacije, ispod 
plašta jedinstvene boljševičke partije razvio se je osebujni ruski narodni 
imperijalizam, koji je sve druge narodnosti podvrgao dvostrukom jarmu 
komunističke partije i nepriznatog ali životvornog panrusizma. I dok su 
uvijek krivotvorene sovjetske statistike dokazivale, da u Sovjetskom Sa- 
vezu naglo «odumiru» vjerski i nacionalni osjećaji te da je praktički već 
ostvarena internacionalna baza za ujedinjenje svjetskog proletarijata («Pro- 
leteri svih zemalja, ujedinite se»), došao je rat, vrhovna kušnja istine i 
gorko budjenje vlastitim teorijama obsjednutih i uspavanih gospodara 
Kremlja. Proleteri poslani na frontu, da brane jedinu domovinu proleta- 
rijata, predavali su se njemačkom osvajaču u tako ogromnom broju, te 
je izgledalo, da Staljinova vojska kopni kao snijeg na suncu. I da nije 
bilo besprimjernog idiotizma nacističkih ideologa, koji su se požurili 
uvjeriti Staljinove žrtve, da im Hitler ne priprema bolju sudbinu, pitanje 
je, da li bi «general mraz» imao uopće vremena da zaustavi Nijemce svo- 
jom ubitačnom protuofenzivom. 

Sada dolazi do velikog zaokreta, Moskva stiče uvjerenje, da «efemerne 
vrednote trule buržoazije» imaju trajniju vrijednost i dublje značenje, 
nego li su to marksistički ideolozi dekretirali. Preko noći se oživljava 
moskovska Patrijaršija, iz taljge se dovlače preživjeli vladike, iz neka- 
dašnjih crkava ispražnjuju se naslagane vreće, istjeruju bludnice, dozvo- 
ljavaju se vjerski obredi. Rat komunističke partije protiv kapitalizma 
postaje preko noći patriotski rat za obranu «svete majčice Rusije». Rodo- 
ljublje, ta dekadentna tlapnja, kojom je «medjunarodna reakcija zaludjiva- 
la žrtve svog izrabljivanja», i zbog čega se je u Sovjetskom Savezu moglo i 
glavom platiti, pretvara se u uznositu inspiraciju svih naroda pod mos- 
kovskom vlašću u borbi protiv «fašističke invazije». Zadivljujućom 
disciplinom i cinizmom sve komunističke partije diljem Evrope i svijeta 
proglašuju vlastiti patriotizam i odanost narodima, iz kojih su nikli, bez 
obzira na marksistički postulat, da put komunističkom društvu vodi preko 
nestanka svih naroda i klasa. Sva sredstva publiciteta i propagande demo- 
kratskih velesila zbog savezničkih obzira i vlastitog opravdanja podupiru 
i promiču gigantsku komunističku podvalu. Tabu postaje najveći i najne- 
moralniji zločin svih vremena, koji je Staljin počinio nad vlastitim naro- 
dom, pomorivši gladju milijune Ukrajinaca, da bi učvrstio boljševičku 
strahovladu. Nikome ne polaže račune vodja francuskih komunista Mau- 
rice Thorez, koji kao francuski časnik za vrijeme njemačke invazije u 
Francusku bježi s fronte i prelazi na neprijateljsku stranu, jer on kao 
komunist nema što tražiti u francusko-njemačkom ratu. Iz Njemačke bez 
poteškoća odlazi u Moskvu, zahvaljujući famoznom paktu Hitler-Staljin; 
tek, kad je Hitler napao Sovjetski Savez, bude se u Thorezu «patriotski» 
osjećaji i vraća se u Francusku, da organizira komunistički otpor oku- 
patoru. Nitko ne denuncira ovakve revoltantne apsurde, koji se nižu u 
serijama. Sve komunističke partije svoje pripreme za nasilno osvajanje 
vlasti u svim zemljama proglašuju borbom za oslobodjenje naroda. I Ko- 

munistička partija Jugoslavije osniva «Narodno-oslobodilačku vojsku». 
Iako postoji «Zemaljsko antifašističko vijeće narodnog oslobodjenja Hrvat- 
ske», Komunistička partija Jugoslavije prihvaća jugoslavensko državno 
jedinstvo te, navijestivši rat hrvatskoj državnoj ideji, postaje nosiocem 
srpske zavjetne misli. Razumljivo je stoga zašto je srpstvo postalo okosni- 
com partizanskih bandi, i zašto se je u četničko-partizanskim odnosima 
manifestirao fizički fenomen spojenih posuda, koje se prema nagibu pre- 
lijevaju jedna u drugu. 

Partizanstvo je od prve svoje pojave imalo jasan protuhrvatski biljeg, 
koji je tokom vremena postao sve izrazitiji kroz partizansku djelatnost, i 
sve zloslutniji kroz njegove mračne projekcije u budućnost. Jugoslavenska 
državna misao imperativno je tražila uništenje Nezavisne Države Hrvatske 
i svih živih snaga hrvatskih, koje je nose. Tradicionalni hrvatski antiko- 
munizam 2 doveo je komunističku partiju do uvjerenja, da samo unište- 
njem čvrstog životvornog hrvatstva i obezglavljenjem hrvatskog naroda 
može se pouzdano osigurati vladavinu komunizma nad Hrvatskom, Ova 
su dva faktora cementirala savez komunizma i velikosrpstva, koji se je 
pretvorio u pravi pohod protiv života i opstanka hrvatskog naroda. 

Na čelu ovog pohoda našao se je Hrvat Josip Broz-Tito. Denacionalizi- 
ran kao svaki pravi partijac iz onih vremena, kad je partija smatrala 
gušenje svakog osjećaja narodne pripadnosti preduvjetom autentičnog 
komunizma, on se je predstavio kao Jugoslaven, kad je Moskva odlučila 
prihvatiti Jugoslaviju i njezinu obnovu uvrstiti u svoje ratne ciljeve. Da bi 
se održao na čelu gibanja, koje se je u prvom redu oslanjalo na srpstvo, 
nije bilo dostatno da bude Jugoslaven. On je morao ne jedamput nego 
neprestano, uvijek nanovo djelima dokazivati, da je doista hrvatski rene- 
gat, te da se pod njegovim vodstvom može zatirati hrvatski narod kao da 
on, Tito, i nije hrvatskog podrijetla. Tito je i ovaj dio svog zadatka sav- 
jesno izvršio. 

Tito i njegovi ortaci olakšali su svoju infamnu rabotu i opravdali je 
pred demokratskim svijetom služeći se ustvari primitivnim propagandnim 
trikom: svi Hrvati, koji su branili svoju državu, bili oni ustaše, neustaše 
ili antiustaše, proglašeni su fašistima, koji su praktički bili izvan zakona, 
nakot za sjekiru. Fašistima se onda nije sudilo, njih se ubijalo. Mrtve 
fašiste nitko nije brojio, niti njihove lješine reklamirao. Nikakav pokolj 
nije uzbudjivao savjest čovječanstva, ako se je radilo o fašistima, ili pak o 
ljudima, koje su njihove ubojice tako okrstili. Komunistička propaganda 
spustila je neprovidan zastor, iza kojeg se je mogao bez smetnje godinama 
vršiti genocidij nad hrvatskim narodom, koji su srpstvo i komunizam u 
razno doba zasnovali, ali udruženi zajedničkim ciljem u isto vrijeme 
ostvarivali. 


% U svim zemljama komunizam se je uvijek oslanjao u prvom redu na radništvo 
i studente. Hrvatski Radnički Savez, koji je okupljao veliku većinu hrvatskih rad- 
nika prije rata, bio je kategorički protivnik komunizma, što je njegov najpopularniji 
prvak Vjekoslav Blaškov životom platio. 
Zagrebačko sveučilište bilo je za vrijeme Jugoslavije u četiri petine radikalno 
za hrvatsku državu. Komunisti nisu uspjeli ni na jednom fakultetu dobiti izbore, 
koje su nepristrano nadzirale sveučilišne vlasti. 

U kojegod su hrvatsko mjesto partizani upali, bilo na kraće ili dulje 
vrijeme, krv je hrvatska potekla potokom. Kad se je pak ratna sreća 
konačno priklonila saveznicima, te partizani počeli definitivno zauzimati 
sve veće područje Nezavisne Države Hrvatske, pokolji su Hrvata zauzeli 
dotad nepoznate razmjere, genocidij je bio u punom toku, a svim cestama, 
putevima i bespućima valjalo se očajničko mnoštvo izbjeglica prema glav- 
nom gradu Zagrebu. 

lako ne raspolažemo točnim podatcima o razdoblju, u kojem su 
zacrtani neki komunistički planovi i stvorene odluke, razvoj nam je do- 
gadjaja dokazao, da je Komunistička partija Jugoslavije znatno prije sloma 
1945. zaključila, da treba hrvatskom narodu pokoljem genocidnih raz- 
mjera prelomiti kičmu i tako osigurati ponovnu uspostavu Jugoslavije i 
provodjenje totalitarne boljševizacije. Pobivši u svakom mjestu, kroz koje 
su prošli, sve vidjenije i vrjednije Hrvate, kad pokolj nije bio opći do 
djeteta u kolijevci, partizani su se sustavno pripremali za zadnji odlučni 
udarac u samom Zagrebu. Oni su sa sigurnošću računali, da će u Zagrebu 
doći do tvrdog samoubilačkog odpora, koji će im pružiti željenu priliku, 
da Zagreb pretvore u prah i pepeo, kao što je to u svojoj već spomenutoj 
dnevnoj zapovijedi zloguko nagovijestio partizanski general Arsa Jova- 
nović. Pokoljem u Zagrebu, koji bi bio kamufliran borbama za osvajanje 
grada, bila bi Hrvatskoj odrubljena:glava za više desetljeća, a prestravlje- 
no krdo, koje bi izbjeglo gigantskoj zagrebačkoj lomači, bilo bi pokorno 
svakom nasilju, onesposobljeno kroz generacije za uspješan otpor. Na- 
puštanje Zagreba bez borbe pomrsilo je časovito partizanske račune. Sa 
svih strana su slane prema Sloveniji i austrijskoj granici sve raspoložive 
partizanske jedinice, da presjeku povlačenje hrvatske vojske i pod svaku 
cijenu spriječe njezin prijelaz austrijske granice i predaju Englezima. Puni 
nepovjerenja prema «trulim zapadnim demokracijama», partizani nisu 
vjerovali, da će Englezi svoju crnačku ulogu lovaca na ljudske glave za 
tudji račun dosljedno izvršiti. Titu nije bilo dosta, što će ustaške i domo- 
branske snage, ukliještene izmedju partizana i Engleza, neminovno morati 
položiti oružje. On ne traži razoružanje nego pokolj. Zato njegove jedinice 
započinju posljednju tešku bitku kod Dravograda. Još jednom izranjeni i 
umorni hrvatski Roland pobijedi svoje neprijatelje.“ Slobodan je put u 
Austriju i u ostvarenje tužne nade i posljednje šanse: englesko zaroblje- 
ništvo. I dok partizanski zapovjednik Milan Basta odlazi Englezima pun 
nepovjerenja i bojazni, da će mu hrvatske žrtve izmaknuti, dovlače se 
novi odredi partizanski prema Bleiburgu. Medju njima su i specijalne 
jedinice, mračni skupovi u krvi ogrezlih, čak i za sam komunizam izgub- 
ljenih ljudi, koje su potoci prolivene krvi spustili čak ispod kategorije 
običnih ubojica, sveli ih na razinu zvijeri, kojima je neizmjernost poči- 
njenih užasa oduzela mogućnost, da se ikad više medju ljude vrate i sami 
ljudima osjete. (Stotine su njih utonule u čudnu, jezovitu bolest, koju je 
narod nazvao partizanskom bolešću: bijesno ludilo u epileptičnim grče- 


% Zapovjednik potučenih partizana, kojemu su kasnije Englezi predali hrvat- 
sku vojsku, polit. komesar Milan Basta opisuje podrobno ovu bitku u svojoj knjizi: 
Rat posle rata. Partizanski poraz on pripisuje taktičkim pogrješkama svojih jedinica. 

vima, kojima nije bilo lijeka, te su nesretnike njihovi vlastiti drugovi često 
morali likvidirati.) Ovim je «specijalnim jedinicama» predao Tito cvijet 
mladosti hrvatskog naroda, iz kojega je i sam potekao. Na dugom putu 
od Bleiburga do anonimnih logora u dnu Srbije tjednima i mjesecima 
slavi se krvavi pir, kakav ni Dante u svom Paklu nije uspio opisati. Po- 
kolji prvih dana oko Bleiburga i Dravograda predstavljaju tek uvod u 
apokaliptičnu orgiju. Izmučene se zarobljeničke kolone svaki dan sma- 
njuju, ostavljajući po jarcima iznemogle ili pobijene hrvatske vojnike. Dra- 
va i Sava valjaju tisuće hrvatskih lješina prema Beogradu, kao da hoće 
prstom uprijeti u zločinca. Svijet ne pita, ne brine se, ne zna. Tko nešto 
načuje, odmah je i umiren: radi se o fašistima, koji ispaštaju svoja nedjela, 
Druge stotine tisuća Hrvata trunu po logorima, dok im se ne dokaže bilo 
kakva krivica. I za njih je alternativa: dugogodišnja robija ili smrt. 
Slomljena je kičma hrvatskom narodu. Vrela hrvatska krv zapečaćuje 
kobni savez komunizma i velikosrbstva. 

Cijelu je Hrvatsku pritisnuo olovni teret straha. Oni, koji su još 
bili na slobodi, drhtali su toliko sami zbog sebe, da su se jedva usudili 
pokušati pomoći svojim najbližima po logorima ili na robiji. Za nestale 
nitko nije smio pitati, mrtve se je noću kradom pokapalo. U svakom 
predstavniku partizanske vlasti Hrvat je vidio i osjetio tiranina, čijem su 
hiru prepušteni na milost i nemilost životi bespravnog roblja. Budući da 
su pokolji, nasilja i progoni pogodili izravno devet desetina Hrvata, pfva 
godina Titovog terora nad Hrvatskom predstavljala je autentični antikomu- 
nistički plebiscit, koji su sami komunisti organizirali i proveli. Osebujni 
i karakteristični aspekt genocidija predstavlja krvave lakrdije, koje su 
partizani nazivali «procesima protiv ratnih zločinaca», a koji su više 
bili nalik na neronsko bacanje prvih kršćana pred divlje zvijeri, nego 
na bilo kakav pravni postupak. 

Na glavnom procesu u Niirnbergu, gdje se je sudilo dvadesetorici 
najvećih nacističkih ratnih zločinaca, kruti boljševičko-demokratski sud 


? U snažnom članku: «Veliki strah — Zagreb 1945». (Hrvatska revija, prosi- 
nac 1955.) piše Bogdan Radica: 

«Iz Beograda preko Dalmacije i Like, te strašne i sudbonosne godine, stigli smo 
u Zagreb, koji je sav drhtao od straha. Dok su osjećaji ljudi bili zamrzli, na ustima 
se nikako nije mogao čuti ni uzdah ni riječ; oči, te prestravljene duboke oči, 
kroz prazninu bespomoćnosti tražile su odgovor s Neba, pošto ga se nije moglo naći 
na zemlji. 

Vrtlog straha zahvatio je pojedinca i cjelinu, manjinu i većinu. Strašili su se 
oni, koji su bili bespomoćni, kao i oni koji su silom i nasiljem strah izazivali nad 
pojedincima i cjelinom naroda i zemlje... Prolom, koji izaziva bezvladje i nagon 
gole sile, dizao se sada i vijao čitavim Zagrebom: i s onima, koji su drhtali, po 
svojim stanovima neosigurani, bojeći se svakog koraka, svakog udarca na prozoru 
ili na vratima, kao i s onima, koji su živjeli po ministarstvima nove, nametnute 
vlasti... Ljudski se život snizio na tako nisku cijenu, da su svi pojmovi o njegovoj 
vrijednosti, koje je povijest razvijala stoljećima, još iz grčkih preko rimskih do 
kršćanskih vremena, postajali beznadni... Dok su razularene mase partizana, mladića 
intoksiciranih lažima i alkoholom, pjevale pjesme o «slobodi», slobode nije bilo 
ni za koga, ni za potlačenu i zastravljenu većinu, kao ni za manjinu, koja se i sama 
bojala bezvladja, nasilja i terora, koga je sama namećala većini». (Str. 399). 

pobjednika našao je da samo polovica obtuženih zaslužuje smrtnu kaznu, 
a u drugoj je polovici odkrio čak trojicu dostojnih da budu oslobo- 
djeni! Pred Titovim sudovima, tim paklenim strojem za skidanje hrvatskih 
glava, nije se od smrtne osude spasio ni jedan hrvatski ministar, ni jedan 
visoki ustaški dužnosnik, skoro ni jedan hrvatski general.“ Pojam pak 
oslobodjenja krivnje bio je isključen iz procesa vodjenih protiv Hrvata. 
Prema shvaćanju komunističkih sudaca, nije jednostavno bilo moguće biti 
Hrvat i biti nevin. Budući da su se ta partizanska «sudovanja» vršila 
pred «narodnim sudovima», igrao je u njihovoj inscenaciji važnu ulogu 
prisutni «narod», sastavljen, razumljivo, od probranih huškača, koji su 
iz sveg grla tražili glave svih obtuženih Hrvata, kojima više puta ni imena 
nisu znali. «Narodni sud» udovoljavao je, prirodno, «narodnoj volji» 
i hrvatske glave su se kotrljale u beskonačnom lancu ispod crvene giljo- 
tine. Kad se je pak dogodio neočekivan slučaj, da se ni probrani huškači 
nisu usudili tražiti glavu briljantnog i dobrog dra. Feliksa Niedzielskoga, 
ustaškog stožernika i zapovjednika Ustaške mladeži, nije se «narodni sud» 
dao zbuniti. Organiziran je novi proces, tokom kojeg je ovaj put pažljivije 
probrani «narod» disciplinirano tražio glavu Niedzielskoga, što mu je 
«narodni sud» spremno priuštio. 

Kad je medjunarodni sud u Niirnbergu bio zamijenjen njemačkim 
sudovima, kazne izricane nacističkim krivcima bile su daleko blaže. Nitko 
se tome nije čudio, jer su sudili Nijemci Nijemcima. Ali kako protumačiti 
da su hrvatski komunisti bili tako okrutni sudeći Hrvatima, braniteljima 
svoje države? Kako to, da je Niirnberg bio blaži «najtežim ratnim zločin- 
cima kugle zemaljske», nego li hrvatski komunistički sudci tisućama 
svojih sunarodnjaka? Objašnjenje je višestruko i nepotpuno. 

* Denacionalizacija komunista hrvatskog podrijetla bila je temeljitija, 
nego u bilo kojoj drugoj naciji, te je boljševička dosljednost tražila od 
njih, da prema pripadnicima svoga naroda budu nemilosrdniji nego 
prema bilo kome drugome. Dok su srpski komunisti automatski smatrani 
jugoslavenskim državotvornim elementom, komunisti drugih nacija u Jugo- 
slaviji, a u prvom redu hrvatski, bili su smatrani potencijalno antidržav- 
nima ili barem sumnjivima. Njihova je odanost Jugoslaviji bila uvjetovana 
hrvatskim renegatstvom, koje su oni morali djelom dokazati. To je bio 
jedini put, da od gradjana drugog reda u svojoj komunističkoj Jugoslaviji 
postanu gradjani prvoga reda, što im, uostalom, do danas nije uspjelo. 
Nadalje, postojanje Nezavisne Države Hrvatske udarilo je na čela hrvat- 
skih komunista užareni biljeg izdaje, jer su ustali protiv suvereniteta 
vlastitog naroda i oružjem u ruci pomogli ponovnu uspostavu srpske vlasti 
nad Hrvatskom. Ustali su protiv N. D. H. bjesomučnošću bez primjera, 
da bi je ponizili, osramotili, sve njezine tekovine zbrisali, sve njezine bra- 


2* Medju spomenutom dvadesetoricom u Niirbergu oslobodjen je šef cjelokupne 
nacističke radio-propagande Hans Fritsche, dok je Titov sud na smrt osudio ured- 
nika «Spremnosti» Tijasa Mortigjiju i čak njezinog anonimnog suradnika Milivoja 
Magdića. U Niimbergu je istom prilikom oslobodjen stup Hitlerove diplomacije, 
njemački ambasador u Turskoj von Papen, dok je Titov sud u smrt poslao hrvatskog 
poslanika u Bugarskoj dra Židovca, koji je i fizički bio daleko od mjesta odluka, 
te prema tome i od bilo kakve odgovornosti. 

nitelje uništili i svojoj nečistoj savjesti dokazali, da nisu ustali protiv 
samostalnosti i slobode vlastite domovine, nego protiv čudovišne nakaze, 
koju je trebalo u rijekama krvi ugušiti. I jer su svijesni, da i najnesavrše- 
nija hrvatska država mora u mašti zarobljenog naroda sjati kao sunce 
na zenitu, i da na njih, ropske goniče roblja s prezirom gleda čitava 
Hrvatska, oni se ni danas nisu prestali boriti protiv fantoma hrvatske 
države, koju su uništili 1945., oni se još i danas, kao inkvizitori protiv 
vještica, bore protiv ustaša, premda Ustaškog pokreta nema već četvrt 
stoljeća. 

lako su počinitelji hrvatskog genocidija bili sigurni u nekažnjivost svo- 
jih nedjela, sklopili su i organizirali gigantsku zavjeru šutnje. Nigdje se nije 
pojavila ni najmanja vijest o sudbini hrvatske vojske; nitko nije smio riječi 
kazati o prepunim jamama po Sloveniji ili o logorima smrti u Srbiji. Samo 
su glasine kolale od usta do usta. Nu, budući da nitko nije mogao vjerovati, 
da bi se toliki besprimjerni užasi mogli tako potpuno šutnjom prekriti, 
počeli su u vjerodostojnost glasina sumnjati i oni, koji su ih najmarljivije 
širili. Totalitarna komunistička propaganda uspjela je najveću hrvatsku 
tragediju svih vremena potisnuti tako reći u carstvo bajki. Tako je bio 
efikasan, sveobuhvatan i u krajnjem posljedku uvjerljiv teror nametnute 
šutnje. Mnogi su Hrvati u zarobljenoj domovini pravu istinu saznali tek 
niz godina kasnije. Ima ih, koji je ni danas ne znaju. a 

Tisak demokratskih velesila, koje su i poslije rata ostale lojalne komu- 
nistima, pridonio je bitno, da se zavjera šutnje beogradskih vlastodržaca 
prostre cijelim svijetom. Kad su pak demokrati uvidjeli, za čim ide komu- 
nizam, te saznali, da su za Moskvu fašisti čak i Beneš i Churchill, kad joj 
stanu na put, prestala je hrvatska tragedija biti aktuelnom, te ju je plašt 
šutnje velikih svjetskih informativnih vrela po zakonu inercije i dalje 
pokrivao. 

Veliki ratni zločinci Tito, Ranković, Djilas, Moša Pijade, Kardelj, 
Bakarić i drugi, pokrivši grobnim mukom zločin, nisu, naravno, ni motive 
tolikog užasa iznijeli, niti izmedju sebe do danas podijelili odgovornosti. 
Jedini je zavjeru šutnje prekršio, za sada samo usmeno, Milovan Djilas, 
koji je u privatnom razgovoru u New-Yorku izjavio, da je nalog za pokolj 
hrvatske vojske izdao sam Tito. Djilas je nadalje ustvrdio, da pokolj 
nije uslijedio iz osvetničkih pobuda, niti je bio rezultat srpskog hrva- 
tožderstva, već da ga je Tito naredio isključivo iz strateških razloga. 
Tito se je, prema Djilasu, bojao, da bi Englezi mogli prihvatiti hrvatsku 
vojsku, te je upotrijebiti u ratu protiv komunizma, koji mu se je u skoroj 
budućnosti činio ne samo moguć, nego i vjerojatan. 

Ostali zločinci uporno šute. Šute, medjutim, i oni komunisti, Hrvati 
po rodjenju, na kojima ne leži odgovornost za bleiburški genocidij, a koji 
ističu danas svoje hrvatstvo, usprkos Lenjinu i njegovim postulatima. 
Možda komunizam doista doživljava idejnu i strukturalnu transformaciju, 
nakon koje će biti moguća simbioza istinskog hrvatskog rodoljublja i neo- 
komunističkih dogmi. Nu nikad ne će biti moguća simbioza pravog osje- 
ćaja pripadnosti hrvatskom narodu i zavjereničke šutnje o Bleiburgu. 
Jednog će dana hrvatski narod suditi zločincima, i svi će Hrvati, neko- 
munisti i komunisti, biti pozvani da protiv zločinaca svjedoče. 

